**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Δεκεμβρίου 2020, ημέρα Πέμπτη και ώρα 10.05΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Ρυθμίσεις σωφρονιστικής νομοθεσίας, διατάξεις για το Ταμείο Προνοίας Απασχολουμένων στα Σώματα Ασφαλείας και λοιπές διατάξεις αρμοδιότητας Υπουργείου Προστασίας του Πολίτη».

Στη συνεδρίαση παρέστησαν ο Υπουργός Προστασίας του Πολίτη, κ. Μιχάλης Χρυσοχοϊδης, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Πάτσης Ανδρέας, Παπαδόπουλος Μιχαήλ, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλημέρα σας.

Κυρίες και κύριοι συνάδελφοι ξεκινάει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη με τίτλο «Ρυθμίσεις σωφρονιστικής νομοθεσίας, διατάξεις για το Ταμείο Προνοίας Απασχολουμένων στα Σώματα Ασφαλείας και λοιπές διατάξεις αρμοδιότητας Υπουργείου Προστασίας του Πολίτη».

Είναι μαζί μας η ηγεσία του Υπουργείου Προστασίας του Πολίτη, ο Υπουργός, κ. Μιχάλης Χρυσοχοΐδης, ο οποίος τις τελευταίες μέρες έχει επιφορτιστεί με ένα επιπλέον καθήκον, ενόψει των εορτών να πείσει τους πιστούς για την ανάγκη πιστής τήρησης των μέτρων, γιατί, όπως, πολύ ορθά είπε ο Οικουμενικός μας Πατριάρχης, δεν κινδυνεύει η πίστη, αλλά οι πιστοί από τον φονικό ιό. Είναι μαζί μας και ο Υφυπουργός Προστασίας του Πολίτη, κύριος Λευτέρης Οικονόμου.

Πριν ξεκινήσουμε με τις τοποθετήσεις επί της αρχής των Εισηγητών και Ειδικών Αγορητών των κομμάτων να συνεννοηθούμε για την οργάνωση των συνεδριάσεών μας.

Η πρόταση είναι αύριο, Παρασκευή, στις 10.00΄ να υπάρξει η ακρόαση των φορέων και στις 13.00΄να πραγματοποιηθεί η τρίτη συνεδρίαση, η συζήτηση επί των άρθρων. Αυτές οι δύο συνεδριάσεις θα πραγματοποιηθούν στην αίθουσα της Γερουσίας με την παρουσία, όπως γίνεται, ενός εκπροσώπου, δηλαδή, του Εισηγητή ή Ειδικού Αγορητή των κομμάτων και ενός Βουλευτή ακόμη. Τη Δευτέρα, θα ολοκληρώσουμε με τη δεύτερη ανάγνωση του νομοσχεδίου στις 12.00΄ στην αίθουσα συνεδριάσεων της Ολομέλειας.

Θα καλέσω στο βήμα τον Εισηγητή της Πλειοψηφίας, κύριο Κουτσούμπα για να προτείνει φορείς.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Από την πλευρά μας, προτείνουμε την Ομοσπονδία Σωφρονιστικών Υπαλλήλων, την Ομοσπονδία Φυλάκων Εξωτερικής Φρούρησης, την Π.Ο.ΑΣ.Υ., την Π.Ο.ΑΞΙ.Α., Π.Ο.ΣΥ.ΦΥ. και Σ.ΕΘ.Α..

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Σουλτάνα Ελευθεριάδου για να προτείνει φορείς.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Εμείς προτείνουμε τον Συνήγορο του Πολίτη και αν υπάρχει επιστολή του Συνηγόρου του Πολίτη, εκτός διαβούλευσης για το συγκεκριμένο νομοσχέδιο, όπως είχε γίνει για το νομοσχέδιο στην ιθαγένεια αν θυμάστε και καλούμε να την προσκομίσει ο Υπουργός.

Προτείνουμε, εκτός από τον Συνήγορο του Πολίτη, την Ελληνική Ένωση για τα Δικαιώματα του Ανθρώπου, την Ομοσπονδία Σωφρονιστικών Υπαλλήλων Ελλάδος επίσης, την Ένωση Δικαστών και Εισαγγελέων, την Ολομέλεια των Δικηγορικών Συλλόγων, την Πανελλήνια Ομοσπονδία Αστυνομικών Υπαλλήλων και την Ομοσπονδία Εξωτερικών Φρουρών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν βλέπω τον Ειδικό Αγορητή του Κινήματος Αλλαγής.

Τον λόγο έχει η Ειδική Αγορήτρια του Κ.Κ.Ε., κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Πρόεδρε, καλυπτόμαστε από αυτά που ακούσαμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η κυρία Μπακαδήμα βρίσκεται στην Ολομέλεια, ο κύριος Μυλωνάκης έρχεται, οπότε, αν υπάρχουν συμπληρωματικές προτάσεις όσον αφορά τους φορείς, να κατατεθούν κατά τον χρόνο των δύο επόμενων τοποθετήσεων.

Τον λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ (Εισηγητής της Πλειοψηφίας):** Κυρίες και κύριοι συνάδελφοι, κύριοι Υπουργοί, έχω την τιμή να παρουσιάσω σήμερα στο σώμα το νομοσχέδιο του Υπουργείου Προστασίας του Πολίτη, όπως προανέφερε ο αγαπητός κύριος Πρόεδρος.

Η Κυβέρνηση, συνεπής στις δεσμεύσεις της και παρακολουθώντας τις νέες κοινωνικές συνθήκες που δημιουργούνται, τις νέες υπηρεσιακές ανάγκες και την απαίτηση της κοινωνίας, αλλά και της διοίκησης για άμεση, αποτελεσματικότερη απόδοση, λαμβάνοντας υπόψη τα νέα κοινωνικοοικονομικά δεδομένα, τη μετεξέλιξη της κοινωνίας, αλλά και το είδος, τη φύση των προβλημάτων που ανακύπτουν, σχετικών με το περιεχόμενο του υπό συζήτηση νομοσχεδίου, φέρνει προς συζήτηση και ψήφιση το παρόν, ευελπιστώντας με την παρέμβασή της στην επίλυση θεμάτων που έχουν δημιουργηθεί και χρήζουν νομοθετικής παρέμβασης.

Στο υπό συζήτηση νομοσχέδιο, θεωρώ ότι δεν τίθενται θέματα διαφορετικών ιδεολογικών προσεγγίσεων και αναιτιολόγητων αντιπαραθέσεων και προσδοκώ ότι στις συνεδριάσεις που θα επακολουθήσουν θα προσπαθήσουμε όλοι με καλή πίστη να συμβάλουμε στη διαμόρφωση με τις προτάσεις ενός αποτελεσματικού νέου θεσμικού πλαισίου.

Μπορεί να ισχυριστεί κάποιος απόλυτα ότι ένα νομοσχέδιο θα λύνει όλα τα προβλήματα και ότι θα αντιμετωπίζει όλα τα αιτήματα που τέθηκαν και στη διαβούλευση; Ασφαλώς και όχι, όμως παρεμβαίνει γιατί το υφιστάμενο νομικό πλαίσιο αδυνατεί, λόγω της μεταβολής των συνθηκών να δώσει λύσεις στις νέες ανάγκες που προέκυψαν.

Συνεπώς, δικαιολογείται η αναγκαιότητα και η σκοπιμότητα αυτής της νομοθετικής πρωτοβουλίας. Η εύρυθμη λειτουργία ενός κράτους του δικαίου των υπηρεσιών του Υπουργείου, η προσαρμογή στα νέα δεδομένα αποτελούν τον δικαιολογητικό λόγο αυτής της νομοθετικής παρέμβασης. Η προσπάθεια για τη θέσπιση ενός ενιαίου νομοθετήματος, η επικαιροποίηση διατάξεων, η ανάγκη τροποποίησης και μεταρρύθμισης πολλών εξ αυτών είναι επιβεβλημένη, για να μπορεί η πολιτεία να ανταποκρίνεται στις διαρκώς μεταβαλλόμενες ανάγκες. Το υφιστάμενο νομικό πλαίσιο αναμφίβολα έχριζε μεταβολών και διορθώσεων, για να καλύψει αδυναμίες και ατέλειες λόγω μεταβολής των συνθηκών.

Το υπό συζήτηση νομοσχέδιο αποτελείται από 43 άρθρα και χωρίζεται σε τρία μέρη. Για το πρώτο μέρος θα κάνω μια τοποθέτηση επί της αρχής. Επιχειρείται η αναμόρφωση του σωφρονιστικού συστήματος και η θεσμοθέτηση ενός πιο σύγχρονου θεσμικού πλαισίου αναπροσαρμοσμένο και βασιζόμενο στις εμπειρίες των τελευταίων ετών, που θα ανταποκρίνεται στις σημερινές επαυξημένες ανάγκες.

Ήτοι, στη διαμόρφωση ενός πλαισίου λειτουργίας του σωφρονιστικού συστήματος θεμελιωμένου. Πρώτον, στην τήρηση της νομιμότητας. Δεύτερον, στην ασφάλεια της κοινωνίας. Στην ασφάλεια των κρατουμένων καθώς και στον σεβασμό των δικαιωμάτων αυτών, όπως επιβάλλουν οι διεθνείς συνθήκες αλλά και είναι υποχρεωμένα τα κράτη από τις αποφάσεις των αρμοδίων δικαστηρίων.

Συνοπτικά, επιχειρείται μια προσπάθεια αποσυμφόρησης των σωφρονιστικών καταστημάτων κράτησης, μία προσπάθεια αναδιοργάνωσής του για κάλυψη των αναγκών λειτουργίας των δομών του και ενίσχυσης με εξειδικευμένο προσωπικό, ώστε να μπορεί να ανταποκριθεί στις σημερινές ανάγκες του συστήματος και του σύγχρονου κράτους δικαίου. Τροποποιείται η διαδικασία χορήγησης αδειών των κρατουμένων και το δικαίωμα της δυνατότητας έκτισης της ποινής στις αγροτικές φυλακές. Επιλύονται ζητήματα που αφορούν θέματα υγείας και ασφάλειας υπαλλήλων και κρατουμένων.

Στο δεύτερο μέρος, επέρχονται οι αναγκαίες τροποποιήσεις του ταμείου Τ.Ε.Α.Π.Α.Σ.Α. που μετονομάζεται σε ΤΑ.Π.Α.Σ.Α. για να μπορεί να ανταποκριθεί αποτελεσματικότερα στις ανάγκες αυτού και των μελών του. Ρυθμίζει θέματα προσωπικού, λειτουργικότητας και διάφορα άλλα ζητήματα.

Στο τρίτο μέρος, διαπιστώθηκε από τη διοίκηση, από την ηγεσία του Υπουργείου, ότι υπάρχει καθυστέρηση και δυσλειτουργία στην αντιμετώπιση των υπηρεσιακών αναγκών και προβλημάτων και οι υπηρεσίες αντικειμενικά, λόγω ελλείψεων, κακής οργάνωσης, νέων δεδομένων αυξημένων αναγκών, δεν μπορούν να ανταποκριθούν στην αποστολή τους, δεν εκπληρώνουν στο ακέραιο το έργο τους και γενικά δυσχεραίνουν το έργο της διοίκησης.

Οι σχετικές διατάξεις αποσκοπούν στην εύρυθμη αποτελεσματικότερη λειτουργία των υπηρεσιών του Υπουργείου. Οι σημερινές συνθήκες, η πρόοδος σε όλους τους τομείς, οι αλλαγές που έχουν επέλθει σε όλα τα επίπεδα, επιβάλλουν τη διαμόρφωση μιας νέας αντίληψης στον τρόπο αντιμετώπισης των προβλημάτων, μέσα από μια νέα οπτική γωνία, ρεαλιστική, σύγχρονη, αποτελεσματική, για την εξέταση των υπηρεσιακών θεμάτων.

Κρίνεται αναγκαία η ενίσχυση και ο εξορθολογισμός του προσωπικού τόσο του Υπουργείου όσο και της Γενικής Γραμματείας Αντεγκληματικής Πολιτικής, αλλά και της Γενικής Γραμματείας Πολιτικής Προστασίας και ειδικά της τελευταίας, με σκοπό την καλύτερη διάρθρωση και στελέχωσή της. Απαιτείται η ενίσχυση του ανθρώπινου δυναμικού με επιστημονικό προσωπικό και η στελέχωση νευραλγικών θέσεων των υπηρεσιών, με άτομα που θα μπορούν να ανταποκρίνονται στις αυξημένες απαιτήσεις του κράτους και της κοινωνίας των πολιτών. Οι διατάξεις αναφέρονται σε θέματα λειτουργικά, διοικητικά, προσωπικού μετατάξεων και αποσπάσεων, αφορούν όλες δηλαδή την καλύτερη λειτουργία μιας δομής. Αυτό επιχειρείται και αυτό προσπαθούμε να κάνουμε με αυτό το υπό συζήτηση νομοσχέδιο.

Στο τέταρτο μέρος, αναφέρονται κάποιες λοιπές διατάξεις. Αναφέρομαι στη σημαντικότερη που αφορά την προστασία των ασυνόδευτων ανηλίκων. Πρέπει να συγκροτηθεί ένας κρατικός μηχανισμός που θα ανταποκρίνεται στις ανάγκες των ανηλίκων και το συμφέρον αυτών. Αυτό προβλέπει η διάταξη του άρθρου 41. Υπάρχουν ευεργετικές διατάξεις για τους πολίτες που επλήγησαν το 2018 από τις καταστροφές, φωτιές και λοιπά.

Επισημαίνω τα κυριότερα, κύριε Υπουργέ, ότι στη διαβούλευση τέθηκαν ζητήματα που μπορεί να μην διαφοροποιούνται με τις διατάξεις του νομοσχεδίου, αλλά αναδεικνύουν άλλα προβλήματα που πρέπει η πολιτεία να λάβει υπόψιν. Πολλά, βεβαίως, τέθηκαν ως αιτήματα. Θεωρώ ότι είναι προς τη σωστή κατεύθυνση, όπως τα αιτήματα προσωπικού, φύλαξης, αλλά και στελέχωση με υγειονομικό προσωπικό στα καταστήματα κράτησης.

Επιτρέψτε μου, όμως, λόγω της προηγούμενης ιδιότητάς μου, ως Πρόεδρος της Επιτροπής Σωφρονιστικού Συστήματος, όπου έχω επισκεφθεί πολλά Σωφρονιστικά Καταστήματα, να διατυπώσω την άποψή μου, για ακόμη μία φορά, όπως αποτυπώθηκε κατά την ομόφωνη ψήφιση, τότε, το 2013, του Σωφρονιστικού Κώδικα. Αποσυμφόρηση Καταστημάτων Κράτησης χωρίς απόλυτο διαχωρισμό ως προς τη φύση των αδικημάτων και των ποινών, και χωρίς τη δημιουργία νέων Καταστημάτων Κράτησης θα εξακολουθεί να οξύνει το πρόβλημα. Απαιτείται, άμεσα, κατά την άποψή μου, η ίδρυση νέων Καταστημάτων Κράτησης ανηλίκων γυναικών και μιας αγροτικής φυλακής και σε τέτοιο γραφικό διαχωρισμό που να καλύπτει τις ανάγκες όλης της Ελλάδος.

Επειδή υπάρχει μια διάταξη στο νομοσχέδιο, τη συζήτησα με τον κ. Υφυπουργό, προηγουμένως, για την ηλεκτρονική επιτήρηση που έχει σχέση με την αποσυμφόρηση, γιατί αυτό προσπαθούμε μέσα από αυτό το νομοσχέδιο. Προσπαθούμε να δημιουργήσουμε συνθήκες καλύτερης αντιμετώπισης των προβλημάτων των Σωφρονιστικών Καταστημάτων. Υπάρχει η διάταξη για την ηλεκτρονική επιτήρηση. Προτείνω, και πρέπει κάποια στιγμή να το δούμε, η εφαρμογή αυτής της διάταξης που θα οδηγήσει στην αποσυμφόρηση για αδικήματα μικρότερης, προφανώς, κοινωνικής και ποινικής … οικονομικά, έτσι ώστε, να έχει άμεση εφαρμογή θα έλεγα προ της επιβολής ποινής.

Τελειώνοντας, ζητώ από τους συναδέλφους να συμβάλλουν με τις προτάσεις - παρατηρήσεις τους, στον εντοπισμό λύσεων, στη διαμόρφωση ενός καλύτερου, σύγχρονου νομικού πλαισίου, να στηρίξουν αυτή τη νομοθετική πρωτοβουλία και να ψηφίσουν το υπό συζήτηση νομοσχέδιο το οποίο Εισηγούμαι. Δηλώνουμε για μία ακόμη φορά ότι, κι αν ακόμη δεν μπορεί να ικανοποιήσει πλήρως όλες τις θέσεις, όπως ο καθένας από την πλευρά του υποκειμενικά ή και αντικειμενικά, πιστεύει πως έτσι θα έχουμε καλόπιστη θέση, ένα νομοθέτημα στην πράξη φαίνεται, αν είναι λειτουργικό και αποτελεσματικό. Στην Κοινοβουλευτική δημοκρατία έχουμε την ευχέρεια, τη δυνατότητα, το καθήκον και την υποχρέωση κάθε φορά να το διορθώνουμε και αυτό κάνουμε σήμερα με το υπό ψήφιση νομοθέτημα. Διορθώνουμε το υφιστάμενο νομικό πλαίσιο για ένα καλύτερο νομοθέτημα, για το καλό της κοινωνίας και για ένα σύγχρονο κράτος δικαίου. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει η Εισηγήτρια της Μειοψηφίας, κυρία Σουλτάνα Ελευθεριάδου, για 15 λεπτά.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι βουλευτές, σήμερα, συζητάμε ένα νομοσχέδιο, του Υπουργείου Προστασίας του Πολίτη, με τίτλο, «Ρυθμίσεις σωφρονιστικής νομοθεσίας, διατάξεις για το Ταμείο Πρόνοιας Απασχολουμένων στα Σώματα Ασφαλείας και λοιπές διατάξεις αρμοδιότητας του Υπουργείου Προστασίας του Πολίτη». Εν μέσω πανδημίας και ενώ οι χώροι μαζικού εγκλεισμού έχουν μετατραπεί σε υγειονομικές βόμβες και εστίες υπερμετάδοσης του κορωνοϊού, ενώ ακόμη επικρατεί, όπως αποδέχθηκε και ο Εισηγητής της Πλειοψηφίας, διοικητική δυσλειτουργία στις φυλακές, αντί να τηρηθούν αυστηρά μέτρα προστασίας, να διεξαχθούν μαζικά διαγνωστικά τεστ και πρώτη προτεραιότητα του Υπουργείου να είναι η, έστω και ήπιου χαρακτήρα, αποσυμφόρηση των φυλακών με αύξηση των αδειών, σύμφωνα και με τις οδηγίες του ίδιου του ΕΟΔΥ και της Ευρωπαϊκής Επιτροπής, το Υπουργείο επιλέγει να φέρει το υπό συζήτηση νομοσχέδιο για να αλλάξει, προφανώς, την ατζέντα και να χαϊδέψει τα αυτιά του ακροδεξιού ακροατηρίου του.

Αντί να πράξει τα αυτονόητα στην πανδημία που μαστίζει την κοινωνία, τις φυλακές, τους κρατουμένους και τους εργαζόμενους σε αυτές, μοναδική αγωνία του Υπουργείου είναι, πώς θα περιορίσει, με το νέο νομοσχέδιο για το σωφρονισμό, το δικαίωμα στις άδειες, πώς θα αυξήσει τις ποινές, πώς θα στερήσει τη δυνατότητα μεταγωγής σε αγροτικές φυλακές, πώς θα ξεχάσει για πάντα το διεθνή θεσμό της κοινωφελούς εργασίας, αντί της φυλάκισης. Πάνω από κάθε τι άλλο, πάνω από τη ζωή και την υγεία των κρατουμένων, αγωνιά μήπως κάποιο από τα Μέσα Μαζικής Ενημέρωσης της λίστας, του κ. Πέτσα, σας κατηγορήσουν για επαναφορά του νόμου Παρασκευόπουλου. Βαριά άρρωστοι, ανάπηροι, κρατούμενοι με μικρές ποινές που σύντομα θα αποφυλακίζονταν, υπεράριθμοι που αποτελούν εστίες μόλυνσης και όλοι οι πληθυσμοί των φυλακών στο σύνολό τους αφήνονται στην τύχη που επιφυλάσσει γι’ αυτούς, το Υπουργείο και η πανδημία.

Το υπό συζήτηση νομοσχέδιο απειλεί την κοινωνία, δεν την προφυλάσσει, καθώς η υπέρμετρη αυστηρότητα των ποινών και η αθλιότητα των συνθηκών στις φυλακές θα οδηγήσουν σε νέα εγκλήματα.

Το πρώτο μέρος του νομοσχεδίου θα έλεγα ότι είναι ακραίο, ιδεοληπτικό και εμμονικό, που αποτυπώνει το δόγμα «νόμος και τάξη», καταστέλλει τα δύο κορυφαία δικαιώματα των κρατουμένων, επιτείνει το μεγαλύτερο πρόβλημα των ελληνικών φυλακών, που είναι ο πληθωρισμός και θέτει σε κίνδυνο τη σωματική και ψυχική, κυρίως, ακεραιότητα χιλιάδων κρατουμένων.

Όταν οι υπόλοιπες ανεπτυγμένες χώρες κάνουν βήματα μπροστά επενδύοντας στο τρίπτυχο «ασφάλεια, ανθρωπισμός, επανένταξη», εμείς κάνουμε άλματα πίσω, γιατί οι άδειες των κρατουμένων και η δυνατότητα έκτισης της ποινής τους στις Αγροτικές Φυλακές είναι προστάδια και βασικοί θεσμοί της επανένταξης. Επιστροφή στο μεσαίωνα, λοιπόν, για τα σωφρονιστικά καταστήματα μιας και καταπατούνται κεκτημένα δικαιώματα χρόνων και καταργείται κάθε έννοια σωφρονισμού, με τους κρατούμενους να βρίσκονται στο έλεος του Υπουργείο Προστασίας του Πολίτη. Μόνος στόχος είναι η εξόντωση των «ανθρωπίνων σκουπιδιών», που βρίσκονται στις φυλακές. Αυστηροποιείτε το πλαίσιο για τη χορήγηση τακτικών αδειών μετατρέποντάς τες, πρακτικά, σε άπιαστο όνειρο και χρησιμοποιώντας τη δημιουργική αριθμητική της Νέας Δημοκρατίας για ακόμη μια φορά.

Το 95% των κρατουμένων εκτίουν ποινή από 6 έως 20 έτη και το 90% εξ αυτών σύμφωνα με το νομοσχέδιό σας δε θα παίρνει άδειες, καθώς για να απαιτηθεί ένας κρατούμενος άδεια με τις νέες αλλαγές, θα πρέπει, να είχε συμπληρώσει τα 2/5 της ποινής του, χρονικό όριο που του επιτρέπει παράλληλα, να κάνει και αίτηση αποφυλάκισης, αφού τα κριτήρια στις περισσότερες των περιπτώσεων συμπίπτουν. Υπάρχει κάτι πιο ακραίο και παράλογο από αυτό;

Λέτε ότι η ρύθμισή σας αφορά σε μια μικρή μερίδα κρατουμένων, αλλά, στην πραγματικότητα, αφορά σε όλους και σε καμία περίπτωση δεν εξυπηρετεί την επανένταξη του κρατουμένου. Γιατί τι είναι πιθανό, να κάνει ένας κρατούμενος με ισόβια, που δεν έχει πάρει ποτέ άδεια και αφέθηκε ελεύθερος; Το πιθανότερο είναι, να διαπράξει πάλι ένα έγκλημα και να γυρίσει στη φυλακή. Είναι φανερό ότι ο σκοπός σας δεν είναι η ομαλή επανένταξη του κρατουμένου στην κοινωνία, αλλά η σταδιακή εξόντωσή του και, πραγματικά, αδυνατώ, να αντιληφθώ τους συσχετισμούς, που έχετε κάνει κι έχετε οδηγηθεί σε αυτή την ακραία διάταξη.

Εδώ, να αναφέρω ότι ο Σωφρονιστικός Κώδικας ίσχυε από το έτος 1999. Δεν είναι δημιούργημα του ΣΥΡΙΖΑ. Το μεγαλύτερο εκτιθέν τμήμα της ποινής διασφαλίζει καλή χρήση της άδειας; Ποια η σχέση αύξησης εκτιθείσας ποινής και μείωσης διάρκειας της άδειας; Γιατί ενώ μόλις 2% των κρατουμένων παίρνουν άδεια είτε δε γυρίζουν είτε καθυστερούν, να γυρίσουν, τιμωρείται το υπόλοιπο 98% των κρατουμένων, που κάνουν καλή χρήση αυτής. Έχετε άλλα στοιχεία, κ. Υπουργέ, τα οποία εμείς δε γνωρίζουμε; Έχετε μελέτες και γνωμοδοτήσεις ειδικών επιστημόνων; Εάν «ναι», σας παρακαλώ, να μας θα προσκομίσετε στην Επιτροπή, για να το εκτιμήσουμε και να τα συζητήσουμε.

Πάμε στο έτερο μεγάλο «αγκάθι» του νομοσχεδίου, στις Αγροτικές Φυλακές. Το νομοσχέδιο έρχεται, να τροποποιήσει διάταξη του 2015, που επέτρεπε τη μεταγωγή βαρυποινιτών σε αγροτικές φυλακές. Και πάλι η ρύθμιση αυστηροποιεί τα κριτήρια, που χρειάζεται, να πληρούνται, προκειμένου να μεταχθεί κάποιος κρατούμενος σε αυτές και, ουσιαστικά, οδηγεί στην κατάργησή τους. Και πάλι η διάταξη αφορά όλους τους κρατούμενους και όχι «ένα μικρό κομμάτι», όπως προσπαθεί, να μεταφέρει επικοινωνιακά η Κυβέρνηση, προκειμένου να αποφύγει κοινωνικές αντιδράσεις.

Για να μεταφερθεί, λοιπόν, κάποιος στις Αγροτικές Φυλακές πρέπει, να είχε εκτίσει τα 2/5 της ποινής του, άρα, και πάλι ο κρατούμενος θα είχε αποφυλακιστεί. Τα 2/5 πραγματικής έκτισης με άνω των 10 ετών ποινή είναι άτοπο, αφού με το 1/5 σε μεροκάματα ο κρατούμενος αποφυλακίζεται. Ουσιαστικά, οι Αγροτικές Φυλακές θα έχουν πληρότητα 10% με 12%, όπου θα εκτίονται ελάχιστες ποινές για 1 μήνα έως 40 μέρες. Με αυτό τον τρόπο θα φτάσουμε - ήδη έχουμε φτάσει – σε υπερπληρότητα 200% με 300% σε όλα τα υπόλοιπα σωφρονιστικά καταστήματα και η Κυβέρνησή σας θα ισχυρίζεται ότι «οι ελληνικές φυλακές δεν είναι υπερπλήρεις, αφού υπάρχουν κενές θέσεις στις Αγροτικές», στις οποίες, βέβαια, δε θα μπορεί, να πάει, ουσιαστικά, κανείς.

Ρωτάμε και πάλι: Το μεγαλύτερο εκτιθέν τμήμα της ποινής διασφαλίζει καλή χρήση της δυνατότητας έκτισης της ποινής στις Αγροτικές Φυλακές;

Ποια η σχέση αύξησης της εκτιθείσας ποινής και μεταφοράς στις αγροτικές φυλακές; Τι ποσοστό των κρατουμένων είχε αποδράσει απ’ αυτές; Και, συγκεκριμένα, πόσοι εσωτερικά και πόσοι εξωτερικά κρατούμενοι. Εμείς γνωρίζουμε, ότι μόλις 8 κρατούμενοι απέδρασαν τα τελευταία 5 έτη απ’ τις αγροτικές φυλακές. Έχετε στοιχεία τα οποία εμείς δεν γνωρίζουμε; Έχετε μελέτες ή γνωμοδοτήσεις ειδικών; Αν ναι, παρακαλώ και πάλι τον Υπουργό, να μας τα προσκομίσει στην Επιτροπή για να τα εκτιμήσουμε και να τα συζητήσουμε.

Τέλος, να παραδεχτούμε ότι είναι όντως ευνοϊκότερες οι συνθήκες κράτησης στις αγροτικές φυλακές, αν και οι κρατούμενοι στερούνται και πάλι την ελευθερία τους και ταυτόχρονα εργάζονται σκληρά, προκειμένου να επωφεληθούν από την ευεργετική προσμέτρηση της ποινής. Ρωτάμε τον Υπουργό, θέλει να υπάρχουν αγροτικές φυλακές ή όχι; Η νομοθεσία για τους ισοβίτες είναι από το 2004, επί εποχής Παπαληγούρα, Βουλευτή και Υπουργού της Νέας Δημοκρατίας και σήμερα το 90% των κρατουμένων σ αυτές είναι βαρυποινίτες και αν αυτοί αποκλειστούν, τότε τα 4 αγροτικά καταστήματα στη χώρα μας δεν θα μπορούν να δουλέψουν για τις ανάγκες της παραγωγής τους.

Το τρίτο θέμα που μου έκανε τρομερή εντύπωση, είναι η υπερεξουσία που έχετε δώσει πλέον· όχι μόνο ουσιαστικά, αλλά και τυπικά στην κυρία Νικολάου. Να σας πω την αλήθεια, αναρωτιόμουν κύριε Υπουργέ, εάν στη θέση σας θα έρθει αυτή σήμερα, καθώς ουσιαστικά, αλλά και τυπικά επαναλαμβάνω πλέον, έχετε δημιουργήσει ένα Υπουργείο μέσα στο Υπουργείο. Συστήνετε 4 οργανικές μονάδες και προσλαμβάνετε 130 άτομα με τη δημιουργία νέων οργανικών θέσεων στη Γενική Γραμματεία Αντεγκληματικής Πολιτικής. Μάλιστα οι 30 θέσεις είναι Δ.Ε. γραμματέων και όχι επιστημονικό προσωπικό, κοινωνιολόγοι, ψυχολόγοι, εγκληματολόγοι κλπ.

Ελπίζουμε αυτό να μη σχετίζεται με την ελεύθερη μετάταξη ειδικών εξωτερικών φρουρών που νομοθετείτε επίσης, γιατί τότε καταλαβαίνετε, ότι υποστελεχώνετε τα ήδη υποστελεχωμένα σωφρονιστικά καταστήματα, κάτι το οποίο έχετε την απόλυτη ευθύνη για δύο κυρίως λόγους.

Πρώτον. Διότι καθυστερήσατε αδικαιολόγητα να ολοκληρώσετε το διαγωνισμό της προκήρυξης 6Κ και δεύτερον, δεν προχωρήσαμε στον διαγωνισμό για τις 639 εγκεκριμένες και προκηρυγμένες θέσεις που είχε διασφαλίσει ως Σύριζα για τα σωφρονιστικά καταστήματα της χώρας.

Το ότι μετά από ενάμιση χρόνο από τη δημιουργία της Γενικής Γραμματείας, συνεχίζετε να δημιουργείτε οργανικές μονάδες και διευθύνσεις, συνεχίζετε να παίζετε με μετακλητούς και προσλαμβάνετε εκατοντάδες εργαζόμενους, αποδεικνύει, ότι νομοθετείτε χωρίς κανένα σχέδιο και έχοντας στο μυαλό σας την εξυπηρέτηση αλλότριων των δημοσίων συμφερόντων. Βλέποντας και κάνοντας λοιπόν και εδώ, όπως και στην υγεία, όπως και στην οικονομία, όπου το βλέποντας και κάνοντας ήταν καταστροφικό για την κοινωνία.

Στο δεύτερο μέρος του νομοσχεδίου σας, που αφορά τις ρυθμίσεις ταμείου πρόνοιας απασχολουμένων στα σώματα ασφαλείας, δεν έχουμε ιδιαίτερες παρατηρήσεις. Αναλυτικά θα τα πούμε στη συζήτηση επί των άρθρων.

Από το 3ο και το 4ο μέρος, θα ήθελα να αναφερθώ στην ανασυγκρότηση της Ακαδημίας της Αστυνομίας. Υπάρχουν κάποιες φωτογραφικές διατάξεις τις οποίες θα αναλύσουμε σε προηγούμενες συνεδριάσεις. Προχωράω στην Σχολή. Είναι σαφές, ότι η ανασυγκρότηση της Αστυνομίας περνάει μέσα απ’ την αναμόρφωση της εκπαίδευσης των αστυνομικών. Στόχος της κυβέρνησης, της κάθε κυβέρνησης, θα πρέπει να είναι ο περαιτέρω εκδημοκρατισμός της Αστυνομίας, η μετάβαση από το δόγμα της καταστολής στην πρόληψη, στην ενίσχυση του ανθρωποκεντρικού χαρακτήρα και αποστρατικοποίηση του Σώματος, στην εμπέδωση της ίσης μεταχείρισης όλων, της διαφάνειας και αξιοκρατίας στην μέσα στην Αστυνομία. Στο παρόν νομοσχέδιο κάνετε ακριβώς τα αντίθετα, παραμένοντας συνεπής στην υποτίμηση και εργαλοποίηση των ένστολων σωμάτων ασφαλείας. Και εξηγούμαι. Το ενδιαφέρων σας για τα σώματα ασφαλείας είναι διαχρονικά προσχηματικό και συμφεροντολογικό. Φάνηκε και αυτή τη φορά, από την πρώτη στιγμή που αναλάβατε τη διακυβέρνηση της χώρας, όργανα καταστολής και επιβολής του δόγματος «Νόμος και Τάξη». Φάνηκε και απ’ τον τρόπο με τον οποίο αντιμετωπίστηκαν και συνεχίζουν να αντιμετωπίζονται οι ένστολοι κατά τη διάρκεια της πανδημίας. Ήταν και συνεχίζουν να είναι για εσάς τα παιδιά ενός κατώτερου θεού χωρίς οικογένειες και κοινωνικό περίγυρο, με μοναδικό σκοπό της ζωής τους να εξυπηρετούν τα μικροπολιτικά σχέδια της πολιτικής ηγεσίας της ΕΛ.ΑΣ.

Τους εκθέτετε επί μήνες σε άμεσο υγειονομικό κίνδυνο, χωρίς να τους παρέχετε τις ελάχιστες εγγυήσεις ασφάλειας, με αποτέλεσμα να θρηνούμε νεκρούς από την πανδημία και εκατοντάδες κρούσματα. Δεν φροντίζετε να καλύπτετε, όπως οι ίδιοι καταγγέλλουν, τα έξοδα των επαναλαμβανόμενων τεστ covid, που κάνουν αυτοί και οι οικογένειές τους. Αναστέλλετε τις άδειές τους και την ίδια στιγμή δεν τους πληρώνετε τις ώρες των δεδουλευμένων ωρών νυχτερινής εργασίας για το 2020, εξαιρώντας τους, ταυτόχρονα, από κάθε οικονομικό πακέτο στήριξης για την πανδημία. Τους τοποθετείτε απέναντι από απλούς πολίτες που θα μπορούσε να είναι και συγγενείς τους και τους αφήσατε βορά στο οργισμένο πλήθος από τις αντιλαϊκές πολιτικές σας. Η πολιτική ηγεσία, κατά κύριο λόγο, ευθύνεται που η κοινή γνώμη έχει διαστρεβλωμένη άποψη για τα σώματα ασφαλείας, γιατί εσάς συμφέρει αυτή η εικόνα και αυτή η αντιπαράθεση. Θέλετε αστυνομικούς πιόνια, με γνώσεις που να είναι χρήσιμες αποκλειστικά για την καταστολή και σε καμία περίπτωση για την πρόληψη.

Για να έρθω στο νομοσχέδιο, αυτός είναι ο λόγος που δεν προχωράτε στην ουσιαστική ανωτατοποίηση της αστυνομικής εκπαίδευσης. Το άρθρο 36, ουσιαστικά, εμπαίζει τους αστυνομικούς. Σε κανένα σημείο δεν αναφέρεται η λέξη «ανωτατοποίηση», παρά μόνο η αύξηση του χρόνου φοίτησης κατά ένα εξάμηνο. Παράταση εκπαίδευσης, χωρίς να προσφέρει τίποτε άλλο στους εκπαιδευόμενους. Ενδεχομένως να προσφέρει στην κυβέρνηση, αφού θα μπορέσει να αξιοποιήσει τις υπηρεσίες τους εν μέσω πανδημίας για ένα εξάμηνο ακόμη με πολύ μικρότερο κόστος. Δεν αλλάζει τίποτα στην εκπαίδευση τους, η οποία παραμένει παρωχημένη και αναποτελεσματική. Καμία ακαδημαϊκή επαγγελματική κατοχύρωση.

Σε αντίθεση με το απολύτως τίποτα που φέρνετε σήμερα εσείς, ο ΣΥΡΙΖΑ κατέθεσε ολοκληρωμένη πρόταση για την ανάγκη αναμόρφωσης του εκπαιδευτικού συστήματος της αστυνομίας. Επιχειρήθηκε, τότε επί ΣΥΡΙΖΑ, από κοινού από τα Υπουργεία Προστασίας του Πολίτη και Παιδείας, κατόπιν πολύμηνης συνεργασίας, η αναβάθμιση, η αναδιάρθρωση, ο εξορθολογισμός και η ανωτατοποίηση των Σχολών της Αστυνομικής Ακαδημίας. Λόγω χρονικής εγγύτητας στις επιχειρούμενης μεταρρύθμισης με το χρόνο διενέργειας των εθνικών εκλογών του 2019 η ως άνω νομοθετική πρωτοβουλία έλαβε τη μορφή Προεδρικού Διατάγματος, σχέδιο το οποίο διαβιβάστηκε τον Ιούνιο του 2019 για επεξεργασία στο ΣτΕ. Το εν λόγω Προεδρικό Διάταγμα επεστράφη από το ΣτΕ, με την παρατήρηση ότι η σχετική μεταρρύθμιση θα έπρεπε να επιχειρηθεί με τυπικό νόμο, αντί για ΠΔ, κάτι που ενόψει των εκλογών της 7ης Ιουλίου του 2019 δεν κατέστη δυνατό να ευοδωθεί. Υπήρχε, λοιπόν το υλικό αν το Υπουργείο σας ήθελε να κάνει μια ουσιαστική μεταρρύθμιση και καταθέτω και το σχέδιο Προεδρικού Διατάγματος στα πρακτικά. Οι πολίτες αστυνομικοί, όμως, οι ένστολοι εργαζόμενοι με δικαιώματα, έχουν και γνώση και κρίση και άποψη και θα καταδικάσουν, συνολικά, τη πολιτική σας πολύ σύντομα.

Με το άρθρο 41 είμαστε, καταρχήν, υπέρ, αφού αποτελούσε πάγια θέση και επιδίωξη της παράταξής μας. Το άρθρο 41 αφορά τα ασυνόδευτα ανήλικα τα οποία είναι υπό προστατευτική επιτήρηση, να μην κρατούνται στα κρατητήρια σε μέρη τα οποία είναι ακατάλληλα για την κράτηση και φιλοξενία τους. Συμφωνούμε, λοιπόν, αλλά διερωτόμαστε που θα πάνε τα ανήλικα παιδιά; Στους ξενώνες που τους έχετε υποστελεχώσει; Στις δομές και στα ξενοδοχεία που κλείνουν κατόπιν ενεργειών σας; Στις πλατείες; Γιατί δεν ενεργοποιήσατε το θεσμό της επιτροπείας και δεν εφαρμόζετε το σχετικό νόμο 4554 / 2018 του ΣΥΡΙΖΑ, αφού λέτε ότι είχατε πρόθεση να φέρετε αυτή τη διάταξη, ώστε να μην βρεθείτε σε αδιέξοδο; Γιατί αποψιλώσατε το Εθνικό Κέντρο Κοινωνικής Αλληλεγγύης που ασκούσε με επιτυχία και διεθνή αναγνώριση, επί σειρά ετών, τη διαχείριση των αιτημάτων στέγασης των ασυνόδευτων ανηλίκων και εποπτευόταν από το Υπουργείο Υγείας;

Μία είναι η απάντηση σε όλα αυτά τα ερωτήματα. Γιατί η ΝΔ πιστεύει στην προστατευτική φύλαξη των ανηλίκων και δεν υπήρχε περίπτωση να την καταργήσει, αν δεν είχε υποστεί την παγκόσμια κατακραυγή για την καταστρατήγηση των πάντων. Η ΝΔ δεν ενδιαφέρεται, ουσιαστικά, για τα ασυνόδευτα ανήλικα, για αυτό και τα διαχωρίζει σε κάτω των 15 και άνω των 15 για να διευκολύνει την προοπτική απέλασης των τελευταίων, που αριθμούν το 83% του συνόλου. Δυστυχώς είναι και αυτό ένα επικοινωνιακό και προσχηματικό κόλπο. Δυστυχώς δεν έχετε κανένα σχέδιο. Δεν θα μπορέσετε να εφαρμόσετε στην πράξη την κατάργηση της προστατευτικής φύλαξης των ανηλίκων και, δυστυχώς, θα διαψευστούν για ακόμη μια φορά οι ελπίδες εκατοντάδων ασυνόδευτων παιδιών.

Και για να κλείσω την ομιλία μου και να επανέλθω με τις υπόλοιπες παρατηρήσεις μου στη συζήτηση επί των άρθρων. Έστω και την ύστατη στιγμή, αλλάξτε την υπερσυντηρητική και αντικοινωνική αντίληψη σας για το σωφρονισμό. Ο λαός, σας έδωσε εντολή να σωφρονίσετε τους κρατούμενους, όχι να τους εξοντώσετε. Οι κρατούμενοι δεν είναι πολίτες δεύτερης διαλογής, που δεν πρέπει να μας ενοχλούν. Έτσι, στην πραγματικότητα, σε εποχές που η εκμεταλλευόμενη πλειοψηφία, ωθείται εκτός κοινωνικού ιστού, ένα μεγάλο μέρος της, θα περάσει, δυστυχώς, από τη φυλακή και εκεί δεν πρέπει να εξοντωθεί. Πρέπει να σωθεί και να επανενταχθεί. Και εμείς θα παλέψουμε γι’ αυτούς τους ανθρώπους με κάθε τρόπο, γιατί αυτός είναι ο ρόλος μας, μιας ευνομούμενης πολιτείας. Και φυσικά επιφυλασσόμαστε. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Ευχαριστούμε κυρία Ελευθεριάδου. Τον λόγο έχει ο Ειδικός Αγορητής του Κινήματος Αλλαγής, ο συνάδελφος κ. Γεώργιος Καμίνης, ο οποίος εάν έχει να προσθέσει και φορείς για την ακρόαση, θα παρακαλούσαμε να μας τους κάνει γνωστούς.

Έχετε τον λόγο για 15 λεπτά.

**ΓΕΩΡΓΙΟΣ ΚΑΜΙΝΗΣ(Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κυρίες και κύριοι συνάδελφοι, έχει αρχίσει να διαμορφώνεται μία νέα μόδα στα κοινοβουλευτικά μας ήθη. Πλέον, βλέπουμε να έρχονται νομοσχέδια, χωρίς αιτιολογική έκθεση. Μου έκανε τόσο μεγάλη εντύπωση πια, που ανέτρεξα στο άρθρο 74 του Συντάγματος και είδα ότι κάθε νομοσχέδιο υποχρεωτικά, συνοδεύεται από αιτιολογική έκθεση.

Η αιτιολογική έκθεση υπάρχει και επιβάλλεται από το Σύνταγμα, γιατί ακριβώς αποσκοπεί να πλήξει το δείξει το πνεύμα του νομοθέτη. Με ποιο πνεύμα έρχεται μια κυβέρνηση να υποβάλει ένα σχέδιο νόμου στη Βουλή; Ποια είναι η λογική; Σε τι έρχεται να μεταρρυθμίσει; Τι δεν πήγε καλά; Τι πρέπει να κάνουμε, ούτως ώστε τα πράγματα να πάνε καλύτερα στο μέλλον. Και αυτό συμβαίνει, ενώ, ούτως η άλλως, ο ρόλος της Βουλής τον τελευταίο καιρό, υποβαθμίζεται ραγδαία.

Δεν είναι πρώτη απ’ όλα μόνο οι Πράξεις Νομοθετικού Περιεχομένου, που έχει γίνει κατάχρηση τα τελευταία χρόνια, γιατί εκεί από το Σύνταγμα προβλέπει στο άρθρο 44, ότι εκδίδονται οι πράξεις όταν υπάρχει κίνδυνος, αλλά και απρόβλεπτη ανάγκη. Πλέον έχουν έρθει και τις υιοθετούμε και για τα προβλέψιμα όχι μόνο για τα έκτακτα. Βλέπω μια σωρεία κατά παρέκκλιση διατάξεων, για τις οποίες, πολύ συχνά, γίνεται προσχηματική επίκληση της πανδημίας. Βλέπω ότι υπάρχει, λόγω πανδημίας, μια περιορισμένη συμμετοχή των βουλευτών και μια ακρόαση των φορέων με πάρα πολλά κενά. Και βλέπουμε τώρα, να παραβιάζεται εν ψυχρώ και η πρόβλεψη για την αιτιολογική έκθεση.

Και γιατί συμβαίνει αυτό; Γιατί έχουμε ένα νομοθέτημα, το οποίο στην ουσία, δεν έρχεται να μας εξηγήσει τη σκοπιμότητα του, στον πυρήνα του πνεύματος του, είναι η αυστηροποίηση των διατάξεων, για τις άδειες και για τις μεταγωγές στις αγροτικές φυλακές. Είναι πολύ εύκολο να λέμε ότι η προηγούμενη κυβέρνηση, έκανε κατάχρηση σε κάποια θέματα.

Πρέπει να αποδείξουμε, όμως, με αριθμούς, με στοιχεία ότι τα μέτρα που προτείνουμε, είναι μέτρα τα οποία επιβάλλονται από μία επιστημονική μελέτη κάποιων δεδομένων και να μην παίζουμε την κολοκυθιά. Γιατί το 1/5 και όχι τα 2/5 της ποινής; Γιατί μίνιμουμ δύο χρόνια και όχι ένας χρόνος κ.λπ.. Δεν χρειάζεται να εφεύρουμε τον τροχό και την πυρίτιδα. Υπάρχουν και αλλοδαπές έννομες τάξεις, οι οποίες έχουν νομοθετήσει επί των συγκεκριμένων ζητημάτων. Υπάρχουν μελέτες, αλλά υπάρχει και το προηγούμενο μιας κυβέρνησης στην οποία συμμετείχε ο κύριος Υπουργός και πάλι ως Υπουργός Προστασίας του Πολίτη, η οποία το 1999 έφερε στη Βουλή ένα σωφρονιστικό κώδικα, πρωτοποριακό για την εποχή του. Και αντί να έρθουμε στο ύψος των περιστάσεων και να πούμε ότι αυτόν τον σωφρονιστικό κώδικα τώρα ερχόμαστε και τον μεταρρυθμίσουμε γι’ αυτόν και γι’ αυτόν τον λόγο, ερχόμαστε χωρίς καμία συνεκτική αιτιολογία, χωρίς να μπορούμε να δώσουμε στη βΒουλή αλλά και στην κοινή γνώμη την ευκαιρία να δουν με ποιο πνεύμα ερχόμαστε και εισάγουμε αυστηρότερες ρυθμίσεις σε αυτά τα θέματα. Ερχόμαστε και παίζουμε την κολοκυθιά με τους αριθμούς. Είναι πάρα πολύ εύκολο να κολακεύεις την κοινή γνώμη με το επιχείρημα ότι παλιότερα δόθηκαν άδειες και δραπέτευαν ή έκαναν κατάχρηση ή οτιδήποτε άλλο. Το ζητούμενο είναι από μία κυβέρνηση, η οποία επαγγέλλεται ότι φέρνει μεταρρύθμιση και σ’ αυτόν τον τομέα εν πάση περιπτώσει τουλάχιστον να γνωρίζουμε με βάση ποιο πνεύμα προσέρχεται και όχι απλώς για να ανατρέψει ό,τι έχει γίνει.

Το πρώτο ολίσθημα έγινε εξ αρχής όταν οι αρμοδιότητες των φυλακών του Υπουργείου Δικαιοσύνης πήγαν στο Υπουργείο Προστασίας του Πολίτη. Ξεχάσαμε έτσι ότι βασικό στοιχείο του σωφρονιστικού συστήματος είναι η επανένταξη των κρατουμένων. Η αναμόρφωση και η επανένταξη των κρατουμένων στην κοινωνική ζωή. Με ποια λογική ένα υπουργείο, το οποίο είναι προσανατολισμένο στην καταστολή, είναι δυνατόν να εφαρμόζει τις αρχές του κράτους δικαίου, να μεταχειριστεί τους κρατούμενους όπως πρέπει, προκειμένου αυτοί να επανενταχθούν στην κοινωνία; Γιατί ακόμα και ο προληπτικός ρόλος στην καταπολέμηση της εγκληματικότητας του Υπουργείου Προστασίας του Πολίτη γίνεται και πάλι μέσα από την καταστολή.

Βρισκόμαστε, λοιπόν, μπροστά σ’ αυτό τον υβριδικό σχήμα, μπροστά σε αυτή την αντινομία και γι’ αυτό βλέπουμε να μας έρχεται ένα νομοθέτημα, το οποίο στην ουσία αυστηροποιεί κάποια μέτρα χωρίς να μας εξηγεί γιατί το κάνει. Ενώ τα μεγάλα ποσοστά υποτροπής των κρατούμενων - γιατί υπάρχουν ποσοστά υποτροπής υψηλά στην Ελλάδα - ακριβώς αυτή την ανάγκη υποδεικνύουν. Η επίσημη καταγραφή της υποτροπής θα έπρεπε να είναι πρωταρχικό μέλημα της πολιτείας αφού αυτό αποτελεί θεμελιώδη λίθο για τη χάραξη κάθε σοβαρής αντεγκληματικής πολιτικής. Περιορίζουμε το θεσμό των αδειών, ερχόμαστε στην ουσία και αποδυναμώνουμε τελείως τον θεσμό των αγροτικών φυλακών όταν δεν έχουμε λύσει το θεμελιώδες πρόβλημα της χώρας, το σωφρονιστικό σύστημα, που είναι υπερπληθυσμός. Μέχρι στιγμής ο θεσμός των αδειών αποτελούσε ένα μέτρο αποσυμφόρησης, ένα μέτρο αποσυμπίεσης, μια βαλβίδα ασφαλείας και κάνοντας έναν απολογισμό με τα λίγα στοιχεία τελικά που μας προσφέρετε, του θεσμού των αδειών, εμείς βλέπουμε ένα πάρα πολύ μικρό ποσοστό χρησιμοποίησε τον θεσμό για να μην επιστρέψει στη φυλακή ή έκανε κατάχρηση του.

Αυτό δεν σας λέει τίποτα; Δεν σας λέει τίποτα και το γεγονός ότι οι σωφρονιστικοί υπάλληλοι θέλουν τον θεσμό των αδειών, γιατί αυτοί είναι που βλέπουν καθημερινά τα προβλήματα της αφόρητης ψυχολογικής κατάστασης που, ούτως ή άλλως, επικρατεί μέσα σε μια φυλακή, πόσο μάλλον όταν επικρατούν συνθήκες υπερσυνωστισμού; Με τα μέτρα που έχετε πάρει για τις αγροτικές φυλακές, τελικά, ποιος αριθμός θα παραμείνει για να πηγαίνει στις αγροτικές φυλακές; Το ποιοι πάνε εκεί το κρίνει το Υπουργείο. Το ποιοι παίρνουν άδειες από τη φυλακή το κρίνει το αρμόδιο Συμβούλιο των Φυλακών. Αντί, λοιπόν, εμείς να θωρακίσουμε την ορθή κρίση, κατά το μέτρο του εφικτού, γιατί απώλειες και σφάλματα πάντοτε θα υπάρχουν, αντί να ενισχύσουμε τις ψυχοκοινωνικές δραστηριότητες και τα άλλα προγράμματα μέσα στη φυλακή, τα εκπαιδευτικά, της επαγγελματικής κατάρτισης και να ενισχύσουμε τις υποδομές και τις δραστηριότητες στις αγροτικές φυλακές, τα συρρικνώνουμε.

Στις αγροτικές φυλακές συνδέεται η υψηλή επικινδυνότητα των κρατουμένων με το ύψος της ποινής, χωρίς να προκύπτει σε ποια μελέτη βασίστηκε γι’ αυτό και με βάση ποια μεθοδολογικά κριτήρια. Αντιθέτως, υπάρχουν μελέτες που δείχνουν ότι η εκτίμηση για την επικινδυνότητα δεν μπορεί παρά να γίνεται σε ατομική βάση, με συγκεκριμένη μέθοδο και με συγκεκριμένα κριτήρια.

Το σχέδιο της κυβέρνησης μοιάζει πρόχειρο, αναποτελεσματικό, αλλά και επικίνδυνο. Η ασφάλεια με όρους προστασίας της ζωής κρατουμένων και υπαλλήλων μέσα στις φυλακές, δεν πραγματώνεται με αυτόν τον πρόχειρο τρόπο τον οποίο μας φέρατε εσείς εδώ για να βελτιώσουμε. Πώς να το βελτιώσουμε; Πραγματώνεται μόνο με όρους δυναμικής ασφαλείας κατά τα ευρωπαϊκά πρότυπα. Χρειάζεται πρόληψη, ορθολογική κατανομή κρατουμένων, διοικητική αναδιοργάνωση και αναβάθμιση του ανθρώπινου δυναμικού και, βεβαίως, σε αξιοπρεπείς και κατάλληλες συνθήκες χωρίς υπερπληθυσμό και με μέτρα που στοχεύουν στην προστασία της ζωής, της υγείας και στην ομαλή επανένταξη.

Ως προς τα υπόλοιπα άρθρα του νομοσχεδίου που ρυθμίζουν θέματα ασφάλισης και πρόνοιας των απασχολουμένων στα Σώματα Ασφαλείας, θα αναφερθώ ειδικότερα στη συζήτηση κατ’ άρθρο. Θέλω προηγουμένως να ακούσω και τις απόψεις του ένστολου προσωπικού της Ελληνικής Αστυνομίας για το οποίο επιφυλάσσονται πολλές ειδικές ρυθμίσεις, οι οποίες αφορούν διάφορα ζητήματα.

Αυτά προς το παρόν, επιφυλασσόμαστε για το θέμα της ψήφου μας στο νομοσχέδιο, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Απλά για όσα ελέχθησαν για την αιτιολογική έκθεση, να πω ότι από το καλοκαίρι του 2019, ψηφίσαμε, όπως ξέρετε, τον νόμο για το επιτελικό κράτος, που εισηγήθηκε ο Υπουργός Επικρατείας κ. Γεραπετρίτης, ο οποίος εφαρμόζεται από τον Οκτώβριο που ξεκίνησε η Β΄ Σύνοδος. Με βάση, λοιπόν, τον νόμο για το επιτελικό κράτος, όλες οι εκθέσεις που συνοδεύουν το νομοσχέδιο, η έκθεση διαβούλευσης, οι εκθέσεις συνεπειών, υποκαθιστούν, ουσιαστικά, την αιτιολογική έκθεση που ξέραμε παλαιότερα.

Τον λόγο έχει η Ειδική Αγορήτρια του Κ.Κ.Ε., κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ πολύ, κύριε Πρόεδρε. Η τοποθέτηση επί της αρχής του νομοσχεδίου έχει μάλλον μια δυσκολία, θα έλεγα, καθώς οι διατάξεις του θα έπρεπε να χωρίζονταν σε δύο διαφορετικά υπουργεία, καθώς, αντί να συζητάμε για τη σωφρονιστική πολιτική ενώπιον του Υπουργείου Δικαιοσύνης και για την κατεύθυνση που αυτή η πολιτική θα έπρεπε να έχει, ερχόμαστε να τη συζητάμε ενώπιον ενός Υπουργού, ο οποίος έχει άλλες σίγουρα αρμοδιότητες. Έχουμε, ήδη, εκφράσει, με κάθε ευκαιρία, την αντίθεσή μας στη σωφρονιστική πολιτική της κυβέρνησης, η οποία, κάνοντας ένα βήμα και παραπάνω από εκεί που σταμάτησε η προηγούμενη, όχι μόνο δεν επιλύει τα σοβαρά προβλήματα των κρατουμένων στα σωφρονιστικά καταστήματα, αλλά τα οξύνει ακόμα περισσότερο. Και, φυσικά, αυτό που διακρίνεται και στο παρόν νομοσχέδιο, αλλά συνολικά στον τρόπο που ασκείται και εφαρμόζεται η σωφρονιστική πολιτική, είναι ότι δεν διαθέτει, όπως θα έπρεπε, ένα συνολικό σχέδιο πρόληψης της εγκληματικότητας, επανένταξης των κρατουμένων στη κοινωνία μετά την αποφυλάκισή τους, δηλαδή, να μπορεί και η σωφρονιστική πολιτική να παίξει πραγματικά το ρόλο της.

Οι φυλακές, όχι μόνο παραμένουν αποθήκες ψυχών, όπως εύστοχα έχουν χαρακτηριστεί, είναι ένα φαινόμενο που επεκτείνεται τελικά, αλλά έχουν μετατραπεί στις σημερινές συνθήκες της πανδημίας και σε υγειονομικές βόμβες, λόγω του έντονου συγχρωτισμού, της απουσίας βασικών μέσων προστασίας της υγείας των κρατουμένων, όπως βέβαια και των ίδιων των εργαζομένων σε αυτές. Τα προβλήματα αυτά, με πολλές ευκαιρίες τα αναδεικνύουν και οι ίδιοι οι εργαζόμενοι. Αυτό αποτυπώνεται με το μεγάλο αριθμό κρουσμάτων, ακόμα και νεκρών. Είναι αποκαλυπτική για την ιδιαίτερα ανησυχητική κατάσταση που επικρατεί, η ανοιχτή επιστολή των 301 γυναικών κρατουμένων στον Ελαιώνα Θηβών.

Βέβαια, σύμφωνα με την επιστημονική τεκμηρίωση και την απόφαση, που με περισπούδαστο ύφος, έκανε τις προηγούμενες μέρες ο κ. Υπουργός Προστασίας του Πολίτη σε πρόσφατη συνέντευξή του, προκειμένου να δικαιολογήσει την έλλειψη μέτρων προστασίας από τους 5.000 αστυνομικούς που κινητοποίησε για να καταστείλει τον αγωνιστικό εορτασμό της επετείου του πολυτεχνείου, μας ενημέρωσε ο κ. Υπουργός, ότι ο ιός δεν μεταδίδεται έξω στην ατμόσφαιρα, αλλά μόνο μέσα σε κλειστούς χώρους. Δεν θα μπω στο πειρασμό να σχολιάσω το πρώτο μέρος του αποφθέγματός του, για το αν ο ιός μεταδίδεται ή όχι έξω στην ατμόσφαιρα, δεν θα αναρωτηθώ ακόμα, αν τα μέτρα για τη προστασία της υγείας και των ίδιων των αστυνομικών, όπως τα καταγγέλλουν και οι ίδιες οι ενώσεις τους, για τις συνθήκες που έγινε και η μεταφορά τους στην Αθήνα, για τα κρούσματα που παρουσιάστηκαν, για τις συνθήκες εργασίας τους, δεν θα μπω στο πειρασμό να αναρωτηθώ, αν αυτά τηρούνται έστω στους εσωτερικούς χώρους. Θα αναρωτηθώ, όμως, για τις φυλακές, που αποτελούν τους κατεξοχήν κλειστούς χώρους. Γιατί δεν λαμβάνονται τα αναγκαία μέτρα για την αποφυγή της μετάδοσης του ιού σε αυτές; Εκτός αν τελικά αποφανθεί ο κ. Υπουργός, ότι ούτε σε αυτούς τους κλειστούς χώρους μεταδίδεται ο ιός.

Επίσης, έχουμε δηλώσει ευθύς εξαρχής, το κάνουμε και με την παρούσα ευκαιρία και θεωρούμε, ότι αν θέλετε, δημιουργεί περαιτέρω δυσκολίες για την εξέταση της σωφρονιστικής πολιτικής, έχουμε δηλώσει τη διαφωνία μας στη μεταφορά των αρμοδιοτήτων της σωφρονιστικής πολιτικής από το Υπουργείο Δικαιοσύνης στο Υπουργείο Προστασίας του Πολίτη, όπως τελικά, μόνο κατ’ ευφημισμό έχει ονομαστεί το Υπουργείο Δημόσιας Τάξης. Και αυτό, γιατί ενσαρκώνει, με συμβολικό, αλλά κυρίως και με πρακτικό τρόπο, την κατασταλτική αντίληψη της κυβέρνησης, όσον αφορά τη μεταχείριση των κρατουμένων, που οδηγεί στη στέρηση των δικαιωμάτων τους, αλλά και της προοπτικής ουσιαστικής επανένταξής τους στη κοινωνία. Μια αντίληψη αντιδραστική και αδιέξοδη, που τελικά ανακυκλώνει το πρόβλημα. Και αυτή η κατασταλτική αντίληψη και αυταρχική νοοτροπία, διαχέονται και επεκτείνονται ακόμη και όσον αφορά το χώρο διεξαγωγής των ποινικών δικών, όπως ανακοινώθηκε, μέσω της κατασκευής των νέων φυλακών, όπως για παράδειγμα αυτής στον Ασπρόπυργο, που θα αντικαταστήσει εκείνη του Κορυδαλλού, όπου σχεδιάζεται η κατασκευή, μέσα σε αυτές τις φυλακές, Δικαστικού Μεγάρου, όπως το αποκαλεί το Υπουργείο στην ανακοίνωσή του, με επτά δικαστικές αίθουσες. Δηλαδή, σχεδιάζεται να δικάζεται και ίσως και μεγαλύτερος αριθμός των κατηγορουμένων, κατά κανόνα πλέον στη πράξη και όχι κατ’ εξαίρεση, με βάση ειδικά αιτιολογημένη δικαστική απόφαση, όπως γινόταν μέχρι σήμερα, μέσα στη φυλακή, με ό,τι αρνητικό αυτό συνεπάγεται για τις συνθήκες διεξαγωγής της δίκης, για το κλίμα προκατάληψης που δημιουργείται σε βάρος του κατηγορουμένου και του τεκμηρίου αθωότητάς του, καθώς βέβαια και βασικών δικονομικών αρχών, όπως της δημοσιότητας της δίκης και άλλα. Υπάρχουν σοβαρές ενστάσεις σε αυτά τα ζητήματα και από το χώρο των νομικών.

Την αντίληψη αυτή, λοιπόν, που επικρατεί στην Κυβέρνηση για τη σωφρονιστική πολιτική επιβεβαιώνουν και ενισχύουν οι προτεινόμενες ρυθμίσεις του πρώτου μέρους του νομοσχεδίου, που αφορούν τη σωφρονιστική νομοθεσία.

Συγκεκριμένα και ενδεικτικά, θα πούμε και πιο αναλυτικά προς την κατ’ άρθρο συζήτηση. Με το άρθρο 1, εναρμονίζονται, ουσιαστικά, οι διατάξεις του σωφρονιστικού κώδικα σχετικά με τον ορισμό των μελών της Κεντρικής Επιτροπής Μεταγωγών με βάση την αρνητική κυβερνητική απόφαση για τη μεταφορά των αρμοδιοτήτων του σωφρονιστικού συστήματος από το Υπουργείο Δικαιοσύνης στο Υπουργείο Προστασίας του Πολίτη.

Επιπλέον, αρνητικό είναι το γεγονός, ότι αφαιρείται από την προηγούμενη σχετική διάταξη, η υποχρέωση συνεδρίασης της Επιτροπής δυο φορές το μήνα τουλάχιστον, όπως προβλεπόταν, γεγονός που θα θέσει εμπόδια στην ταχεία εξέταση των σχετικών αιτημάτων των κρατουμένων.

Ακολούθως, με δεδομένες τις τεράστιες ελλείψεις σε νοσηλευτικό και γενικότερα προσωπικό στις φυλακές, η μεταφορά των κρατουμένων σε εξωτερικά νοσηλευτικά ιδρύματα γίνεται από κατ’ εξαίρεση περίπτωση σε κανόνα.

Είναι προφανές πως η υπερφόρτωση των εξωτερικών νοσοκομείων με κρατούμενους ασθενείς, οι οποίοι συνοδεύονται φυσικά από σωρεία αστυνομικών, που φρουρούν τους νοσηλευόμενους που αναφέρουν τα έντονα προβλήματα που υπάρχουν σε αυτή την κατάσταση.

Θεωρούμε ότι ο τρόπος με τον οποίο προσπαθεί να το λύσει το Υπουργείο αποτελεί στην ουσία μετάθεση του προβλήματος και όχι λύση. Πρωτίστως, όμως, η υγεία των κρατουμένων επιβάλλει την ύπαρξη στελεχωμένου και εξειδικευμένου ιατρικού προσωπικού, το οποίο θα είναι σε θέση να επιλαμβάνεται άμεσα της ιατρικής φροντίδας των κρατουμένων που χρήζουν βοήθειας με συνεχή δηλαδή παρουσία μέσα στα καταστήματα κράτησης.

Σε αυτή την κατεύθυνση, θα πρέπει να επιληφθεί άμεσα και το πρόβλημα στις γυναικείες φυλακές του Κορυδαλλού. Σχετικά με το ψυχιατρικό νοσοκομείο, το οποίο εξυπηρετεί κατά βάση άνδρες κρατουμένους, ενώ οι γυναίκες αναγκάζονται να εξυπηρετούνται από εξωτερικά ψυχιατρεία. Είναι ένα πρόβλημα το οποίο, μεταξύ άλλων, μας είχε τεθεί υπόψη σε αντιπροσωπεία του κόμματος που επισκέφθηκε τις φυλακές Κορυδαλλού.

Σημαντικό και ενδεικτικό της παραπάνω αυταρχικής νοοτροπίας είναι και το ζήτημα της συρρίκνωσης των δικαιωμάτων των κρατουμένων σε σχέση με τις άδειες, όπως συνεχίζεται στο ίδιο άρθρο. Αφενός, βέβαια, με την αύξηση του χρόνου της ποινής που θα πρέπει να έχει εκτεθεί για τη χορήγησή τους και, αφετέρου, με τη μείωση του επιμέρους χρόνου της διάρκειάς του σε μία έως πέντε ημέρες από μια έως έξι όπου προβλεπόταν.

Είναι πραγματικά προβληματικό και δεν εξηγείται από το Υπουργείο, γιατί συνδέεται με αυτόν τον τρόπο –αν θέλετε- γιατί δυσκολεύεται και αυτή η δυνατότητα των κρατουμένων, να πάρουν άδεια με βάση μόνο το χρόνο έκτισης ποινής και όχι με βάση άλλα χαρακτηριστικά και τη συμπεριφορά των κρατουμένων.

Χαρακτηριστικές και ιδιαιτέρως αρνητικές, στο άρθρο 3, είναι οι διατάξεις που εισάγονται σχετικά με τις οποίες αυστηροποιούνται και οι προϋποθέσεις για τη μεταγωγή στις αγροτικές φυλακές.

Ενώ, βέβαια, εξαιρούνται από τη μεταγωγή τους σε αυτές, με διάταξη μάλιστα που δεν προβλεπόταν στο αρχικό νομοσχέδιο, που δόθηκε στη διαβούλευση, αλλά προστέθηκε εκ των υστέρων οι καταδικασθέντες για τρομοκρατία εισάγοντας –αν θέλετε- με αυτόν τον τρόπο και ένα διαχωρισμό με επιλεκτικό τρόπο και με μη αποδεκτά επιστημονικά νομικά κριτήρια κατηγοριοποιόντας τους κρατούμενους όχι με βάση τα ατομικά χαρακτηριστικά, την ατομική τους συμπεριφορά στη φυλακή, όπως θα έπρεπε, αλλά αποκλειστικά με βάση το αδίκημα για το οποίο έχουν καταδικαστεί στο όνομα και της επικινδυνότητας του.

Με αυτό τον τρόπο, ουσιαστικά, είναι σαν να αρνήθηκε το ρόλο το σωφρονιστικό, που θα έπρεπε να έχει η κράτηση των κρατουμένων στις φυλακές. Γιατί με αυτή τη λογική που εισάγει το νομοσχέδιο και που ακολουθεί το Υπουργείο, να μην εξαιρεθούν από αυτή τη δυνατότητα και όλοι οι καταδικασθέντες εγκληματίες ναζιστές της Χρυσής Αυγής, να εξαιρεθούν ρητά και αυτοί. Θεωρεί, δηλαδή, η Κυβέρνηση ότι έχουν μικρότερη επικινδυνότητα σε σχέση με άλλους κρατούμενους;

Επίσης, με τις διατάξεις των άρθρων 9, 11 και 12 που καλύπτει και αποτυπώνεται –αν θέλετε- η έλλειψη βούλησης της Κυβέρνησης, να λάβει ουσιαστικά μέτρα για τη στήριξη και επανένταξη των κρατουμένων που αποφυλακίζονται με τα αναγκαία μέτρα για την εξασφάλιση θέσης εργασίας καθώς και για την αντιμετώπιση της τεράστιας υποστελέχωσης των σωφρονιστικών καταστημάτων με επαρκές και κατάλληλα καταρτισμένο και εξειδικευμένο προσωπικό.

Θα αναφερθούμε πιο αναλυτικά στα άρθρα αυτά και στην αυριανή συνεδρίαση. Σε σχέση με το δεύτερο και τρίτο μέρος του νομοσχεδίου, θα τοποθετηθεί ο συνάδελφος Νίκος Παπαναστάσης στη συνέχεια.

Θα τοποθετηθούμε και αναλυτικά αύριο στην κατ’ άρθρο συζήτηση αφού ακούσουμε για κάποια θέματα και τους προσκεκλημένους φορείς. Ενδεικτικά, σε σχέση με το δεύτερο μέρος, με τη ανασύσταση του ταμείου, που σήμερα ουσιαστικά αναβιώνει είναι χαρακτηριστικό και θα πρέπει, αν θέλετε, να μην διαφεύγει της προσοχής μας ότι το πρώην ΤΕΑΠΑΣΑ που αναβιώνει με τις σημερινές ρυθμίσεις και αυτό ουσιαστικά δεν εξαιρέθηκε από τις συνέπειες των αντιλαϊκών, αντιασφαλιστικών πολιτικών όλων των Κυβερνήσεων. Ήταν ένα εύρωστο ταμείο το οποίο λεηλατήθηκε κατ’ εξακολούθηση και με τεράστια απώλεια των οικονομιών των ασφαλισμένων είτε πρόκειται για απώλειες των επιμέρους ταμείων που τζογαρίστηκαν στο χρηματιστήριο, είτε βέβαια το γνωστό ληστρικό κούρεμα του PSI που έκλεψε από τις τσέπες των ασφαλισμένων τους κόπους μιας ζωής και γι’ αυτό το έγκλημα ούτε βρέθηκε κανένας να λογοδοτήσει, ούτε και αποκαταστάθηκε ποτέ η ζημιά ως όφειλε.

Αυτές τις συνέπειες τις βιώνει βέβαια σήμερα και το εν ενεργεία προσωπικό και οι απόστρατοι. Ωστόσο, σε σχέση με τις προτεινόμενες διατάξεις για την αναβίωση του ταμείου επισημαίνουμε ότι επειδή κατά κύριο λόγο είναι τυπικές οι διατάξεις ότι μας ανησυχεί και δεν πρέπει να καθησυχάζει τους ασφαλισμένους αστυνομικούς, πυροσβέστες και πολιτικούς υπαλλήλους η κατεύθυνση των αντιασφαλιστικών σχεδιασμών της Κυβέρνησης που δεν θα εξαιρέσουν βέβαια και αυτόν τον κλάδο. Γι’ αυτό είμαστε επιφυλακτικοί σε σχέση με αυτές τις διατάξεις νόμου που φέρνει η Κυβέρνηση και αφορά τα ασφαλιστικά ταμεία.

Για το τρίτο μέρος θα τοποθετηθεί και ο Νίκος Παπαναστάσης.

Επί της αρχής, τοποθετούμαστε «κατά» του νομοσχεδίου, κυρίως γιατί νομίζουμε ότι ο βαρύτερος όγκος, αυτό που βαρύνει αν θέλετε, είναι τα ζητήματα της σωφρονιστικής πολιτικής τα οποία λύνει προς αντιδραστική κατεύθυνση το παρόν νομοσχέδιο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να καλέσω στο βήμα τον Ειδικό Αγορητή της Ελληνικής Λύσης, κύριο Αντώνιο Μυλωνάκη. Έχετε τον λόγο για 15 λεπτά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής Ελληνικής Λύσης):** Ευχαριστώ κύριε Πρόεδρε.

Κυρίες και κύριοι συνάδελφοι, κύριοι Υπουργοί, πιστεύω ότι δεν αμφισβητείται από κανέναν ότι και οι δύο είστε πάρα πολύ έμπειροι στο Υπουργείο το οποίο βρίσκεστε και εσείς, κύριε Χρυσοχοΐδη, έχετε αρκετά χρόνια στο Υπουργείο και εσείς, κύριε Οικονόμου, και στην Ελληνική Αστυνομία πάρα πολλά χρόνια σαν Αρχηγός και τώρα σαν Υφυπουργός και υπεύθυνος για την αντεγκληματική πολιτική.

Πιστεύετε αλήθεια -ξεκινώντας από αυτό- ότι κάνουμε κάτι διαφορετικό με αυτή τη ρύθμιση στη σωφρονιστική νομοθεσία που φέρατε σήμερα;

Εάν βρούμε ότι κάνουμε κάτι διαφορετικό, να το χειροκροτήσουμε. Όμως, κάποια στιγμή, πρέπει να βάλουμε τα πράγματα κάτω και να μιλήσουμε με ανοιχτά χαρτιά. Έρχεται μια Κυβέρνηση, αλλάζει πέντε πραγματάκια, φτιάχνει νέες υπηρεσίες, διορίζει άτομα και στην υλοποίηση αυτών βρίσκουμε ότι έγιναν λάθη.

Έρχεται η επόμενη Κυβέρνηση και κάνει τα ίδια.

Ακούστε, εάν πιστεύει κάποιος ότι αυτά τα οποία, κ. Υπουργέ, είχαμε πει πέρυσι τον Οκτώβριο, μαζί ήμασταν πάλι πέρυσι τον Οκτώβριο και τα συζητούσαμε, τότε που έφυγε και η Αντεγκληματική Πολιτική και γενικά το σωφρονιστικό σύστημα από το Υπουργείο Δικαιοσύνης, πέρασε στο Υπουργείο Προστασίας του Πολίτη, μάλιστα υποσχεθήκατε ότι θα αλλάξουν πολλά πράγματα, δεν ξέρω μήπως φταίει το επιτελικό κράτος κ. Υπουργέ; Μήπως το επιτελικό κράτος, το οποίο είναι ένα κομματικό κράτος και κράτος εν κράτει του κ. Πρωθυπουργού, μήπως περιορίζει τη δυνατότητα στα Υπουργεία να κάνουν τη δουλειά τους; Τελικά, μάλλον, εκεί θα καταλήξω.

Τρία μέρη, λοιπόν, έχει αυτό το νομοσχέδιο. Το Πρώτο Μέρος αναφέρεται σε ρυθμίσεις της σωφρονιστικής νομοθεσίας, το Δεύτερο Μέρος στο Ταμείο Πρόνοιας Απασχολουμένων στα Σώματα Ασφαλείας και το Τρίτο Μέρος πραγματεύεται κάποιες ρυθμίσεις αρμοδιότητας του Υπουργείου σας. Αλήθεια, αυτό ήταν το πρόβλημα και αυτό είναι το πρόβλημα του σωφρονιστικού μας συστήματος; Τι είχαμε πει; Είχαμε πει ορισμένα πράγματα από τα οποία δεν έγινε απολύτως τίποτα. Για τον υπερπληθυσμό των φυλακών, έγινε κάτι; Για τις νέες φυλακές, οι οποίες είναι ακόμη σε μακέτα και θα γίνονταν τάχα μου, τάχα μου στον Ασπρόπυργο, έγινε κάτι; Για τις φυλακές Κασσάνδρας, τις αγροτικές φυλακές, που έχουμε με χιλιάδες στρέμματα, τα οποία τα έχουμε παραδώσει στο ΤΑΙΠΕΔ, για να ξεπουληθούν, που θα μπορούσαμε να τα εκμεταλλευθούμε, έγινε κάτι; Η Γενική Γραμματέας Αντεγκληματικής Πολιτικής, έχει ρόλο ύπαρξης; Εκτός, αν έχει ρόλο ύπαρξης για να κάνει ταξιδάκια από εδώ και από εκεί, να βλέπει, να καταγράφει, ποια είναι η λύση των προβλημάτων από πέρυσι μέχρι φέτος; Και θα δείτε, πρώτα ο Θεός, και του χρόνου, αν θα είμαστε τέτοια εποχή εδώ πάλι ρυθμίσεις θα φέρνετε, πάλι δεν θα έχει γίνει τίποτα, γιατί απλά δεν είμαστε ρεαλιστές.

Τι χρειάζεται το σωφρονιστικό μας σύστημα για να αλλάξει; Φωνάζουν όλοι προσωπικό, δεν υπάρχει προσωπικό και εσείς ξαφνικά θέλετε νέες διευθύνσεις και βάζουμε και άλλο προσωπικό «γραμματείς και φαρισαίους». Από εκεί πάσχει κ. Υπουργέ; Πείτε μου. Εσείς είστε έμπειρος άνθρωπος. Εμπειρία δεν έχετε; Δηλαδή, θέλετε να μου πείτε ότι το πρόβλημα είναι η νομοθεσία ή να φτιάξουμε νέες διευθύνσεις ή να βάλουμε και νέους και περισσότερους ανθρώπους, οι οποίοι θα εποπτεύουν; Πού είναι το προσωπικό, πού είναι το προσωπικό; Τι είδους προσωπικό έχουμε; Είναι δυνατόν, αφού ξέρετε τι γίνεται στις φυλακές, οι φυλακές δεν είναι κοινωνία αγγέλων. Τι θέλουμε; Αυτός, δηλαδή, είναι ένας απλός προγραμματισμός, που ο κάθε Έλληνας πολίτης δεν χρειάζεται να είναι μορφωμένος, λίγη εμπειρία να έχει στη ζωή, τι θέλουμε μέσα στη φυλακή; Εσωτερικούς φύλακες. Μάλιστα, πώς πρέπει να είναι αυτοί οι εσωτερικοί φύλακες; Από το ΑΣΕΠ.

Ποιο ΑΣΕΠ και «βλακείες», για να μην πω καμιά άλλη κουβέντα και παρεξηγηθώ, ποιο ΑΣΕΠ; Δηλαδή, θα πάρουμε έναν άνθρωπο ύψους 1,50, να τον βάλουμε με τα γυαλάκια του εκεί πέρα και να κάθεται «λιμοκοντόρος» και να πηγαίνει να σωφρονίζει τους εγκληματίες; Τι θέλουμε; Θέλουμε 500, οι οποίοι θα είναι παράδειγμα με αυτά τα προσόντα. Πού θα τους ψάξουμε; Εδώ υπάρχουν άνθρωποι, οι οποίοι ήταν στις Ειδικές Δυνάμεις, βατραχάνθρωποι, αλεξιπτωτιστές, γυμνασμένα παιδιά, «θωρηκτά», αυτούς βάζουμε μέσα στις φυλακές. Δεύτερον, εξωτερικοί φύλακες, τους έχουμε τρελάνει, οι εξωτερικοί φύλακες κάνουν τα πάντα μέχρι και μεταφορά κρατουμένων. Ρωτήστε στον Κορυδαλλό, τα βλέπετε κάθε μέρα. Οι άνθρωποι στο νοσοκομείο των φυλακών, στο νοσοκομείο έξω, μεταφορά από επαρχία στην Αθήνα σε νοσοκομείο, άλλο πάλι αυτό να μην μπορούν να συνδράμουν τα νοσοκομεία της επαρχίας τους κρατούμενους που βρίσκονται εκεί και πρέπει να έρχονται στην Αθήνα και πρέπει να ταλαιπωρείται κόσμος και να χάνονται εργατοώρες.

Άρα, λοιπόν, να ένα απλό πράγμα, προσλήψεις προσωπικού, τις κάνουμε, τελείωσε.

Θέλουμε υγιεινή μέσα στα κτίρια και καθαριότητα. Όπου είναι υπερπληθυσμός, πρέπει να δούμε πού θα τους πάμε αυτούς τους ανθρώπους. Υπάρχει καταδίκη για τις φυλακές Μαλανδρίνου. Το Ευρωπαϊκό Δικαστήριο Ανθρωπίνων Δικαιωμάτων μας τιμώρησε με 27.000 ευρώ προσφάτως, γιατί οι κρατούμενοι δεν έχουν ούτε τα 3 τετραγωνικά του ελάχιστου υποχρεωτικού χώρου που πρέπει να κατέχει ένας κρατούμενος μέσα στο κελί του. Δεν μιλάμε για ντουλάπες και τουαλέτα, αλλά για 3 τετραγωνικά καθαρό χώρο. Δικαιούται ο άνθρωπος; Όχι, δεν δικαιούται. Ενάμιση τετραγωνικό, 27.000 πρόστιμο.

Θέλετε πρόστιμα; Ένα κάρο πρόστιμα. Για ποιο λόγο; Οι κρατούμενοι, πρέπει να ομολογήσουμε ότι είναι και αυτοί άνθρωποι. Δεν μιλάμε για τους βαρυποινίτες. Δεν μιλάμε για τους στυγνούς εγκληματίες. Αυτοί δεν πρέπει να έχουν οίκτο. Δεν μιλάμε για τους βιαστές. Δεν μιλάμε για τους εμπόρους ναρκωτικών που σκοτώνουν χιλιάδες παιδιά. Δεν μιλάμε για αυτούς που διακινούν τους μετανάστες από την Τουρκία προς τη χώρα μας. Δεν μιλάμε για αυτούς.

Μιλάμε για τους κρατούμενους που το 80% με 90% των κρατουμένων είναι είτε από οικονομικά εγκλήματα, έχουν κάνει ένα έγκλημα και δεν μπορούσαν οι φουκαράδες να πληρώσουν. Δεν είναι επιχειρηματίες. Δεν είναι εφοπλιστές. Δεν είχαν να πάρουν τους δικηγόρους. Μπήκαν φυλακή. Κοινωνική πολιτική. Έχει εφαρμοστεί, κύριε Υπουργέ, κύριε Χρυσοχοΐδη, η κοινωνική εργασία; Όχι. Γιατί δεν έχει εφαρμοστεί; Το είπε ο κ. Τσιάρας, ο Υπουργός Δικαιοσύνης;

Προσέξτε να δείτε, να καταλάβετε τι τύποι είμαστε. Για αυτό δεν πάμε καλά και πάνε κατά διαβόλου και δεν θα φτιαχτεί τίποτα. Επειδή μιλούσα με τον Κώστα Χήτα το πρωί και με την κυρία Βούλτεψη, με πειράζει ένα πράγμα, ότι τα ξέρουμε. Στην υλοποίηση πάσχουμε. Ο Υπουργός Δικαιοσύνης λέει ότι οι ΟΤΑ – κύριε Παπαναστάση προσέξτε – δεν έχουν, λέει, δώσει θέσεις εργασίας. Οι ΟΤΑ δεν θέλουν ανθρώπους στην καθαριότητα και σε ορισμένες εργασίες που μπορούν να τους βοηθήσουν; Για ποιο λόγο οι ΟΤΑ δεν έχουν δώσει θέσεις εργασίας, κ. Υπουργέ; Έχετε μιλήσει ποτέ μαζί τους;

Με την κοινωνική εργασία, θα μπορούσαν πάρα πολύ εύκολα και οι φυλακές να αποσυμφορηθούν από ανθρώπους οι οποίοι είναι με ελαφρές ποινές. Ξαναλέω, δεν μιλάω για βαρυποινίτες, δεν μιλάω για εγκληματίες, δεν μιλάω για ανθρώπους οι οποίοι ληστεύουν τους συνανθρώπους μας με όπλα, τους δέρνουν, τους χτυπούν, τους βασανίζουν. Δεν μιλάω για αυτούς. Απλά πράγματα. Μιλάω για ανθρώπους οι οποίοι θα μπορούσαν και άλλα πράγματα να κάνουν και να βοηθούν το κοινωνικό σύνολο και τους δήμους. Τίποτα. Δεν δίνουν, λέει, οι ΟΤΑ και σηκώνουν τα χέρια. Γιατί οι ΟΤΑ δεν δίνουν. Να δώσουν. Εκτός αν ο κάθε ένας λέει «ασ' το για αύριο».

Τι έχουμε μάθει, κ. Οικονόμου, στις παραγωγικές σχολές; Ό,τι μπορείς να κάνεις σήμερα, κάνε το τώρα. Μην το αφήνεις για αύριο. Εμείς «ωχ αδελφέ, δεν βαριέσαι, τώρα είμαι εγώ, αύριο θα είμαι ο Οικονόμου, μεθαύριο ο Χρυσοχοΐδης, δε βαριέσαι, θα περάσει ο χρόνος, να γίνουμε και γενικοί γραμματείς, να γίνουμε και διευθυντάδες». Όλοι διευθυντάδες έχουμε γίνει. Χέρια πρακτικά θέλουμε. Πρόεδροι όλοι. Αν βγω έξω και φωνάξω «πρόεδρος», από τους 10 οι 8 είναι πρόεδροι.

Όσο αφορά τα ΑμεΑ, τις επιστολές πιστεύω να τις έχετε. Έχουν πρόσβαση τα ΑμεΑ μέσα στη φυλακή; Ξέρετε ότι υπάρχουν άνθρωποι με σκλήρυνση κατά πλάκας οι οποίοι θέλουν βοήθεια; Δεν υπάρχουν ούτε τα απαραίτητα να μεταφερθούν αυτοί οι άνθρωποι και να βοηθηθούν έστω από ανθρώπους οι οποίοι είναι στη φυλακή μέσα, από συγκρατούμενούς τους. Αυτούς τους ανθρώπους τι θα τους κάνουμε, δηλαδή; Μπήκαν φυλακή για ένα αδίκημα, μικρό αδίκημα, δύο, τρία ή τέσσερα χρόνια φυλακή. Να πεθάνουν μέσα στη φυλακή; να περάσουν τέσσερα χρόνια και κάθε μέρα να καταριούνται τον Υπουργό και τον Υφυπουργό Προστασίας του Πολίτη, τη Νικολάου, το Χήτα, που είναι βουλευτές; Για ποιο λόγο να το κάνουμε αυτό;

Εύκολα πράγματα είναι αυτά! Δεν χρειάζονται φιλοσοφίες. Δεν γίνεται αυτό το πράγμα. Τα ίδια πράγματα λέγαμε πέρυσι, κ. Υπουργέ, τα ίδια πράγματα, τα ίδια, τα ίδια. Έχουμε χρόνο, θα συζητήσουμε αρκετά και για τα Ταμεία, και για τις άλλες αρμοδιότητες που βάζετε αλλά αυτό το οποίο πειράζει τον κάθε λογικό άνθρωπο, είναι γιατί δεν γίνεται καμία δουλειά. Καμία!

Θέλω να σας δώσω κάποια παραδείγματα, τα οποία μας πείραξαν. Εγώ ρωτώ: Πιστεύετε ότι μετατρέποντας, στην παράγραφο 2 του άρθρου 1, τη φάση «εξωτερική ιατροί και νοσοκόμες» σε «εξωτερικοί ιατροί και νοσηλευτές». Δηλαδή, εάν αλλάξουμε τη φράση «νοσοκόμες» με «νοσηλευτές» υπάρχει κάποια διαφορά; Θα λύσει κάποιο πρόβλημα; Όχι!

Άρθρο 2. Αυξάνοντας τις αρμοδιότητες του Σώματος Επιθεώρησης και Ελέγχου Καταστημάτων, επιλύσαμε κανένα πρόβλημα; Δηλαδή, εάν βάλουμε περισσότερους Επόπτες οι οποίοι περνάνε, μπαίνουν στη φυλακή, θα σας πω ότι εκεί στο Ναύπλιο άνοιξαν πριν από λίγο καιρό μια πόρτα, η οποία είχε να ανοίξει χρόνια, ξέρετε πόσα ποντίκια βγήκαν από εκεί; Χιλιάδες. Γελάμε τώρα, όμως θυμόσαστε που τα βλέπαμε στη Σχολή Ευέλπιδων και τρελαινόμαστε; Τόσο απλά είναι τα πράγματα. Εμείς τα κάνουμε δύσκολα, όλα δύσκολα, γιατί δεν θέλουμε να κάνουμε δουλειά. Δεν δουλεύουμε! Παίζουμε, κοροϊδεύουμε! Αν θέλουμε να αφήσουμε έργο, κύριε Υπουργέ, και εσείς σαν κυβέρνηση και εμείς σαν Κοινοβούλιο, γενικότερα, θα πρέπει να αλλάξουμε την νοοτροπία μας.

Όσον αφορά τον υπερπληθυσμό. Στο Κέντρο Κράτησης Κομοτηνής -κύριε Υπουργέ, εάν δεν είναι σωστά τα στοιχεία που έχω, να μου τα πείτε- πληρότητα 216%! Είναι σωστό; Για ποιο λόγο; Πώς θα ζήσουν αυτοί οι άνθρωποι εκεί; Δεν λέω για τις πανδημίες, δεν λέω για τον ιό ο οποίος « χτυπάει» συνέχεια και λογικό είναι, αφού μέσα σε έναν κλειστό χώρο μένουν τόσοι άνθρωποι και με τέτοιες συνθήκες και ξέρουμε τι γίνεται: Εγκληματίες, βαρυποινίτες μαζί με ανθρώπους οι οποίοι έχουν άλλες καταδίκες κ.λπ..

Αυτό που βγάλατε και ας το πούμε ότι είναι σωστό, να μην πηγαίνουν στις φυλακές Χαλκιδικής, στις «αγροτικές» φυλακές άνθρωποι οι οποίοι έχουν κάνει τρομοκρατικά χτυπήματα κ.λπ., όπως ο Κουφοντίνας, η οποία ήταν μια «φωτογραφική» διάταξη. Δεν λέω ότι είναι λάθος, είναι σωστό. Όμως, εκεί έχετε βάλει όρια; Ποιοι δεν πρέπει να πηγαίνουν; Δηλαδή, πρέπει να πηγαίνουν οι βιαστές μικρών παιδιών; Ρωτώ! Επειδή, δεν υπάρχει διαχωρισμός εκεί και δεν λέμε ότι αποκλείονται από τις αγροτικές φυλακές βαρυποινίτες οι οποίοι έχουν δολοφονήσει, έχουν ληστέψει, έχουν βιάσει, έχουν μεταφέρει ναρκωτικά και έχουν σκοτώσει παιδιά, όποιος έχει «μέσον» πηγαίνει στις αγροτικές φυλακές.

Για τα υπόλοιπα θέματα, επειδή είναι πάρα πολλά, όπως π.χ. για την υγιεινή των φυλακών έχουμε να πούμε, για την κοινωφελή εργασία, αναφέρθηκα προηγουμένως, για τα υπόλοιπα θέματα όσον αφορά το Ταμείο Πρόνοιας Απασχολούμενων στα Σώματα Ασφαλείας, θέλω να σας πω, ότι υπάρχουν άνθρωποι, κ. Οικονόμου πρώην συνάδελφοί σας, η οποίοι ακόμα δεν έχουν πάρει αναδρομικά από τα Ταμεία τους, Επικουρικές Ασφαλίσεις και τα δικαιούνται. Αυτά είναι «παραμύθια της Χαλιμάς» αλλάζουμε, αναδιαρθρώνουμε, αλλά δουλειά δεν γίνεται.

Εμείς επιφυλασσόμαστε μέχρι τέλος της συνεδρίασης να δούμε πώς θα πάει το νομοσχέδιο, τι αλλαγές θα κάνατε, θα σας πούμε ορισμένα, θα ακούσουμε και τους φορείς όλοι μαζί, νομίζω, όμως, ότι το Α και το Ω και η Ελληνική Λύση είναι κάτι που του είχε πει από την πρώτη στιγμή: δεν πρόκειται να «παίζει» με τις λέξεις.

Δεν πρόκειται να λέμε εδώ και να μην γίνεται τίποτα. Ή θα πρέπει να αλλάξουμε νοοτροπία εμείς και να τη μεταδώσουμε στους υφισταμένούς μας και να γίνει πραγματική δουλειά. Όχι νομοθετική, γιατί νομοθετική μπορούμε να κάνουμε 2.000 νόμους το δευτερόλεπτο. Όχι, χρειάζεται δουλειά. Όταν είναι να υλοποιηθεί ο νόμος. Αυτό είναι το πρόβλημά μας. Εκεί έχουμε πρόβλημα, για να δούμε το σωφρονιστικό σύστημα. Διότι, δεν γίνεται να βγουν αυτοί οι άνθρωποι σωφρονισμένοι από αυτές τις φυλακές. Αυτές είναι αποθήκες ψυχών. Δεν είναι φυλακές, για να εξηγούμαστε. Να φτιάξουμε καινούριες φυλακές.

Αυτά και επιφυλασσόμεθα για τη συνέχεια.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς ευχαριστούμε τον κύριο Μυλωνάκη. Τον λόγο έχει η κυρία Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω λίγο διαφορετικά. Να ξεκινήσω κάνοντας μία αναφορά σε ένα πασίγνωστο εγχειρίδιο, σε ένα εγχειρίδιο που χρησιμοποιούν πάρα πολλές χώρες του σύγχρονου κόσμου. Είναι το εγχειρίδιο του Άντριου Κόιλ για το σωφρονιστικό προσωπικό, με θέμα τη διοίκηση των φυλακών. Ο Άντριου Κόιλ είναι καθηγητής σωφρονιστικών σπουδών, στο Πανεπιστήμιο του Λονδίνου και το εγχειρίδιό του έχει μεταφραστεί σε πάνω από 15 γλώσσες.

Σημειώνει, λοιπόν, ο ακαδημαϊκός πως η περιπλοκότητα που παρουσιάζει η διοίκηση των φυλακών είναι μεγάλη. Γι’ αυτό και το φάσμα δεξιοτήτων, που απαιτείται να έχουν εκείνοι που την ασκούν, είναι ευρύτατο. Παράλληλα, σημειώνει πως η εφαρμοζόμενη νομοθεσία θα πρέπει να είναι σύμφωνη με τα διεθνώς αποδεκτά κείμενα για τα ανθρώπινα δικαιώματα και τους ανθρώπους που ζουν σε καθεστώς κράτησης, όπως μεταξύ άλλων το διεθνές Σύμφωνο για τα Ατομικά και Πολιτικά δικαιώματα, το διεθνές Σύμφωνο για τα Οικονομικά, Κοινωνικά και Μορφωτικά δικαιώματα, οι στοιχειώδεις κανόνες για τη μεταχείριση των κρατουμένων, το Σώμα των Αρχών για την προστασία όλων των ατόμων που τελούν υπό οποιαδήποτε μορφή κράτησης, οι βασικές αρχές για τη μεταχείριση των κρατουμένων και πολλά ακόμη.

Ταυτόχρονα, υπογραμμίζει και αναδεικνύει την ηθική βάση της διοίκησης των φυλακών, αναφέροντας πως η διοίκηση των φυλακών πρέπει να ασκείται μέσα από ένα ηθικό πλαίσιο. Χωρίς ένα τέτοιο ισχυρό πλαίσιο, η παροχή μεγάλης εξουσίας σε μια ομάδα ανθρώπων, πάνω σε μια άλλη ομάδα, είναι κάτι που μπορεί, εύκολα, να οδηγήσει σε κατάχρηση εξουσίας. Αυτό το ηθικό πλαίσιο δεν είναι κάτι που σχετίζεται απλώς με την συμπεριφορά των μελών του προσωπικού απέναντι στους κρατούμενους.

Από την κορυφή της διοίκησης πρέπει να εκπορεύεται η έννοια της ηθικής, στην οποία βασίζεται η φυλάκιση. Η έννοια αυτή πρέπει να διαχέεται και να διαποτίζει συνολικά ολόκληρο το διοικητικό μηχανισμό. Η τυχόν έμφαση, από την πλευρά της σωφρονιστικής διοίκησης, στην τήρηση των διαδικασιών, η τυχόν απαίτησή της για λειτουργική αποτελεσματικότητα και η ενδεχόμενη υποβολή της σε πιέσεις, προκειμένου να επιτευχθούν διοικητικοί στόχοι, χωρίς να έχει προηγηθεί εξέταση ηθικών παραμέτρων, είναι στοιχεία που μπορεί να οδηγήσουν σε σοβαρή έλλειψη ανθρωπισμού.

Αν η σωφρονιστική διοίκηση επικεντρώνει την προσοχή της σε τεχνικές με φόβους και διαδικασίες, θα κάνει τα μέλη του προσωπικού να λησμονήσουν ένα σημαντικό γεγονός. Το γεγονός πως η φυλακή δεν είναι το ίδιο με ένα εργοστάσιο που παράγει αυτοκίνητα ή πλυντήρια.

Η διοίκηση των φυλακών περιστρέφεται, πρωτίστως, γύρω από τη διοίκηση ανθρώπων, τόσο του προσωπικού όσο και των κρατουμένων. Αυτό σημαίνει ότι υφίστανται ζητήματα, τα οποία υπερβαίνουν τις έννοιες της αποτελεσματικότητας και της αποδοτικότητας. Όταν δεν λαμβάνονται αποφάσεις, που αφορούν τη μεταχείριση των ανθρώπων, υπάρχει ένας θεμελιώδης παράγοντας και ένα ερώτημα που πρέπει πάντα να θέτουμε πρώτο: Αν είναι σωστό αυτό που κάνουμε.

Γιατί έκανα αυτή την εισαγωγή. Γιατί θεωρώ πως η ηθική διάσταση είναι εξαιρετικά σημαντική και πάντα πρέπει να εδράζεται στο γεγονός πως είναι απαραίτητο να γίνονται απολύτως σεβαστά τα δικαιώματα των κρατουμένων. Και αυτό, διότι ένας κρατούμενος έχει, μεν, στερηθεί την ελευθερία του για το διάστημα της έκτισης της επιβληθείσας σε αυτόν ποινής, όμως πρέπει και οφείλουμε να τον αντιμετωπίζουμε με ανθρωπισμό και με σεβασμό στην εν γένει ανθρώπινη αξιοπρέπεια. Χωρίς να παραβλέπεται και να παραγκωνίζεται ο σωφρονιστικός χαρακτήρας της φυλάκισης, ούτε να λησμονείται πως καμία σωφρονιστική διοίκηση, κανενός επιπέδου, δεν έχει καμία αρμοδιότητα να επιβάλλει πρόσθετες στερήσεις στα άτομα που έχουν τεθεί υπό τη μέριμνά της.

Ας δούμε, τώρα, αν αυτές οι βασικές αρχές ενυπάρχουν στο υπό συζήτηση νομοσχέδιο που εισάγει το Υπουργείο Προστασίας του Πολίτη. Με δεδομένο πως θα αναφερθώ αναλυτικότερα και επί των άρθρων σε επόμενες συνεδριάσεις μας, σήμερα θα προσπαθήσω ακροθιγώς να θίξω κάποια άρθρα και να αναφερθώ γενικότερα στο πνεύμα που διέπει το υπό συζήτηση προτεινόμενο νομοθέτημα.

Κυρίες και κύριοι συνάδελφοι, ξεκινώντας να το μελετά κανείς άρθρο-άρθρο βλέπει πως έρχεται το σχέδιο νόμου να συνεχίσει με ευλαβική πίστη την τακτική της Ν.Δ. και το δόγμα της «νόμος και τάξη». Ένα στοιχείο, που έχει μετουσιωθεί σε πραγματικά βασικό και δομικό λίθο της ίδιας της ύπαρξης της Κυβέρνησης.

Ακόμη και η πρώτη νομοθετική πρωτοβουλία η μεταφορά της εποπτείας του σωφρονιστικού συστήματος από τον φυσικό του χώρο που είναι το Υπουργείο Δικαιοσύνης στο Υπουργείο Προστασίας του Πολίτη, ήρθε να σηματοδοτήσει την αλλαγή στη λειτουργία του σωφρονιστικού συστήματος της χώρας που δεν θα γινόταν πλέον όπως όλοι καταλαβαίνουμε με όρους δικαιοσύνης, αλλά με όρους καταστολής.

Ακριβώς στο ίδιο πλαίσιο της καταστολής και της τιμωρίας κινείται και το σχέδιο νόμου που ξεκινάμε να συζητάμε σήμερα.

Τι διαβάζουμε, σε μερικά από τα άρθρα του. Στο άρθρο 1ο , προβλέπεται πως η ιατρική φροντίδα των κρατουμένων εναπόκειται στη διάθεση του διευθυντή του καταστήματος κράτησης.

Πιο συγκεκριμένα, διαβάζουμε στις τροποποιήσεις που επιφέρει το συγκεκριμένο άρθρο, πως σε όποιο κατάστημα κράτησης δεν υπάρχει επαρκές νοσηλευτικό και ιατρικό προσωπικό οι ανάγκες καλύπτονται σε 24ωρη βάση με επισκέψεις εξωτερικών ιατρών και νοσηλευτών που καλούνται από τον διευθυντή του καταστήματος και αμείβονται κατ΄ επίσκεψη από αυτόν. Οι κρατούμενοι των καταστημάτων κράτησης εκτός εκείνων του συγκροτήματος καταστημάτων κράτησης Κορυδαλλού που ασθενούν κατά τη διάρκεια της κράτησής τους καθώς και εκείνοι που παρουσιάζουν έντονα προβλήματα ψυχικής υγείας, θα εισάγονται στο αναρρωτήριο του καταστήματος ή θα περιορίζονται σε ειδικό τμήμα.

Άρα, αναφερόμαστε σε όλα τα σωφρονιστικά καταστήματα, γιατί όλα έχουν τεράστια προβλήματα, δεν υπάρχει επαρκές προσωπικό.

Δεν είδαμε πουθενά βέβαια να γίνεται αναφορά σε προσλήψεις νοσηλευτικού και ιατρικού προσωπικού. Προφανώς θεωρείτε ότι η πρόβλεψη πως θα εξετάζονται από εξωτερικούς γιατρούς και νοσηλευτές είναι επαρκής, αλλά θα πρέπει και εμείς από τη σειρά μας να αναφέρουμε ότι στις 34 φυλακές που λειτουργούν στη χώρα μας υπηρετούν περίπου 67 νοσηλευτές, 9 μόνιμοι ιατροί και 1 φαρμακοποιός. Και αναρωτιέμαι, αν μπορεί έστω και ένας συνάδελφος από εμάς να έχει αντίθετη άποψη από αυτόν που προτάσσει λογική, πως προκειμένου να λειτουργήσουν τα ιατρεία των φυλακών απαιτούνται προσλήψεις σε μόνιμο προσωπικό, νοσηλευτικό και ιατρικό.

Ειδικά με δεδομένο ότι ζούμε εν μέσω πανδημίας, με τις φυλακές να έχουν παραμείνει παντελώς αθωράκιστες, να έχουμε συνεχώς κρούσματα, να έχουμε 11.500 κρατούμενους που περιθάλπουν 67 νοσηλευτές, να έχουμε συνεχώς καταγγελίες για ανίχνευση κρουσμάτων μέσα στα σωφρονιστικά ιδρύματα, να έχουμε πραγματικά την μετατροπή των φυλακών σε υγειονομικές βόμβες.

Και αναρωτιέμαι και θα ήθελα την απάντησή σας, για ποιο λόγο δεν ενεργοποιήθηκε ποτέ το περίφημο σχέδιο διαχείρισης της πανδημίας εντός των σωφρονιστικών καταστημάτων, που παρέμεινε φυλαγμένο στα συρτάρια του γραφείου της αρμόδιας Γενικής Γραμματέως;

Γιατί αυτό που είδαμε, ως μοναδική μέριμνα ήταν η απευθείας αναθέσεις από την κυρία Νικολάου σε επιχειρήσεις εποχικών ειδών, σε εταιρείες αμορτισέρ, σε επιχειρήσεις πώλησης τροφίμων και ποτών, αναθέσεις που φορούσαν μάσκες και αντισηπτικά.

Αυτός ήταν ο τρόπος να αντιμετωπιστεί και να διαχειριστεί η πανδημία μέσα στα καταστήματα κράτησης;

Εκτός αν θεωρεί η ηγεσία του Υπουργείου Προστασίας του Πολίτη πως οι μάσκες είναι ένα εποχικό, όπως τα χριστουγεννιάτικα είδη και τα «αντισηπτικά» ποτά.

Ναι, θυμάμαι ότι περάσαμε μια τροπολογία μετατροπής των ποτών που είναι νοθευμένα σε αντισηπτικά, δεν ξέρω αν εμπίπτει στο ίδιο πλαίσιο και αυτό το σκεπτικό.

Προχωρώντας, βλέπουμε πως η Κυβέρνηση με το άρθρο 3 επιλέγει να αυστηροποιήσει τις προϋποθέσεις χορήγησης άδειας σε κρατούμενους με το αναληθές ,επιτρέψτε μου να πω, επιχείρημα ότι έχουν παρατηρηθεί αυξανόμενα περιστατικά παραβίασης των όρων της άδειας, αλλά και να προχωρήσει σε αυστηροποίηση των προϋποθέσεων για τη μεταγωγή καταδίκων κρατουμένων στα αγροτικά καταστήματα κράτησης και στην Κεντρική Αποθήκη Υλικού Φυλακών, πάλι στο ίδιο άρθρο. Συνέπεια της συγκεκριμένης πρόβλεψης είναι η εφεξής απαγόρευση της μεταγωγής στις αγροτικές φυλακές και στους καταδικασθέντες για εγκλήματα τρομοκρατίας.

Επίσης, στο άρθρο 6, βλέπουμε την περιγραφή της στελέχωσης του τμήματος των τεχνικών υπηρεσιών που θα κατασκευάζει και θα επισκευάζει καταστήματα κράτησης. Θα πρέπει να δούμε τι θα γίνει, γιατί τα πιο πολλά είναι αυθαίρετα οικήματα. Θα πρέπει να το συζητήσουμε και αυτό να δούμε αν τελικά, όπως λεγόταν στο Χωροταξικό που συζητιέται σήμερα και αύριο, θα περάσει η πρόβλεψη, ώστε να νομιμοποιηθούν τα αυθαίρετα οικήματα των φυλακών, ώστε να μπορούν να γίνουν οι επισκευές;

Παρακάτω στο 8ο  άρθρο έχουμε τη σύσταση 130 οργανικών διοικητικών θέσεων στη Γενική Γραμματεία Αντεγκληματικής Πολιτικής. Ως εκ θαύματος, καμία πρόβλεψη, όμως για προσλήψεις επιστημονικού προσωπικού, ξεκάθαρη, ρητή, τουλάχιστον, όπως κοινωνικοί λειτουργοί, ψυχολόγοι, εγκληματολόγοι και άλλες συναφείς ειδικότητες.

Ταυτόχρονα, υπάρχει μία πρόβλεψη που θα θεωρούσαμε ότι μπορεί να λειτουργήσει θετικά, είναι αυτή για την ανάπτυξη του δικτύου «ΕΠΑΝΟΔΟΣ» με 23,σχεδόν, προσλήψεις ένα δίκτυο που υπολειτουργεί την παρούσα στιγμή σε διάφορες πόλεις της χώρας μας, με απώτερο στόχο και σκοπό να δημιουργηθεί ένα υποστηρικτικό πλέγμα με τη συνεργασία τοπικών φορέων και υπηρεσιών που θα στηρίξει το εγχείρημα και την προσπάθεια της κοινωνικής επανένταξης των αποφυλακισθέντων.

Πραγματικά θα μπορούσε να είναι μια πολύ καλή πρωτοβουλία που θα βοηθούσε στον ορθό σωφρονισμό - με την ορθή έννοια, εννοώ του όρου - αλλά, δυστυχώς η εποπτεία του όλου εγχειρήματος από το Υπουργείο Προστασίας του Πολίτη μας κάνει εξαιρετικά επιφυλακτικούς και μας κάνει να κρίνουμε πώς είναι ένα εγχείρημα που είναι καταδικασμένο να αποτύχει. Μένει να δούμε και εδώ θα είμαστε αν τελικά θα ευδοκιμήσει.

Κυρίες και κύριοι συνάδελφοι, θεωρώ πως όλοι συμφωνούμε, τουλάχιστον θα έπρεπε να συμφωνούμε ότι η ανθρώπινη φύση των κρατουμένων υπερβαίνει κατά πολύ το γεγονός της ιδιότητάς τους ότι είναι των κρατουμένων.

Παρομοίως, εκείνοι που ασχολούνται με το σωφρονιστικό σύστημα μιας χώρας είτε είναι εκείνοι που χαράσσουν την πολιτική της είτε είναι το σωφρονιστικό προσωπικό είναι κι αυτοί άνθρωποι. Ο σεβασμός, λοιπόν, ο αμοιβαίος σεβασμός και η αναγνώριση της ανθρώπινης φύσης των κρατουμένων είναι η σημαντικότερη διάσταση και πτυχή μιας ευπρεπούς και ανθρώπινης φυλακής και η βάση μιας ορθολογικής και όχι δογματικής σωφρονιστικής πολιτικής.

Δυστυχώς, θα τα πούμε και τις επόμενες μέρες, τα ανέφεραν και οι συνάδελφοι πριν από εμένα, τα σωφρονιστικά καταστήματα της χώρας μας έχουν τεράστια προβλήματα, υποστελέχωση, κάκιστες συνθήκες, ελλιπέστατη υγειονομική και ιατρική φροντίδα, περιστατικά βίας και πολλά ακόμη.

Ξέρετε, σαν βουλευτής Β΄ Πειραιά, έχω επισκεφθεί αρκετές φορές και παρακολουθώ όσο μπορώ τα θέματα των φυλακών Κορυδαλλού, θα συζητήσουμε και γι’ αυτά τις επόμενες μέρες και για το κομμάτι της μετεγκατάστασης που κι’ αυτό χρειάζεται διερεύνηση και θεωρώ ότι εμπίπτει γενικότερα στο ευρύτερο πεδίο του νομοθετήματος που συζητάμε. Δυστυχώς, όμως, κάθε χρόνο οι καταδίκες της χώρας μας για μη σεβασμό των ανθρωπίνων δικαιωμάτων κρατουμένων είναι πολλές και κάθε χρόνο αυξάνονται.

Η Ελλάδα είναι μια ευρωπαϊκή χώρα. Θα πρέπει να ξεκινήσει να φέρεται και ως μια τέτοια και σε αυτό το πεδίο. Αυτό θα πρέπει να κάνουμε πρώτα πριν συνεχίσουμε να συζητάμε για οποιοδήποτε νομοθέτημα, πόσο, μάλλον για ένα σχέδιο νόμου που έρχεται να συνεχίσει την κακή πρακτική της καταστολής και στις φυλακές.

Έχουμε πολλά να πούμε τις επόμενες μέρες και εμείς από πλευράς μας θα καταθέσουμε εφαρμόσιμες προτάσεις που αφορούν και τις αγροτικές φυλακές και άλλες πτυχές του σωφρονιστικού, αλλά με δεδομένη την πολιτική της Νέας Δημοκρατίας στο σωφρονιστικό τομέα μέχρι τώρα και αυτό που διαφαίνεται και από το νομοσχέδιο που έχουμε στα χέρια μας θα κλείσω, λέγοντας ότι ως ΜέΡΑ25 αρνούμαστε να γίνουμε συμμέτοχοι και κοινωνοί του δόγματος «Νόμος και τάξη», ένα δόγμα το οποίο θα μας βρίσκει πάντα απέναντί του και φυσικά καταψηφίζουμε επί της αρχής.

Στο σημείο αυτό, γίνεται η β΄ ανάνγωση του καταλόγου της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Βολουδάκης Μανούσος, Πάτσης Ανδρέας, Παπαδόπουλος Μιχαήλ, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν προχωρήσουμε στους συναδέλφους Βουλευτές που έχουν ζητήσει τον λόγο, να ανακοινώσω τους φορείς που θα κληθούν για την αυριανή ακρόαση.

Είναι η Ομοσπονδία Σωφρονιστικών Υπαλλήλων Ελλάδος, η Πανελλήνια Ομοσπονδία Υπαλλήλων Υπηρεσίας Εξωτερικής Φρούρησης, η Πανελλήνια Ομοσπονδία Αστυνομικών Υπαλλήλων (ΠΟΑΣΥ), η Πανελλήνια Ομοσπονδία Αξιωματικών Αστυνομίας (ΠΟΑΞΙΑ), η Πανελλήνια Ομοσπονδία Συνοριακών Φυλάκων (ΠΟΣΥΦΥ), το Σωματείο Ειδικών Φρουρών ΕΛ.ΑΣ (ΣΕΦΕΑΑ), τον Συνήγορο του Πολίτη, την Ελληνική Ένωση για τα Δικαιώματα του Ανθρώπου, την Ένωση Δικαστών και Εισαγγελέων Ελλάδος, την Ολομέλεια Δικηγορικών Συλλόγων Ελλάδος, την Εθνική Συνομοσπονδία Ατόμων με Αναπηρία και την Πανελλήνια Ομοσπονδία Ενώσεων Υπαλλήλων Πυροσβεστικού Σώματος.

Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ:** Κυρίες και κύριοι συνάδελφοι, η πολιτική μου ιδιότητα μπορεί να ορίζεται με το νομοσχέδιο, αλλά εξαιρείται κυρίως η επιστημονική μου συνείδηση ως νομικός. Δεν περίμενα ποτέ ότι η ελληνική πολιτεία, η οργανωμένη ως κράτος δικαίου, μετά από 21 χρόνια από την ψήφιση του Σωφρονιστικού Κώδικα με τον νόμο 2776/99, αντί να κάνει ένα βήμα μπροστά στα θέματα για τα οποία η Ελλάδα είναι το «μαύρο πρόβατο» στο Ευρωπαϊκό Δικαστήριο, όπου καταδικάζετε συνεχώς και αδιαλείπτως για παραβίαση βασικών κανόνων των συνθηκών κράτησης θα ερχόταν ένα τέτοιο νομοσχέδιο που να κάνει όχι απλώς βήματα, αλλά τεράστια άλματα προς τα πίσω. Και όταν λέω άλματα πίσω όχι σε δεκαετίας, αλλά ίσως σε αιώνα.

Πραγματικά, πίστευα ότι διανύσαμε μεγάλο χρόνο από την συγκρότηση του Σωφρονιστικού Κώδικα το 1991 και εάν η επίκληση των δέκα σειρών της Αιτιολογική Έκθεση που ήταν στη Διαβούλευση ότι δήθεν έχουν μεταβληθεί οι συνθήκες και είναι αναγκαίες οι αλλαγές, οι αλλαγές θα πρέπει να κινούνται προς τα μπροστά. Θα ήταν μια πειθάρχηση, τέλος πάντων, της ελληνικής πολιτείας σε αυτά που εντείνονται και τα ελληνικά Δικαστήρια και οι Ευρωπαϊκοί και Διεθνείς θεσμοί, σχετικά με τις συνθήκες που επικρατούν στις φυλακές της χώρας μας.

Λυπάμαι αφόρητα και για τρίτο λόγο. Είμαι ο Εισηγητής του ΣΥΡΙΖΑ στην Επιτροπή του Σωφρονιστικού, κ. Πρόεδρε, μια Επιτροπή που λειτουργεί όχι μόνο νόμιμα, αλλά αναγκαία ως Ειδική Επιτροπή για το Σωφρονιστικό στο πλαίσιο του Κανονισμού της Βουλής, και τα πορίσματα και οι εκθέσεις της ήλπιζα ότι σε ένα ποσοστό 1,2,3,4 τοις εκατό, θα λαμβάνονται υπόψη από το αρμόδιο Υπουργείο όταν θα φέρνει νομοσχέδια σχετικά με τη σωφρονιστική πολιτική. Δεν το κάνει ούτε αυτό. Όχι μόνο δεν το κάνει, αντιστρατεύεται κιόλας.

Αυτό το νομοσχέδιο θεωρώ ότι είναι η ουρά μιας γενικής πολιτικής άποψης, αντιλήψεις, στάση και συμπεριφορά της ΝΔ μετά τις εκλογές του Ιουλίου του 19΄, αφού την επομένη των εκλογών, 7 Ιουλίου ήταν οι εκλογές, την επομένη 8 Ιουλίου, με το ΠΔ 81, χωρίς καμία συνεννόηση, χωρίς καμία έγκριση, χωρίς καμία συνομιλία και χωρίς κανένα δημόσιο διάλογο μετέφερε το σύνολο της σωφρονιστικής και αντεγκληματικής πολιτικής από τον φυσικό του χώρο που είναι το Υπουργείο Δικαιοσύνης στο Υπουργείο ΠΡΟΠΟ. Από τότε άρχισε ουσιαστικά να υιοθετείται το «Low And Order», αυτό που λέγαμε ότι υπάρχει μόνο στη Μητρόπολη του στις ΗΠΑ.

Δυστυχώς, εγκαινιάζετε πλέον και υιοθετείτε «πετραδάκι-πετραδάκι» από το Ιούλιο του 19΄ μέχρι σήμερα και στον τομέα της δικαιοσύνης. Εκεί, βέβαια, με ηπιότερο τρόπο, γιατί υπάρχει μια άλλη αντίληψη στον τομέα της δικαιοσύνης, όποιος και αν ηγείται του Υπουργείου όποια κι αν είναι η ηγεσία του, σε σχέση με την ηγεσία του ΠΡΟΠΟ.

Αυτό το νομοσχέδιο, κ. Πρόεδρε, ενώ θα έπρεπε να απαντάει σε τρία βασικά ερωτήματα, που αποτελούν τη βάση του Σωφρονιστικού Συστήματος και του σωφρονισμού, επί του οποίου εργάζεται και η αρμόδια Επιτροπή της Βουλής, είναι το τρίπτυχο, ασφάλεια - και όχι δημόσια ασφάλεια, θα σας πω τι είναι ασφάλεια - ανθρωπισμός και επανένταξη.

Τι κάνει το νομοσχέδιο, εξοβελίζει τον ανθρωπισμό αφού δεν εξορθολογίζει και δεν εξανθρωπίζει καμία διάταξη του Σωφρονιστικού Κώδικα που θέλει να τροποποιήσει, καταργεί παντελώς την επανένταξη, γιατί επανένταξη χωρίς σύστημα με ανθρώπινους και ορθολογικούς όρους χορήγησης αδειών και μεταγωγής στις Αγροτικές Φυλακές, που είναι ο προθάλαμος της κοινωνικοποίησης του κρατουμένου πριν αποφυλακιστεί και ενταχθεί στην κοινωνία. Καταργείται το θέμα της ασφάλειας, που είναι πρώτα ασφάλεια, είναι ο Κώδικας όπως μετέφρασαν τα δικαστήρια, των κρατουμένων. Τώρα το ανάγει ως δημόσια ασφάλεια με μια ασαφή έννοια προστασίας, για να κρούσει τα πιο ακραία αντανακλαστικά του πιο συντηρητικού κομματιού της κοινωνίας μας. Δημόσια ασφάλεια λέει η κοινή λογική και όχι ασφάλεια όπως τη λέει και τη συνδυάζει με τον συν-ανθρωπισμό και την επανένταξη ο Σωφρονιστικός Κώδικας.

Κύριε Πρόεδρε, ξέρουμε εμείς οι … , αλλά και όλα τα μέλη. Βλέπω απέναντι, τον κ. Τσιγκρή, που είναι εγκληματολόγος και έχω εδώ την Εισήγησή του, που προ ολίγων μηνών στην Επιτροπή του Σωφρονιστικού έλεγε, ότι «δεν θα επιτρέψουμε να γίνουν κολαστήρια τα Καταστήματα Κράτησης γιατί … να χαρακτηρίζει τη χώρα μας ως το μαύρο πρόβατο και στην ευρωπαϊκή και τη διεθνή έννομη τάξη». Το κάνετε τώρα με αυτό το νομοσχέδιο που είναι σκοταδισμός, επιστροφή στο Μεσαίωνα, καταργεί όλα τα βασικά δικαιώματα των κρατουμένων που είναι ο προθάλαμος και το … στάδιο επανακοινωνικοποίησης των κρατουμένων. Τα ο κάνετε τιμωρώντας εκδικητικά, κάποιους, για κάποια αδικήματα που είναι ένα μικρό ποσοστό, το 1% ή 2%, όμως, αυτό έχει συνέπειες για το υπόλοιπο 98% το οποίοι για να πάρει άδεια, πρέπει να φτάσει στα όρια μέχρι στιγμής που του δίνει το δικαίωμα της … απόλυσης. Πώς, λοιπόν, θα πάρει άδεια ένας κρατούμενος, όταν στα όρια έχει, πλέον, το δικαίωμα να αποφυλακιστεί; Αυτό πρέπει να απαντήσει, ο κ. Υπουργός, και για να απαντήσει, πρέπει να ρωτήσει, το Υπουργείο Δικαιοσύνης. Αν θέλει να απαντήσει θα έπρεπε να υποβάλλει ένα ερώτημα στην Επιτροπή του σωφρονιστικού όπου κυριαρχεί κατά 99%.

Νομίζω όλοι μας ….. που διαφωνούμε κι, όταν λέω διαφωνούμε με το δίκαιο, και ξέρει, ο κ. Τσιγκρής, που είναι εγκληματολόγος. Έχω εδώ την Εισήγησή του που είναι ένας έπαινος στον ανθρωπισμό και στην επανένταξη και το ψηφίσαμε, ο ΣΥΡΙΖΑ. Την Εισήγηση, του Κ. Τσιγκρή, δεν έχω χρόνο να τη διαβάσω τώρα, το πόρισμα το έχω διαβάσει σε άλλες Επιτροπές. Πρέπει, όμως, να τονίσω μερικά αυτονόητα πράγματα για να δικαιολογήσω την οργή και την αγανάκτησή μου για αυτό το νομοσχέδιο. Εμείς οι νομικοί ξέρουμε, ότι η έκπτωση των ποινών είναι ο τρίτος πυλώνας ..… της ποινικής δικαιοσύνης. Το πρώτο είναι το ουσιαστικό ποινικό δίκαιο, δηλαδή, τα εγκλήματα που ….. κώδικας, το δεύτερο, είναι η διαδικασία, τα δικαιώματα κυρίως των κρατουμένων και το τρίτο, η έκπτωση των ποινών.

Τώρα, η έκπτωση των ποινών, με απαράδεκτο τρόπο κατά την άποψή μου, έχει φύγει από το φυσικό του χώρο που είναι, το Υπουργείο Δικαιοσύνης, και πήγε στο … και τίθεται η έκπτωση των ποινών, πλέον, ως σύστημα μόνο ασφάλειας. Θυμάμαι την κραυγή του αείμνηστου, Μανόλη Μανωλεδάκη, από τα φοιτητικά μας χρόνια που έλεγε, «Ό,τι προστίθεται στην ασφάλεια αφαιρείται από την ελευθερία». Υπό αυτό το κριτήριο η χώρα μας ….. Πρέπει να θυμίσω, ότι αφαιρώντας έτσι τα δικαιώματα, αντί να γίνει πιο ευχερής η διαδικασία χορήγηση αδειών, εδώ, γίνεται …. της κατάργησής της. Το ίδιο ισχύει και για τις μεταγωγές στις αγροτικές φυλακές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν σας ακούμε, κύριε Λάππα. Δεν είναι καλή η σύνδεση. Σας ευχαριστούμε για όσα ειπώθηκαν και καταγράφηκαν μέχρι τώρα.

Τον λόγο έχει ο συνάδελφος βουλευτής, κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε. Γενικά στο νομοσχέδιο τοποθετήθηκε, η Εισηγήτριά μας, η κυρία Μαρία Κομνηνάκα. Θα μπω, κατευθείαν, στον σχολιασμό των άρθρων. Και για το σωφρονιστικό σύστημα, επίσης, τοποθετήθηκε, η κυρία Κομνηνάκα.

Μπαίνω, κατευθείαν, στα άρθρα 15 μέχρι 25 που αφορούν τα ασφαλιστικά ταμεία των αστυνομικών υπαλλήλων και όχι μόνο. Από την εξέταση των επιμέρους διατάξεων για το ταμείο, πέρα από την αλλαγή του τίτλου, προκειμένου να ανταποκρίνεται στο σημερινό του ρόλο οι υπόλοιπες διατάξεις είναι κατ’ ουσία επανάληψη των αρχικών διατάξεων του νόμου 36/55/2008 από τις οποίες αφαιρείται ό,τι αφορά στον κλάδο της επικουρικής ασφάλισης. Σημειώνεται, ότι οι Ομοσπονδίες των αστυνομικών, πυροσβεστών και πολιτικών υπαλλήλων στην περίοδο της διαβούλευσης δεν έχουν διατυπώσει οποιαδήποτε αιτήματα αναφορικά με τις ρυθμίσεις του νομοσχεδίου για το ΤΕΑΠΑΣΑ.

Το μοναδικό αίτημα έχει διατυπωθεί από οικονομικούς αξιωματικούς της Ελληνικής Αστυνομίας, που ζήτησαν στη διαβούλευση, να αναλάβουν τη Διοίκηση και να στελεχώσουν το ταμείο λόγω της ειδικότητάς τους μαζί με πολιτικούς υπαλλήλους Διοικητικού Οικονομικού της ΕΛΑΣ, αντί των αξιωματικών γενικών καθηκόντων όπως το άρθρο 24 του σχεδίου νόμου. Επίσης, επισημαίνουμε ότι η ισχύουσα, αλλά και η προτεινόμενη διάταξη που αφορά στη συμμετοχή ως μέλους του Διοικητικού Συμβουλίου ενός εκπροσώπου των συνταξιούχων Αστυνομίας ή Πυροσβεστικού εναλλάξ αναφέρεται σε προερχόμενο από δευτεροβάθμια οργάνωση. Με δεδομένο ότι οι συνταξιούχοι πυροσβέστες δεν έχουν δευτεροβάθμια οργάνωση, ο όρος «αντιπροσωπευτικότερη» θα κάλυπτε σαφέστερα τη συμμετοχή συνταξιούχου του Πυροσβεστικού Σώματος, δηλαδή, από την Πανελλήνια Ένωση Αποστράτων Πυροσβεστικού Σώματος, την ΠΕΑΠΣ.

Παρότι οι διατάξεις του προτεινόμενου σχεδίου νόμου - αναφέρομαι στα άρθρα 15 μέχρι 25 - για το ΤΕΑΠΑΣΑ είναι τυπικές, πρέπει, να επισημανθούν τα ακόλουθα. Το ΤΕΑΠΑΣΑ υπήρξε ένα εύρωστο ταμείο - το γνωρίζουμε όλοι - για το προσωπικό των σωμάτων ασφαλείας. Όμως, στο πλαίσιο των αντιλαϊκών αντιασφαλιστικών πολιτικών των Κυβερνήσεων μέχρι σήμερα λεηλατήθηκε και υπήρξε τεράστια απώλεια των οικονομικών των ασφαλισμένων. Σας θυμίζουμε τις απώλειες για τα επιμέρους ταμεία, που συγκρότησαν το ΤΕΑΠΑΣΑ κι αυτό έγινε κατόπιν κυβερνητικών επιλογών και πιέσεων προς τις Διοικήσεις αυτών των ταμείων την περίοδο της κατάρρευσης του Χρηματιστηρίου.

Πέραν, όμως, από τις τότε απώλειες των οικονομικών των ασφαλισμένων, τα αποθεματικά του ΤΕΑΠΑΣΑ υπέστησαν και τη ληστρική επιδρομή του Κράτους με το κούρεμα PSI. Για αυτήν τη βίαιη αφαίρεση των οικονομιών των ασφαλισμένων υπάρχουν ευθύνες κι όμως κανείς υπεύθυνος μέχρι σήμερα δεν έχει λογοδοτήσει. Ούτε και οι Κυβερνήσεις μέχρι σήμερα ανέλαβαν, να αποκαταστήσουν τα αποθεματικά του Ταμείου, όπως υποχρεούται.

Τώρα τις συνέπειες του PSI τις βιώνει και το εν ενεργεία προσωπικό των σωμάτων ασφαλείας, αλλά και οι απόστρατοι που είδαν τις οικονομίες μιας ζωής, να παίρνουν στο τέλος μειωμένα εφάπαξ βοηθήματα κι αυτά με απαξιωτικές για την αξιοπρέπειά τους και την προσφορά τους καθυστερήσεις.

Κινήσεις και ενώσεις αποστράτων της Αστυνομίας και του Πυροσβεστικού βάζουν ένα μόνιμο και σταθερό αίτημα: Να ανακεφαλαιοποιηθεί τώρα το ΤΕΑΠΑΣΑ κι αυτό να γίνει με ευθύνη του Κράτους. Είναι μια πράξη δικαιοσύνης έναντι των ασφαλισμένων, πέρα από το ότι όλοι αυτοί είναι αντίθετοι και στη δημιουργία επαγγελματικού ταμείου.

Μπορεί οι προτεινόμενες διατάξεις για το ΤΕΑΠΑΣΑ, για την ανασύσταση του Ταμείου με τους κλάδους πρόνοιας και υγείας να είναι τυπικές, αλλά η γενική αντιασφαλιστική πολιτική της Κυβέρνησης δεν πρέπει, να καθησυχάζει τους ασφαλισμένους αστυνομικούς, πυροσβέστες και πολιτικούς υπαλλήλους για την κατεύθυνση των επόμενων σχεδιασμών της. Εξάλλου, το προσωπικό των σωμάτων ασφαλείας δεν ξεχνά ότι τα κεφάλαια και τα αποθεματικά από τα εύρωστα επικουρικά τους ταμεία ρίχτηκαν στη χοάνη του ΕΤΕΑΕΠ με ευθύνη της Κυβέρνησης του ΣΥΡΙΖΑ - ήταν τότε Κυβέρνηση, όταν συνέβη αυτό. Τώρα, ποιο ήταν το αποτέλεσμα; Ήταν οι επικουρικές τους συντάξεις να γίνουν φιλοδωρήματα.

Η σημερινή Κυβέρνηση της Νέας Δημοκρατίας βρήκε στρωμένο χαλί, για να προχωρήσει σε αυτό, που ξέρει πάρα πολύ καλά, να κάνει. Δηλαδή στην ιδιωτικοποίηση των επικουρικών συντάξεων. Έχουμε, λοιπόν, κάθε λόγο να είμαστε επιφυλακτικοί με την κάθε διάταξη του νόμου, που φέρνει η Κυβέρνηση προς ψήφιση στη Βουλή και αφορά στα ασφαλιστικά ταμεία. Τώρα, για τα άρθρα 26 μέχρι 41 – δηλαδή, το τρίτο μέρος - αναλυτικά θα αναφερθούμε στην επόμενη συνεδρίαση και στις τοποθετήσεις μας στην Ολομέλεια.

Θα ήθελα, όμως, να σταθώ σε μερικά σημεία που νομίζω ότι χρήζουν ιδιαίτερης σημασίας και επιλέγουμε γι’ αυτό θέματα που σχετίζονται με την ανωτατοποίηση της Σχολής Αστυφυλάκων. Προβλέπεται η διεύρυνση του χρόνου φοίτησης, από πέντε εξάμηνα σε τρία χρόνια, προκειμένου να χαρακτηρισθεί ανώτατη με βάση τα εκπαιδευτικά πρότυπα της Ευρωπαϊκής Ένωσης. Αυτό υπήρξε αίτημα και των ομοσπονδιών των ίδιων των αστυνομικών. Υπόψιν, ότι και το σύστημα της σχολής των πέντε εξαμήνων δεν λειτούργησε, αφού τον περισσότερο χρόνο οι σπουδαστές χρησιμοποιήθηκαν με το πρόσχημα της πρακτικής εκπαίδευσης για κάλυψη των υπηρεσιακών λειτουργών και όχι για να εκπαιδευτούν.

Προτάσσεται η ανάγκη αναβάθμισης της σχολής. Ναι, αλλά αυτό η κυβέρνηση το κάνει τη στιγμή που προσλαμβάνει χιλιάδες Ειδικούς Φρουρούς και Συνοριοφύλακες που τους κάνει Αστυφύλακες από την «πίσω πόρτα», επιτρέψτε μου την έκφραση, χωρίς καμία αστυνομική εκπαίδευση ή αν θέλετε με μία εκπαίδευση πολύ χαμηλού επιπέδου. Γενικά, το ζήτημα της αστυνομικής εκπαίδευσης δεν βρίσκεται μόνο στα χρόνια σπουδών, αλλά στην κατεύθυνση που αυτές έχουν. Η κατεύθυνση αυτή δεν είναι άλλη από την κατεύθυνση της καταστολής. Εθίζονται μέσα από την εκπαίδευση στις αστυνομικές σχολές, στον αυταρχισμό και στο δόγμα «Νόμος και Τάξη». Είναι στη συνέχεια, φυσιολογική συνέπεια να αντιμετωπίζουν ως παρεκκλίνουσες κοινωνικές συμπεριφορές τις διαμαρτυρίες, τη συνδικαλιστική και την πολιτική δράση που δεν ταυτίζονται με την διαχρονικά κυβερνητική αντίληψη για το κράτος και την κοινωνία. Τα αποτελέσματα τα βιώνει ο λαός, οι εργαζόμενοι και οι νεολαίοι, οι μετανάστες και οι πρόσφυγες που προφανώς δεν είναι μεμονωμένα περιστατικά. Πρόκειται δηλαδή, για μια γενικευμένη τάση που κατευθύνεται από τις κυβερνήσεις και στοχεύει στην επιβολή αντιλαϊκών πολιτικών μέσα από το μαστίγιο της κρατικής βίας και της καταστολής.

Είναι πολύ πρόσφατο το κρεσέντο αυταρχισμού, αστυνομικής βίας και βάρβαρης καταστολής. Ακόμη έχουμε τους μώλωπες στο σώμα μας κατά τον εορτασμό της επετείου εξέγερσης του πολυτεχνείου, όπου ο λαός γνώρισε πρωτοφανείς καταστάσεις με την επιθετικότητα των κατασταλτικών δυνάμεων. Και δεν φτάνουν όλα αυτά, έχουμε και τους εκπροσώπους των αστυνομικών που έχουν πιάσει στασίδι και καθημερινή παρουσία στα φιλοκυβερνητικά κανάλια. Έχουν το θράσος να κουνούν από εκεί απειλητικά το δάχτυλο στον λαό και να εκφράζουν θέσεις που σε καμία περίπτωση δεν συνάδουν με την ιδιότητά τους ως αστυνομικοί. Δεν τους ανέχεστε, τους προτρέπετε σε αυτές τις συμπεριφορές.

Άρα, λοιπόν, η όποια φοίτηση στη Σχολή Αστυφυλάκων, θα πρέπει να υπόκειται και στην κατεύθυνση σεβασμού των λαϊκών δικαιωμάτων των εργαζομένων και όλου του λαού. Συνέχεια στις επόμενες συνεδριάσεις. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σήμερα, λοιπόν, συζητούμε ένα νομοσχέδιο που, στην αφετηριακή του κατάσταση, παρουσιάζει μια αμφισημία, μια αντινομία. Είναι ένα νομοσχέδιο - και εγώ θα μιλήσω για τα 5 πρώτα άρθρα – που αφορά τον σωφρονισμό, όπου ο φυσικός του χώρος είναι το Υπουργείο Δικαιοσύνης και «έρχεται» με το Υπουργείο Προστασίας του Πολίτη. Αυτό το πράγμα διαπερνά όλη την έκταση των επιχειρούμενων αλλαγών.

Μια γενική παρατήρηση. Η περιπέτεια του ανθρώπινου γένους, κύριε Πρόεδρε, ουσιαστικά, είναι μια περιπέτεια ανάμεσα στο έγκλημα και στην τιμωρία. Αυτό το πράγμα διαπερνά όλη την ιστορία του ανθρώπινου γένους, από την εποχή των σπηλαίων μέχρι και την εποχή της κατάκτησης του διαστήματος. Και από την ολική καταστολή της πρώιμης φάσης της ανθρωπότητας, φτάσαμε σήμερα σε ένα φιλελεύθερο σωφρονιστικό σύστημα, γιατί αντιληφθήκαμε ότι η στυγνή καταπίεση των καταδικασμένων αναπαράγει τα φαινόμενα βίας.

Τους καθιστά ανθρώπους β΄ κατηγορίας, αγρίμια, και η μόνη τους σκέψη είναι να εκδικηθούν την κοινωνία που τους οδήγησε εκεί.

Άρα, με ένα φιλελεύθερο σωφρονιστικό σύστημα, ουσιαστικά, επιτυγχάνονται μείζονα διακυβεύματα, έχουμε μείζονες επιτυχίες σε ότι αφορά το κοινωνικό σύνολο και δεν βλέπουμε μόνον την ικανοποίηση των βραχυπρόθεσμων συναισθηματικών αποτελεσμάτων. Τι βλέπουμε τώρα, λοιπόν; Ότι για εμάς, το τρίπτυχο, όπως αναφέρθηκε και ο κ. Λάππας προηγουμένως, αποτελεί η ασφάλεια, η πειθαρχία, βεβαίως, στις φυλακές και η επανένταξη. Είναι καθοριστική η προϋπόθεση το να υπάρξουν όροι επανένταξης των καταδικασμένων και σε αυτήν την λογική, η οποία είναι κοινός στόχος για όλη την Ευρώπη και δεν μπορεί να υφίσταται η Ελλάδα από αυτήν, οι κατεξοχήν θεσμοί προετοιμασίας είναι δύο. Η άδεια και η μεταγωγή και έκτιση της ποινής στις αγροτικές φυλακές. Και τα δύο, για λόγους συμβολικούς και ψηφοθηρικούς, τα περιορίζεται, τα περιστέλλετε αυτά τα δικαιώματα και, ουσιαστικά, «κόβετε τα πόδια» των κρατουμένων, οι οποίοι χάνουν, ίσως, και το τελευταίο κίνητρο για να είναι ενταγμένοι στο σωφρονιστικό σύστημα και να ελπίζουν ότι θα έχουν μια καλύτερη εξέλιξη κατά την πορεία της έκτισης της ποινής και της αποφυλάκισης τους.

Δυσκολεύετε, λοιπόν, αυξάνοντας τις προϋποθέσεις για την άδεια και σε ότι αφορά τα έτη, αλλά μειώνεται και τις ημέρες. Τι νόημα έχει να μειώσετε κατά μία τις μέρες της άδειας; Δηλαδή ο κρατούμενος υπάρχει περίπτωση να μην αποδράσει τις πέντε πρώτες και να αποδράσει την 6η; Δίνετε λάθος μήνυμα και είναι χωρίς κανένα, μα κανένα, λόγο εκτός από το πεδίο του συμβολισμού. Εμείς ψηφίσαμε την εισήγηση του κ. Τσιγκρή στην Επιτροπή των Σωφρονιστικών Υποθέσεων, παρακολούθησης του σωφρονιστικού συστήματος στη Βουλή, γιατί, ακριβώς, κινείται σε μια στέρεη επιστημονική βάση, με κριτήριο τα φιλελεύθερα προτάγματα του ποινικού και σωφρονιστικού συστήματος.

Εδώ θέλω να κάνω και ένα άλλο σχόλιο. Είναι υπονομευτικό της νομοθετικής διαδικασίας ότι δεν υπάρχει αιτιολογική έκθεση. Με συγχωρείτε, κύριε Πρόεδρε, δεν αποτελεί αιτιολογία ότι, στα πλαίσια του επιτελικού κράτους, τα υπόλοιπα εισφερόμενα έγγραφα αντικαθιστούν την αιτιολογική έκθεση, γιατί η αιτιολογική έκθεση αποτελεί, ουσιαστικά, την εισαγωγή, τον στόχο, τη ratio που λέμε εμείς οι νομικοί, των επιχειρουμένων αλλαγών και αυτό το πράγμα πρέπει να επισημάνουμε.

Δεύτερον, δεν υπάρχουν στοιχεία ή τουλάχιστον δεν έχουν εισέρθει, στη συνεδρίαση της Επιτροπής, στοιχεία που να δείχνουν ότι υπάρχει μια αιτιώδης συνάφεια, μια σχέση μεταξύ της άδειας και της παραβατικής συμπεριφοράς. Τα όσα στοιχεία έχουμε δείχνουν ότι είναι πολύ κάτω από το μέσο όρο και η καθυστέρηση επιστροφής ή η απόδραση, τέτοια, δηλαδή, που δεν δικαιολογούν ούτε την περιστολή των ημερών αδείας, αλλά ούτε και τη δυσκολία πρόσβασης στο δικαίωμα αυτό της άδειας.

Τέλος, δύο παρατηρήσεις. Ο σωφρονισμός δεν πρέπει να παραβλέπουμε ότι αφορά και τους υπαλλήλους, τους σωφρονιστικούς, γιατί και αυτοί είναι τμήμα της σωφρονιστικής πολιτικής. Δεν είναι τυχαίο ότι και οι σωφρονιστικοί υπάλληλοι, δια των εκπροσώπων τους, έχουν τοποθετηθεί πολύ θετικά για τον θεσμό τόσο της άδειας όσο και της έκτισης της ποινής στις αγροτικές φυλακές. Θα έπρεπε, λοιπόν, να υπάρχει άλλη κατεύθυνση, να υπάρχει άλλος στόχος, να υπάρχει άλλο περιεχόμενο σε αυτές τις αλλαγές των 5 πρώτων άρθρων του συζητημένου νομοσχεδίου και όχι αυτός που σήμερα απασχολεί την Επιτροπή μας.

Τέλος, επειδή ακριβώς γίνεται πάρα πολύς λόγος για την αποσυμφόρηση και, μάλιστα, σε συνθήκες πανδημίας και βλέπετε πώς πληρώνεται με την αντίφαση αυτή, ότι δεν περνάει ο κορωνοϊός στις φυλακές και ο κορωνοϊός στις φυλακές, σήμερα, κάνει πάρτι, καταλαβαίνετε ότι έχετε βρεθεί δέσμιοι όλων των προηγούμενων δηλώσεών σας, που διεγείραν τα συντηρητικά αντανακλαστικά του συντηρητικού τμήματος της κοινωνίας σχετικά με τις δυνατότητες αποφυλάκισης των κρατουμένων.

Σήμερα, ως βουλευτής Δράμας θα το πω, που υπάρχει έτοιμη, σας παραδώσαμε έτοιμη την προκήρυξη των 600 τόσο θέσεων, εκ των οποίων 258 αφορούν στο κατάστημα κράτησης στη Νικηφόρου Δράμας, από τον Ιούλιο είστε, 16 - 17 μήνες, δεν έχετε κάνει απολύτως τίποτα. Επικαλείστε, ουσιαστικά, τις συνθήκες που επικρατούν στις φυλακές, έτσι ώστε, να περιορίσετε περαιτέρω, τα δικαιώματα των κρατουμένων, ενώ η υποχρέωσή σας να τρέξετε, να επισπεύσετε τη διαδικασία πλήρωσης των θέσεων αυτών, έχει μηδενικά αποτελέσματα.

Αυτές είναι οι απόψεις που αναφέρω. Επί των άρθρων, θα συζητήσουμε στις επόμενες συνεδριάσεις. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Δεν θα επανέλθω όσον αφορά την αναφορά που έγινε και πάλι για την αιτιολογική έκθεση. Το νομοσχέδιο κατατέθηκε σύμφωνα με τα προβλεπόμενα στο επιτελικό κράτος.

Τον λόγο έχει η συνάδελφο βουλευτή της Νέας Δημοκρατίας την κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ**: Σας ευχαριστώ πολύ, κύριε Πρόεδρε. Το ζήτημα του σωφρονιστικού συστήματος έχει απασχολήσει, επανειλημμένα, τη Βουλή των Ελλήνων. Από το ΄95, που λειτούργησε η πρώτη Εξεταστική Επιτροπή για το σωφρονιστικό – είχα, μάλιστα, την τιμή να είμαι Αντιπρόεδρος- παρουσίασε μια εξαιρετική έκθεση στη Βουλή, η οποία, όμως, στην εφαρμογή της, θα χρειαζόταν και την ύπαρξη των αναγκαίων υποδομών.

Ας ξεκαθαρίσουμε ότι όποιος τιμωρείται με εγκλεισμό, δεν τιμωρείται με κατάργηση της αξιοπρέπειάς του. Αυτό είναι σαφές. Οι φυλακές, στην κατάσταση που βρίσκονται, ο αριθμός των κρατουμένων και όλα τα υπόλοιπα δημιουργούν προϋποθέσεις κατάργησης της αξιοπρέπειας.

Επομένως, κύριε Υπουργέ, τίποτα από όλα αυτά δεν θα λειτουργήσει στον βαθμό που περιγράφεται στο νομοσχέδιο εάν δεν υπάρξουν οι αναγκαίες υποδομές. Και η δυνατότητα κρατουμένων, σε τελευταία ανάλυση, να έχουν μια στοιχειώδη ιδιώτευση.

Τώρα, όσον αφορά τις άδειες. Καταρχήν, άδειες, γενικώς, ανεξαρτήτως αδικήματος, δεν είναι σωστό, κύριε Υπουργέ. Σας υπενθυμίζω, ήσασταν πάλι Υπουργός Δημοσίας Τάξεως, όταν ετέθη θέμα, διότι εξαφανίστηκαν, μετά από άδεια, 2 μεγαλέμποροι ναρκωτικών, με δεκάδες τόνους ναρκωτικών, τους οποίους είχαν κυκλοφορήσει. Και τότε η τουρκική πλευρά, εξέδωσε φυλλάδια, τα οποία διένειμε προς πάσα κατεύθυνση, ότι οι Έλληνες αφήνουν τους εμπόρους ναρκωτικών να φεύγουν. Εκεί που σημειώνετε ότι οι τρομοκράτες δεν μπορούν να πάνε στις αγροτικές φυλακές, να βάλετε και ότι και οι μεγαλέμποροι ναρκωτικών, βάλτε ένα όριο, δεν μπορούν να πάνε και δεν μπορούν να πάρουν άδεια.

Κύριε Υπουργέ, σε καμία σοβαρή χώρα της Ευρωπαϊκής Ένωσης δεν παίρνουν άδειες οι τρομοκράτες, παρά μόνον, υπάρχουν ορισμένα περιστατικά, εάν ο τρομοκράτης έχει αποκηρύξει τη μέχρι τότε δράση του και έχει, δημόσια και επανειλημμένα, διακηρύξει την πίστη του στη δημοκρατία. Άλλως, δεν υπάρχει θέμα αδείας. Το ίδιο ισχύει και για τους μεγάλους εμπόρους ναρκωτικών. Πρέπει το ελληνικό σύστημα να δώσει τις ευκαιρίες σε αυτούς, που η άδειά τους θα παίξει ρόλο προεισαγωγής για την κοινωνική τους επανένταξη και να βοηθήσει στο σύστημα επανένταξης.

Ένα άλλο σημείο, κύριε Υπουργέ, το οποίο σημειώνω είναι η Γραμματεία Αντεγκληματικής Πολιτικής. Η Γραμματεία Αντεγκληματικής Πολιτικής δεν μπορεί να ασχολείται με το τι γίνεται στις φυλακές, αλλά πρέπει να ασκεί αντεγκληματική πολιτική. Προληπτική πολιτική, δηλαδή. Εγώ δεν καταλαβαίνω ποια είναι πραγματικά η αρμοδιότητά της. Διότι, αντεγκληματική πολιτική δεν είναι να εφαρμόζουμε τους κανόνες τάξης και συμμόρφωσης μέσα στις φυλακές. Η αντεγκληματική πολιτική θέλει επιστήμονες, θέλει κοινωνικούς επιστήμονες, θέλει ψυχιάτρους, θέλει εκπαίδευση, θέλει τελείως άλλα πράγματα από αυτά που φαίνεται να προβλέπει. Ή πρέπει να αλλάξετε το όνομα της Γραμματείας ή πρέπει να φτιάξετε Γραμματεία Αντεγκληματικής Πολιτικής, όπως πρέπει πραγματικά να γίνει.

Τώρα, όλα αυτά, βέβαια, όσο και να διορθωθούν, εάν δεν σπεύσετε να δημιουργήσετε νέες φύλακες και μάλιστα φυλακές που να είναι δημιουργημένες υπό τους νέους κανόνες, με βάση τον σεβασμό στα ατομικά και ανθρώπινα δικαιώματα και, όπως σας είπα, και τη δυνατότητα στοιχειώδους ιδιώτευσης - αν χρειάζεται ο κρατούμενος - τότε δεν μπορούμε να λέμε ότι έχουμε φτιάξει το σωφρονιστικό σύστημα. Οι φυλακές της χώρας, όπως είναι σήμερα και όπως τις κληρονομήσατε, δεν μπορούν να επιβάλλουν σωφρονισμό, ούτε να δημιουργήσουν σωφρονισμό. Είναι ψευδαίσθηση να μιλάμε για σωφρονιστικό σύστημα. Και θέλω να μου απαντήσετε, κύριε Υπουργέ, επ’ αυτού.

Εγώ ήμουν πάντα οπαδός του να δημιουργηθούν νέες φυλακές. Η θεωρία ότι δεν δημιουργούμε νέες φυλακές γιατί είναι ένα περιττό έξοδο, όπως νόμιζαν ορισμένοι, δεν μπορεί να ισχύει για τη σημερινή κυβέρνηση. Γιατί πιστεύω ότι η σημερινή κυβέρνηση δεν το πιστεύει αυτό. Πρέπει, λοιπόν, τάχιστα, να σπεύσετε για τη δημιουργία υποδομών. Κάτι που θα σας λύσει τα χέρια, για να μπορέσετε να τοποθετήσετε στους χώρους που πρέπει, αυτούς που πρέπει, δίνοντας μια ελπίδα για περαιτέρω συμμόρφωση. Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Βολουδάκης.

**ΜΑΝΟΥΣΟΣ ΒΟΛΟΥΔΑΚΗΣ**: Ευχαριστώ πολύ, κύριε Πρόεδρε. Ζήτησα να συμμετάσχω σήμερα στην Επιτροπή σας για ένα μόνο άρθρο, στο οποίο θέλω να αναφερθώ, το οποίο πιστεύω ότι είναι μια πολύ θετική παρέμβαση, μια πολύ θετική νομοθετική ρύθμιση. Μιλώ για το άρθρο που προβλέπει τις διοικητικές κυρώσεις στις περιπτώσεις αγροζημιών. Είχα από καιρό κάνει μια προσπάθεια, είχα καταθέσει μια τροπολογία σε νομοσχέδιο του Υπουργείου Αγροτικής Ανάπτυξης γι’ αυτό το θέμα. Είναι ένα ζήτημα που ταλαιπωρεί την Κρήτη, αλλά και άλλες περιοχές απ’ όσο πληροφορούμαι, όπου σε κάποιες περιπτώσεις υπάρχουν κτηνοτρόφοι - μεμονωμένες περιπτώσεις κτηνοτρόφων - οι οποίοι συστηματικά βάζουν τα ζώα τους να βόσκουν μέσα σε καλλιέργειες άλλων ανθρώπων. Η διάταξη όπως έχει σχεδιαστεί, δίνει τη δυνατότητα στην Αστυνομία να επιβάλλει πρόστιμα, πράγμα το οποίο στις περιοχές για τις οποίες αναφέρομαι έχει ιδιαίτερη σημασία για έναν πολύ απλό λόγο.

Το σημερινό θεσμικό πλαίσιο δεν μπορεί να εφαρμοστεί, γιατί προϋποθέτει δικαστήριο. Οι υποθέσεις αυτές, είτε δε φτάνουν ποτέ στα δικαστήρια είτε δεν μπορούν ποτέ να οδηγήσουν σε απόφαση, γιατί τρομοκρατούνται τα ίδια τα θύματα και τρομοκρατούνται και οι ενδεχόμενοι μάρτυρες της τέλεσης των αδικημάτων. Άρα, είναι απολύτως απαραίτητο να γίνει αυτό το οποίο ο Υπουργός θεσμοθετεί με το νομοσχέδιο αυτό, τη δυνατότητα της επιβολής διοικητικών κυρώσεων από την αστυνομία στις περιπτώσεις όπου παραγωγικά ζώα καταστρέφουν συστηματικά καλλιέργειες. Έχει και μια κλιμάκωση το πρόστιμο, ούτως ώστε να μην τιμωρείται βαριά ένας κτηνοτρόφος που τυχαία τα ζώα του έφυγαν κάποια φορά, αλλά να είναι συντριπτικά τα πρόστιμα στις περιπτώσεις της υποτροπής, εκεί όπου φαίνεται ότι κάποιοι έχουν κάνει επάγγελμα την καταπάτηση της περιουσίας των γειτόνων τους.

Θα ήθελα να κάνω ορισμένες παρατηρήσεις, πολύ σύντομα, για να λειτουργήσει καλύτερα η διάταξη αυτή.

Καταρχάς, το πρόστιμο της τρίτης φοράς υποτροπής θα έπρεπε να είναι υψηλότερο, κατά τη γνώμη μου, αυτό είχα προτείνει και αρχικά, 3.000€ αντί των 1000€ που συμπεριλαμβάνει σήμερα η διάταξη. Μιλάμε για την τρίτη υποτροπή, την τρίτη φορά που τελείται το αδίκημα. Την πρώτη φορά, το πρόστιμο είναι πολύ μικρό, είναι συμβολικό, απλώς και μόνο για να καταγραφεί, είναι 50€ και, μετά την τρίτη φορά, διπλασιάζεται κάθε φορά το πρόστιμο και είναι πολύ σωστό και, πραγματικά, σε περιοχές που έχουμε αυτό πρόβλημα επειδή κάποιοι το κάνουν κατά σύστημα, ήδη με αυτήν τη διάταξη, εάν η αστυνομία μπορέσει να το εφαρμόσει, που θα το εφαρμόσει, σε πολύ λίγο χρόνο τα πρόστιμα που θα είχαν να αντιμετωπίσουν θα ήταν συντριπτικά. Άρα, πιστεύω ότι το πρόβλημα θα λυθεί.

Ένα άλλο σοβαρό θέμα που υπάρχει και πρέπει να αντιμετωπιστεί είναι ότι υπάρχει ήδη σε ισχύ διάταξη για διοικητικές κυρώσεις, σ’ αυτές τις περιπτώσεις, από τους δήμους όμως, αυτή η διάταξη δεν έχει λειτουργήσει καθόλου, οι δήμοι δεν έχουν τη δυνατότητα να κάνουν αυτή τη δουλειά, το λένε οι ίδιοι Δήμαρχοι τουλάχιστον της περιοχής για την οποία αναφέρομαι, γι’ αυτό που γνωρίζω, στα Χανιά, υποθέτω το ίδιο ισχύει και αλλού. Είναι, λοιπόν, μια, στην πράξη, ανενεργή διάταξη, η οποία πρέπει να καταργηθεί γιατί εάν δεν καταργηθεί είναι ενδεχόμενο σε ενδεχόμενη προσφυγή σε διοικητικό δικαστήριο κάποιου από τους παραβάτες, το γεγονός ότι προβλέπονται αλλού στο νόμο άλλες κυρώσεις, μπορεί να οδηγήσει σε απαλλαγές. Αναφέρομαι συγκεκριμένα στο άρθρο 17 του ν. 4056/2012, αυτό είναι το άρθρο που πρέπει να καταργηθεί, να προστεθεί στις καταργούμενες διατάξεις του νομοσχεδίου αυτού.

Θα ήθελα να προσθέσω και κάτι ακόμα. Πιστεύω ότι είναι καλό στην ίδια διάταξη αυτή να προστεθεί και ο αποκλεισμός των κατά συρροή παραβατών, μετά από μια σειρά από τρεις - τέσσερις παραβάσεις, εκεί όπου προκύπτει δόλος σαφώς, να προβλεφθεί ο αποκλεισμός τους από τις επιδοτήσεις του ΟΠΕΚΕΠΕ. Θα πρέπει να εξεταστεί αυτό. Η αρχική μου πρόταση προέβλεπε παρακράτηση του προστίμου, πληροφορήθηκα ότι αυτό δεν μπορεί να γίνει, ο ΟΠΕΚΕΠΕ δεν μπορεί να κάνει αυτή τη δουλειά, αλλά πρέπει να βρούμε ένα τρόπο να το συνδέσουμε, πιστεύω.

Κατά τα άλλα, είναι μια εξαιρετική διάταξη. Θέλω να συγχαρώ τον Υπουργό για το γεγονός ότι συμπεριέλαβε τη διάταξη αυτή στο νόμο και θέλω να σας διαβεβαιώσω όλους, κυρίες και κύριοι συνάδελφοι, ότι μπορεί να φαίνεται μια απλή διάταξη που για πολλούς, στις περιοχές του δεν υπάρχουν τέτοια θέματα, μπορεί να μην είναι και απολύτως κατανοητή η αναγκαιότητά της, αλλά σας διαβεβαιώ ότι για κάποιες περιοχές του νομού Χανίων, κάποιες περιοχές του δήμου Κισάμου και του δήμου Πλατανιά, για κάποια χωριά που αριθμούν λίγες χιλιάδες κατοίκους όλα μαζί, είναι μια διάταξη που μπορεί πραγματικά να αλλάξει την καθημερινότητά τους γιατί ζουν, δυστυχώς, σε καθεστώς τρομοκρατίας από μεμονωμένες περιπτώσεις παραβατών. Είναι πολύ λίγες δεκάδες, είναι πολύ λιγότεροι από 100 οι παρανομούντες, είναι ίσως 10 - 20 άτομα, οι οποίοι, όμως, καταδυναστεύουν μια ολόκληρη περιοχή. Πιστεύω ότι το κράτος πρέπει να προστατεύσει τους πολίτες και με τη διάταξη αυτή κινείται προς την κατεύθυνση αυτή.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πράγματι, έρχεται να καλύψει ένα υπαρκτό κενό μετά την κατάργηση της Αγροφυλακής, η ρύθμιση στην οποία και εσείς αναφερθήκατε και δεν περιορίζεται μόνο το πρόβλημα, δυστυχώς, στην Κρήτη.

Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:**  Καλησπέρα σε όλους και όλες. Ελπίζω όλοι και όλες να είστε υγιείς και να είμαστε δίπλα στην κοινωνία, ανεξάρτητα από τις ευθύνες που καταλογίζουμε εμείς και κάποιοι άλλοι στην Κυβέρνηση. Είναι σημαντικό να στηρίξουμε, με κάθε τρόπο, τις προσπάθειες που κάνει ο ελληνικός λαός όλο αυτό το διάστημα, για να μπορέσει να σταθεί όρθιος.

Θα ήθελα να ξεκινήσω λέγοντας ότι είναι ένα νομοσχέδιο, το οποίο έρχεται σε συνέχεια άλλων παρεμβάσεων που έγιναν το τελευταίο διάστημα, με πρώτη αυτή τη μεταφορά της αρμοδιότητας στο Υπουργείο Προστασίας του Πολίτη, που για μας, ήταν και παραμένει (…), τον συμβολισμό και το σήμα που δείχνει, αλλά και για τα πολλά προβλήματα που έχουν δημιουργηθεί και σε διοικητικό και σε θεσμικό, αλλά και σε στελεχιακό επίπεδο, στην καθημερινή λειτουργία των σωφρονιστικών καταστημάτων. Ενδεικτικά, αναφέρω αυτό της περιφέρειάς μου, στην Κορινθία, τις συγκεκριμένες φυλακές ανηλίκων Κορίνθου, όπου ακόμα δεν έχει ομαλοποιηθεί όλη αυτή η διοικητική στελέχωση και η υλική υποστήριξη που χρειάζεται καθημερινά και πολλά προβλήματα να εμφανίζονται, πέραν της αύξησης των ενηλίκων κρατουμένων εκεί και της μείωσης του προσωπικού.

Είναι μια προσπάθεια που γίνεται από την Κυβέρνηση να συνεχίσει στον δρόμο της πλήρους απαξίωσης των αγροτικών φυλακών, που αποτελούσε πάντοτε έναν τρόπο έκτισης της ποινής που είχε αποτέλεσμα και ήταν προς όφελος όλων και είχε χαιρετιστεί και από τα ευρωπαϊκά και διεθνή όργανα και εφαρμόζεται σε άλλες χώρες, την κοινωφελή εργασία, η οποία όλο ακούμε ότι θα επανέλθει, αλλά ήταν το πρώτο που καταργήθηκε από τον νέο ποινικό κώδικα και επομένως, ούτε εκεί μπορούν να βρουν διέξοδο και να μπορέσουν να προσφέρουν κάτι οι κρατούμενοι κατά τη διάρκεια της παραμονής τους εκεί, αλλά και προς όφελος της κοινωνίας και των υπηρεσιών. Το τρίπτυχο της ασφάλειας, σωφρονισμού και επανένταξης δεν υπηρετείται.

Δυστυχώς, η ασφάλεια προς όφελος των κρατουμένων, των σωφρονιστικών, αλλά και των πολιτών, σε καμία περίπτωση δεν υπηρετείται από μια πολιτική η οποία έχει στη βάση της, δυστυχώς, την εκδίκηση και την τιμωρία και όχι τον σωφρονισμό και την επανένταξη όπως πρέπει. Μας γυρίζει πολύ πίσω, ακόμα και σε κείμενα του Διαφωτισμού, τα οποία γίνονται πάλι επίκαιρα και θα πρέπει να τα επικαλεστούμε, δυστυχώς, για να πούμε τα αυτονόητα. Και βέβαια, δεν περιποιεί τιμή και για την ίδια τη χώρα μας τέτοιου είδους νομοσχέδια και διατάξεις, όταν η ίδια η χώρα έχει υπάρξει συνεπής και με προηγμένα και σύγχρονα, αλλά και προοδευτικά κείμενα, τόσο στον σωφρονιστικό όσο και στον ποινικό κώδικα, να πηγαίνουν πίσω και πίσω και πίσω.

Νομίζω ότι η κατάσταση στις φυλακές σήμερα είναι πολύ δύσκολη, για να είμαι επιεικής και με το υγειονομικό κομμάτι, το οποίο δεν στηρίχτηκε όσο πρέπει, αλλά και με το γεγονός ότι δεν ήρθε ποτέ καμία αποσυμφορητική διάταξη, έστω τυπική, ήπια, όπως έγινε σε πολλές χώρες της Ευρώπης, παρά τα περί του αντιθέτου δηλούμενα. Και, βέβαια, μία πρακτική και μια πολιτική, η οποία, επαναλαμβάνω, ότι αντί να στοχεύει στη λογική και του σωφρονιστικού κώδικα του 99΄, αλλά και σε αυτά που διαβάσαμε εμείς στα βιβλία μας στη νομική τελειώνοντας, πράγμα το οποίο, αυτή τη στιγμή, μοιάζει ζητούμενο και πολύ μακρινό σε σχέση με αυτά που νομοθετείτε, πάμε σε μία αντίληψη, η οποία δεν έχει και αποτέλεσμα και επιδεινώνει και την κατάσταση μέσα στις φυλακές. Δηλαδή, δημιουργεί εκρηκτικές καταστάσεις και προκαλεί προβλήματα και στην ομαλότητα και στη λειτουργία των φυλακών, από αντιδράσεις οι οποίες υπάρχουν από αυτές τις δρακόντειες, θα έλεγα, και όχι μόνο διατάξεις, οι οποίες στοχεύουν, επαναλαμβάνω, κυρίως στην εκδίκηση και όχι στην έκτιση της ποινής.

Επίσης, να αναφερθώ εν συντομία -γιατί θα πάρω το λόγο και στα άρθρα- σε αυτό το οποίο αναφέρεται στους ασυνόδευτους ανήλικους και την προστατευτική φύλαξη, η οποία, με το άρθρο 41 καταργείται. Θα ήθελα να πω ότι αυτό αποτελούσε ένα πραγματικά πάγιο καθημερινό σχεδόν αίτημά μας και άλλων φορέων και είναι κάτι το οποίο, επί της αρχής, είναι θετικό, όμως, έρχεται, προφανώς, προσχηματικά μετά από την αδιανόητη κατακραυγή για τη χώρα από το Συμβούλιο της Ευρώπης και τις συνθήκες κράτησης, την πολιτική για το άσυλο, τη στρατηγική που ακολουθείται σε σχέση με το προσφυγικό-μεταναστευτικό, αλλά και το σύνολο των δικαιωμάτων που έχουν οι κρατούμενοι.

Επομένως, εδώ λέμε ότι, προφανώς, η προστατευτική φύλαξη πρέπει να αποφεύγεται, όμως, το επόμενο ερώτημα είναι πού θα πάνε αυτοί οι άνθρωποι. Δηλαδή, δεν υπάρχουν δομές αυτή τη στιγμή, το ΕΚΑ, το οποίο χειριζόταν όλες αυτές τις υποθέσεις, έχει πλήρως απαξιωθεί και απενεργοποιηθεί, με την ειδική γραμματεία ασυνόδευτων ανηλίκων να μην κάνει τίποτα για το θέμα.

Δυστυχώς, έχουμε φαινόμενα της Πλατείας Βικτώριας, τα οποία βλέπουμε ακόμα και σε όσους ανήκουν στον δρόμο, με ξενοδοχεία και διαμερίσματα να κλείνουν όλο το προηγούμενο διάστημα, αλλά και τώρα που μιλάμε. Και, βέβαια, έχουμε και μια αποστέρηση δικαιωμάτων στην εκπαίδευση για αυτά τα παιδιά, που δεν πάνε σχολείο, δεν συζητάμε για τηλεδιάσκεψη, αλλά και το διαχωρισμό τους για 15 συν και πλην σε ηλικία, το οποίο οδηγεί σε μαζικές απελάσεις ασυνόδευτων ανηλίκων, με το 83% τους να είναι από 15 ετών και πάνω.

Επομένως, είναι η συνολική πολιτική και η στρατηγική που εφαρμόζεται και η κράτηση έως 36 μήνες, ήταν νομοσχέδιο του κ. Χρυσοχοΐδη, το οποίο είχαμε συζητήσει όταν ήταν υπεύθυνος για την πολιτική αυτή και το οποίο, σήμερα που μιλάμε, υπάρχουν 280 ασυνόδευτα ανήλικα, τα οποία, σύμφωνα με τα στοιχεία του ΕΚΑ, βρίσκονται στα αστυνομικά τμήματα.

Προφανώς, δεν μπορείτε να μας πείσετε ότι θα το κάνετε αυτό στην πράξη, διότι η συνολική σας πολιτική και στρατηγική σε αυτό είναι όλο και χειρότερες συνθήκες, μεγαλύτερος χρόνος κράτησης, με κάθε τρόπο να γίνει ο βίος αβίωτος αυτών των ανθρώπων και καμία επαφή και αλληλεπίδραση με τις τοπικές κοινωνίες και καμία εθνική στρατηγική για την ένταξη. Θα μπορούσε αυτά τα παιδιά, σε συνδυασμό με τον νόμο της Επιτροπείας του 2018, που χαιρετίστηκε διεθνώς, αλλά τορπιλίζεται σχεδόν κάθε μήνα από τα αρμόδια Υπουργεία, να μπορέσει να περπατήσει μια τέτοια διάταξη.

Εμείς, λοιπόν, λέμε ότι θα παρακολουθούμε, έτσι κι αλλιώς, κάθε 10, 20 ημέρες αυτούς οι οποίοι κρατούνται, παρά το γεγονός ότι εσείς θα ψηφίσετε αυτή τη διάταξη και η οποία, επί της αρχής, είναι θετική και θα την ψηφίσουμε κι εμείς. Απαιτεί, όμως, μια εντελώς άλλη πολιτική, μια εντελώς άλλη Κυβέρνηση, προοδευτική και αριστερή, για να την εφαρμόσει στην πράξη. Θα είναι κενό γράμμα. Εμείς θα είμαστε εκεί για να το υποδεικνύουμε.

Κλείνω, κύριε Πρόεδρε, λέγοντας, ότι για μας η συμπίεση, η κατάργηση και το ξήλωμα δικαιωμάτων κρατουμένων, ευάλωτων ομάδων, προσφύγων και μεταναστών έρχεται απέναντι στη λογική των δικαιωμάτων της πλειοψηφίας. Τα δικαιώματά τους είναι δικαιώματα όλων γιατί όταν ξεκινάς από αυτές τις ομάδες, τα βασικά τους συνταγματικά πολιτικά δικαιώματα να τα τορπιλίζεις, η αμέσως επόμενη είναι η λιγότερο ευάλωτη μέχρι να φτάσεις στην κοινωνική πλειοψηφία.

Άρα, με αυτή τη λογική, θεωρούμε ότι και αυτό το νομοσχέδιο υπηρετεί μια στρατηγική, η οποία διαρκώς επεκτείνεται, όπως έχει αποδειχθεί και με σειρά νομοσχεδίων στην περιστολή δικαιωμάτων, τη μείωση των κινητοποιήσεων και γενικότερα ό,τι έχει να κάνει με τη δημοκρατική έκφραση των πολιτών.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, θέλουμε να βοηθήσουμε. Πραγματικά, θέλουμε να βοηθήσουμε, ακόμη και αν μπορέσουμε στην αίθουσα να εντοπίσουμε τις διαφωνίες μας, αλλά να πάμε λίγο παρακάτω και για αυτό, όπως σας είπε η και η Εισηγήτριά μας, επιφυλαχτήκαμε, επί της αρχής, για να επιχειρήσουμε να καταλάβουμε, επειδή λείπει η αιτιολογική Έκθεση, ποια θέματα, ποια μεγάλα θέματα θεραπεύει το σχέδιο νόμου.

Ελπίζουμε ότι θα τα βρούμε στη συνέχεια της συζήτησης και στις επόμενες συνεδριάσεις για να υπάρχει πραγματική αιτιολογική έκθεση και ελπίζουμε να μην είναι ένα επικοινωνιακό πυροτέχνημα ή ένα σχέδιο νόμου που έρχεται να καλύψει άλλα πράγματα.

Στο πρώτο κεφάλαιο, για τη σωφρονιστική νομοθεσία, θα ήθελα να απαντήσετε σε μία ερώτηση επί της αρχής, δηλαδή, της πολιτικής σας επί της επιτελικής κυβέρνησης Μητσοτάκη. Σε ποιο σωφρονιστικό σύστημα πιστεύετε; Με βάση ποιες αρχές πιστεύετε ότι, ως σωφρονισμός, η επανένταξη των πολιτών που είναι στα σωφρονιστικά καταστήματα θα έχει βέλτιστα αποτελέσματα;

Ας πούμε, μια ακραία τοποθέτηση θα μπορούσε να είναι ότι πιστεύετε στο σύστημα της απόλυτης απομόνωσης, αυτό που κάποτε είχε γίνει στην Πενσυλβάνια, σε μια τιμωρητική λογική. Και, αν μία τέτοια λογική θα είχε τα αποτελέσματα, που όλοι πιστεύω ότι θέλουμε, για τον σωφρονισμό. Το ρωτάω αυτό, γιατί πέρα από τις αλλαγές που προβλέπονται στο σχέδιο νόμου και αναδείχθηκαν, το επιτελικό κράτος τοποθέτησε τη Γενική Γραμματεία Αντεγκληματικής Πολιτικής, όπως την ονόμασε, στο Υπουργείο Προστασίας του Πολίτη. Αυτό, από μόνο του, δείχνει τις προθέσεις μιας ξεπερασμένης, κατά τη γνώμη μου, και οπισθοδρομικής αντίληψης.

Αλλά, ακόμη κι αν παρακάμψουμε τη συζήτηση για το σωφρονιστικό σύστημα και περιοριστούμε σε πιο πεζά θέματα που έχει το σχέδιο νόμου, πιο επιφανειακά ζητήματα σε σχέση με αυτό, που είναι μεγάλο θέμα, η δομή, οι προβλέψεις για τη Γενική Γραμματεία, που προβλέπονται στο σχέδιο νόμου, δείχνουν ότι θέλετε να δημιουργήσετε ένα Υπουργείο μέσα στο Υπουργείο. Και, εδώ, θέλουμε απαντήσεις.

Επί Κυβερνήσεως ΣΥΡΙΖΑ, προβλέφθηκε να υπάρχει μία οικονομική υπηρεσία, όπως υπάρχει σε όλα τα Υπουργεία, μία οικονομική υπηρεσία. Το αναστείλατε αυτό. Κάνατε διατάκτες όλες τις Αστυνομικές Διευθύνσεις σε όλη την χώρα –δεκάδες- και τις Πυροσβεστικές. Μετά, προβλέψατε να υπάρχει οικονομική υπηρεσία μέσα στη Γενική Γραμματεία Αντεγκληματικής Πολιτικής. Αυτό δεν είναι στη λογική μιας κανονικής δομής που οφείλει να έχει η δημόσια διοίκηση.

Σήμερα, έρχεστε και προβλέπετε, στο άρθρο 6, τη σύσταση διεύθυνσης τεχνικής υπηρεσίας στη Γενική Γραμματεία. Στο άρθρο 7, τη σύσταση διεύθυνσης ηλεκτρονικής διακυβέρνησης, που αυτά είναι οριζόντια ανά Υπουργείο. Δεν μπορεί κάθε Γενική Γραμματεία να έχει τη δική της τεχνική υπηρεσία.

Δεν μπορεί, δηλαδή, να έχουμε εδώ πέρα και να προβλέπετε για την Τεχνική Υπηρεσία, να ρυθμίζονται θέματα με μία Υπουργική Απόφαση και ούτε καν μια Κοινή Υπουργική Απόφαση με τους αρμόδιους Υπουργούς Υποδομών και Ανάπτυξης.

Αν ο κύριος Μητσοτάκης επιθυμεί να έχει επιτελικό κράτος, αυτά είναι τα προφανή. Φαντάζομαι, δηλαδή, δεν ξέρω -αν θέλει να κάνει την κυρία Νικολάου Υπουργό, ας την κάνει Υπουργό, να μην την έχει Γενική Γραμματέα- αλλά αυτό δεν μπορεί να επηρεάζει τη δομή ενός Υπουργείου -ακόμη και αν διαφωνούμε στο να υπάρχει αυτή η Γενική Γραμματεία στο συγκεκριμένο Υπουργείο- όπου και να ήταν, δεν θα μπορούσε να έχει τη δική του τεχνική υπηρεσία, την δική του οικονομική υπηρεσία, τη δική του υπηρεσία για την ηλεκτρονική διακυβέρνηση. Για όνομα του Θεού.

Υπάρχουν διάφορες σκόρπιες διατάξεις, τις οποίες μπορεί κάποιος να τις χαρακτηρίσει «φωτογραφικές», αλλά μερικές από αυτές είναι ζητήματα που πρέπει εδώ να τα συζητήσουμε. Δηλαδή, για το προσωπικό, έχετε δει τις συνέπειες του να μην υπάρχει ένα σοβαρό σύστημα εκπαίδευσης των αστυνομικών μέσα από τις προσλήψεις που κάνατε με τους ειδικούς φρουρούς.

Εγώ δεν θα μπω στον περιορισμό να κάνω μια συζήτηση λαϊκίστικη ή στα όρια του λαϊκισμού, που βλέπουμε στα μέσα κοινωνικής δικτύωσης για το «αγάπη μόνο». Δεν τον ήξερα τον άνθρωπο, αλλά διάβαζα εκεί διάφορα που γράφονται, όμως, έχουμε πολύ σοβαρά ατυχήματα και προκύπτουν από τη μη εκπαίδευση αυτών των ανθρώπων. Ένας αστυνομικός, που είχα συνεργασθεί τον προηγούμενο καιρό, μου λέει «όταν εμείς είμαστε στα γραφεία για πάρα πολλά χρόνια και ξαφνικά, χωρίς να υπάρχει μια συνεχής, δια βίου μάθηση και εκπαίδευση, μας βγάζει στον δρόμο, η όποια κυβέρνηση, δεν μιλάω για εσάς, χωρίς να επικαιροποιούμε τις γνώσεις μας, να μην έχουμε εκπαίδευση, δεν είναι λογικό να γίνει ένα ατύχημα σαν και αυτό που έγινε και σκότωσε ο άνθρωπος τον αδερφό του χωρίς να το θέλει;».

Αυτά πρέπει να συζητήσουμε και νομίζω ότι οι προβλέψεις που υπάρχουν και για τις προσλήψεις, αλλά και για την εκπαίδευση του προσωπικού είναι πολύ σημαντικές για να τις περνάμε έτσι. Θα παρακαλέσω και τον Υπουργό και τον Υφυπουργό και τον Πρόεδρο, για αυτά τα θέματα να γίνει μια πολύ αναλυτική συζήτηση στο πλαίσιο του Υπουργείου.

Όσον αφορά στο άρθρο 36, εδώ έχουμε μια Σχολή, κάποιοι συνδικαλιστές θέλουν να παίζουν τον ρόλο του κυβερνητικού εκπροσώπου και στο παρελθόν και με το Πολυτεχνείο έκαναν το ίδιο και με τη δίκη της Χρυσής Αυγής, που έλεγαν ότι δεν θα φύγει ο κ. Παππάς και διάφοροι άλλοι τέτοιοι. Τώρα, βγήκαν κάποιοι άλλοι και λένε ότι ανωτατοποιείται η Σχολή Αστυφυλάκων ή η Σχολή Αξιωματικών. Είναι να γελάμε.

Καταρχάς, θα ήθελα να θέσω μια ερώτηση, γιατί μοιάζει με ανέκδοτο αυτό που έγινε για την αντιμετώπιση του κορωνοϊού σε αυτή την Σχολή, καταργήσατε το να μείνουν έγκλειστοι οι Αστυφύλακες, να μην στρατωνίζονται μέσα στη Σχολή και τώρα, στην αντιμετώπιση του κορωνοϊού, βγήκε η εντολή οι άνθρωποι να μην βγαίνουν καν έξω από την Σχολή, με αποτέλεσμα να πηγαίνουν δεκάδες μέσα σε μια τάξη να κάνουν μάθημα και ο καθηγητής να είναι μακριά, από τηλεκπαίδευση. Το έχετε ξαναδεί αυτό; Είναι δυνατόν να συμβαίνουν αυτά τα πράγματα;

Είναι δυνατόν και μετά να λέμε για το πώς θα αντιμετωπίζουμε τον κορωνοϊό; Είναι δυνατόν να μην επιθυμούμε όλοι πραγματική ανωτατοποίηση των Σχολών της Αστυνομίας; Να έχουν συγκεκριμένο Σώμα μελών ΔΕΠ, να έχουν Διδακτορικό ή αν δεν μπορεί να καλύψει τις ανάγκες, γιατί δεν είναι και τα οικονομικά της χώρας αυτά που θέλουμε, ας κάνουν μαθήματα στη Νομική Σχολή ή στην Πάντειο ή σε όποιο Πανεπιστημιακό Ίδρυμα χρειάζεται. Να σπάσει αυτό το πράγμα που υπάρχει στην Σχολή της Αστυνομίας, που είναι περισσότεροι αυτοί που είναι καθηγητές χωρίς προσόντα, χωρίς κρίσεις από αυτούς που φοιτούν εκεί. Πιστεύω ότι, και σας τα κατάθεσε, που ήταν έτοιμο με το Υπουργείο Παιδείας, το είχε κάνει η Όλγα Γεροβασίλη, αλλά καλό θα είναι να κάνουμε μια συζήτηση και για αυτά τα θέματα.

Επίσης, θέλουμε εξηγήσεις και για κάποιες διατάξεις που, κατά τη γνώμη μου, μπορεί να έχουν καλή πρόθεση, αλλά είναι λίγο φωτογραφικές, είτε κλαδικά είτε προσωπικά.

Για παράδειγμα, εμείς θα προτείναμε στο άρθρο 29, υπάρχουν τέτοια σχόλια για διαβούλευση, να μας δώσετε μερικές εξηγήσεις για τις δηλώσεις περιουσιακής κατάστασης. Γιατί δεν το γενικεύουμε αυτό και είναι μόνο για όσους υπηρετούν στα Σώματα Ασφαλείας; Ζητάνε και οι υπάλληλοι των ΟΤΑ και τα νοσοκομεία, αν είναι σωστό, δηλαδή, και θεραπεύει κάποια πράγματα, να γίνει γενική διάταξη.

Στο άρθρο 30, εισαγωγή στη Σχολή Αστυφυλάκων, είναι ένα θέμα που είναι και για την περιφέρειά μου και έχω μεγάλη ευαισθησία για αυτό, και αναφέρεται στις πυρκαγιές και τις πλημμύρες του 2017 και του 2018. Αν δεν είναι επικοινωνιακό τέχνασμα, εγώ θα ήθελα να μάθω γιατί προβλέπεται αυτό.

Προβλεπόταν να διοριστεί στο Ελληνικό Δημόσιο ένα τέκνο ή ένας συγγενής από κάθε οικογένεια που είχαμε θανόντα στις πυρκαγιές και τις πλημμύρες του 2017 και του 2018. Προβλεπόταν να πριμοδοτηθεί με μοριοδότηση όποιος συμμετείχε στις πανελλήνιες εξετάσεις. Εδώ, έρχεστε και συμπυκνώνετε αυτά τα δύο σε αυτό το άρθρο. Για ποιο λόγο; Ποιον αφορά; Αν, όντως, χρειάζεται, γιατί δεν κάνουμε μία πρόβλεψη, να σας καταθέσουμε και τροπολογία, για τις οικογένειες των θανόντων στις πλημμύρες τις πρόσφατες στη Χαλκιδική, στην Εύβοια, στα Χανιά, στην Πιερία, στην Καβάλα και στη Θάσο ή στις οικογένειες των ανθρώπων με κριτήρια, τουλάχιστον που έχασαν τη ζωή τους τώρα από τον κορωνοϊό. Μια καταστροφή φυσική είναι, επί της ουσίας, όπως την αντιμετωπίζετε.

Ολοκληρώνω, πραγματικά, περιμένοντας τις απαντήσεις σας και θα ήθελα να καλέσω την πολιτική ηγεσία του Υπουργείου Προστασίας του Πολίτη, σε μία από αυτές τις συνεδριάσεις, να πάρει την πρωτοβουλία να πάμε, χωρίς να το ξέρουν εκεί και να επισκεφτούμε ένα σωφρονιστικό κατάστημα, όποιο να είναι. Για παράδειγμα, εγώ είχα πάρει όλο το ΔΣ της ΚΤΥΠ και τους είχα πάει στις φυλακές Αυλώνα, για να δουν ότι κάθε εβδομάδα που καθυστερούν, κάποιοι άνθρωποι εκεί υποφέρουν, είτε είναι εργαζόμενοι και μιλάω για τους φύλακες είτε είναι έγκλειστοι, φυλακισμένοι. Νομίζω ότι το να έχουμε σε ένα κελί, με άθλιες συνθήκες, πολλούς ανθρώπους που, πραγματικά, δεν είναι ανθρώπινες οι συνθήκες, πρέπει να το δούμε αυτό όλοι μας.

Επομένως, πρέπει να υπάρχουν και κανονικά ξεκάθαρες αρμοδιότητες αν θα είναι η ΚΤΥΠ υπεύθυνη ή η τεχνική υπηρεσία του Υπουργείου Δικαιοσύνης ή η τεχνική υπηρεσία του Υπουργείου Προστασίας του Πολίτη ή της Γενικής Γραμματείας Αντεγκληματικής Πολιτικής. Τώρα, θα γίνει ένα χάος πάλι και δεν θα ξέρουμε ποια υπηρεσία θα πρέπει να συντηρεί, να αναβαθμίζει και να κάνει αυτά που πρέπει και, βέβαια, να βγάλουμε συμπεράσματα για τη συνολικότερη πολιτική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Απλά, να πω ότι επισκέψεις σε σωφρονιστικά καταστήματα έγιναν στο παρελθόν και φαντάζομαι ότι γίνονται και τώρα από τα μέλη της Ειδικής Επιτροπής Σωφρονιστικού Συστήματος.

Τον λόγο έχει ο κύριος Δαβάκης.

**ΑΘΑΝΑΣΙΟΣ ΔΑΒΑΚΗΣ**: Θέλω και εγώ να τοποθετηθώ πάνω σε μία συγκεκριμένη διάταξη, την οποία έθιξε πριν από λίγο ο συνάδελφος από τα Χανιά, ο κ. Βολουδάκης, και πιστεύω ότι λύνει ένα σημαντικό πρόβλημα σε πολλά ζητήματα τα οποία αντιμετωπίζουμε και αντιμετωπίζει κυρίως ο αγροτικός κόσμος της χώρας μας από τα διάφορα ζώα τα οποία προσβάλλουν και καταστρέφουν διάφορα αστικά ακίνητα και προκαλούν αγροτικές φθορές. Είναι ένα θέμα το οποίο απασχολεί και τη δική μου περιοχή την οποία εκπροσωπώ. Μπορεί να «παραβιάζω ανοιχτές θύρες», ακούγοντας το όλοι οι συνάδελφοι της ελληνικής περιφέρειας.

Υπάρχουν τα αδέσποτα βοοειδή στη Μάνη, τα οποία είναι μια μάστιγα όσον αφορά πολλά ζητήματα, από υγειονομικού ενδιαφέροντος, έως περιουσιακού θέματος και νομίζω ότι λύνει ένα σημαντικό πρόβλημα ζήτημα το οποίο έχει αναφυεί πολλά χρόνια τώρα, κύριε Υπουργέ. Θεωρώ ότι, πέραν των αγροτικών φθορών, προκαλούνται και αστικές φθορές από τα δέσποτα βοοειδή, στην περίπτωση που εγώ γνωρίζω καλύτερα στην περιοχή μου. Πιστεύω ότι αυτό το άρθρο είναι μια καλή αρχή για μια ολιστική προσέγγιση του προβλήματος, ένα πρόβλημα το οποίο, όπως το περιγράφω, είναι, καταρχάς, αρμοδιότητα των δήμων η περισυλλογή των αδέσποτων. Μιλάω για τα αδέσποτα εγώ αυτήν τη στιγμή. Το έχω ξαναπεί στο παρελθόν, αλλά είναι μία διαδικασία, όπως αυτή αναφέρεται, όσον αφορά την αρμοδιότητα, που δυστυχώς, σχετικά με τα συγκεκριμένα ζώα στα οποία εγώ αυτήν τη στιγμή αναφέρομαι, δεν μπορεί ο δήμος απολύτως να επέμβει.

Πάντως, η κυρωτική αυτή διαδικασία, όπως προβλέπεται από το 38, δημιουργεί μία καλή προοπτική αποφυγής ή περισυλλογής των διαφόρων ζώων τα οποία προβαίνουν σε αυτή την κατάσταση, θεωρώ, όμως, ότι πρέπει με αφορμή αυτό, και θα κλείσω, να υπάρξει μια ολιστική καλύτερη αντιμετώπιση σε συνεργασία με το Υπουργείο Εσωτερικών το οποίο έχει ενημερωθεί για το συγκεκριμένο πρόβλημα εδώ και ένα χρόνο, περίπου, και νομίζω, ότι πρέπει και αυτό σε συνδυασμό με εσάς ή με το άρθρο 38, ενδεχομένως, να αναλάβει μια νομοθετική πρωτοβουλία προκειμένου να αντιμετωπιστεί το συγκεκριμένο πρόβλημα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν δώσω τον λόγο στον κ. Υπουργό, θα μου επιτρέψετε να καταθέσω και εγώ κάποιες σκέψεις και προβληματισμούς για το σχέδιο νόμου που συζητούμε, ως Βουλευτής.

Κυρίες και κύριοι συνάδελφοι, η κατάσταση στα ελληνικά Σωφρονιστικά Καταστήματα είναι κοινό μυστικό πως δεν είναι ιδανική. Πολλές είναι οι παθογένειες που συσσωρεύτηκαν τα προηγούμενα χρόνια και οι αντικειμενικές δυσκολίες όπως η οικονομική δυσπραγία, δεν επέτρεψαν στο Σωφρονιστικό μας Σύστημα να συμβαδίσει με τις διαρκώς μεταβαλλόμενες ανάγκες.

Η έξαρση του εγκλήματος, μεγάλου και μικρού, διογκώθηκε ραγδαία, δυστυχώς, και από τη μεγάλη μετανάστευση, όπως αποδεικνύουν τα ποσοστά των αλλοδαπών κρατουμένων στις ελληνικές φυλακές. Απότοκο αυτό των συνθηκών ήταν και η έξαρση της παραβατικής δράσης εντός των φυλακών. Δεν υπάρχει καμία αμφιβολία ότι απαιτούνται άμεσα μέτρα που θα επιλύουν τα χρόνια αυτά προβλήματα ή τουλάχιστον θα «βάζουν το νερό στο αυλάκι» για την σταδιακή, έστω, επίλυσή τους. Όταν λέμε «επίλυση» προφανώς, δεν εννοούμε ρυθμίσεις όπως αυτές που στο όνομα της αποσυμφόρησης των Σωφρονιστικών Καταστημάτων άνοιξαν άκριτα τις πόρτες στους πάντες, αφήνοντας ελεύθερους ακόμη και δράστες ειδεχθών εγκλημάτων που πρόλαβαν με την έξοδό τους να τελέσουν νέα εγκλήματα.

Το παρόν σχέδιο νόμου που συζητούμε του Υπουργείου Προστασίας του Πολίτη έρχεται να βάλει τάξη σε τρέχοντα ζητήματα. Θα έλεγα ότι είναι μέρος μιας σχεδιασμένης μεταρρύθμισης που περιλαμβάνει την αύξηση του προσωπικού που εργάζονται στα Σωφρονιστικά Καταστήματα αλλά και την ίδρυση νέων σύγχρονων φυλακών, όπως αυτών στον Ασπρόπυργο στη θέση των φυλακών στον Κορυδαλλό που θα καταργηθούν, με υψηλές όμως προδιαγραφές κράτησης- όπως επισήμανε νωρίτερα και η συνάδελφος, η κυρία Γιαννάκου- έτσι ώστε να μη χρειάζεται η χώρα μας να οδηγείται στο Ευρωπαϊκό Δικαστήριο Δικαιωμάτων του Ανθρώπου.

Επίσης, οι πρόνοιες για το Σώμα Επιθεώρησης και Ελέγχου Καταστημάτων Κράτησης πιστεύω ότι είναι μία ορθή επιλογή για την πάταξη της εγκληματικότητας εντός των φυλακών και της κάθε είδους εστίας διαφθοράς που έχει «εκκολαφθεί» εδώ και πολλά χρόνια. Θυμίζω ότι, σύμφωνα με στοιχεία που κατά καιρούς είδαν το «φως της δημοσιότητας» από το 2015 ως το 2018 υπήρξαν δεκάδες θάνατοι κρατουμένων, αλλά και δεκάδες επιθέσεις εναντίον σωφρονιστικών υπαλλήλων.

Σε όλους, επίσης, είναι γνωστά τα «πάρτι της χλιδής» σε κελιά περιβόητων κακοποιών, όπου είχαν μετατραπεί κυριολεκτικά σε σουίτες. Περιττό να μιλήσουμε για όπλα ή φονικά εργαλεία ή για ναρκωτικά που έχουν βρεθεί στους χώρους των Καταστημάτων Κράτησης μετά από εφόδους της Αστυνομίας. Πρόκειται για καταστάσεις που αναμφίβολα δεν τιμούν τη χώρα και επιτάσσουν την αλλαγή πλεύσης.

Στα θετικά να σημειώσω ότι τίθεται, επιτέλους, ένας φραγμός στις μεταγωγές σε «αγροτικές» φυλακές σε όσους κρατούμενους, μεταξύ άλλων, έχουν καταδικαστεί για εγκλήματα τρομοκρατίας, όσο και στις άδειες που δίνονταν σχεδόν άκριτα σε κατάδικους για σοβαρά εγκλήματα κάποιοι εκ των οποίων δεν επέστρεφαν ποτέ.

Κύριε Υπουργέ, με αφορμή την έξαρση της πανδημίας του κορωνοϊού – χθες, έγινε γνωστό ότι είχαμε 48 κρούσματα σε κρατούμενους στο σωφρονιστικό κατάστημα της Λάρισας- θα ήθελα να επισημάνω την ανάγκη επαγρύπνησης για την παροχή υπηρεσιών υγείας στους φυλακισμένους. Οι επισκέψεις εξωτερικών ιατρών και νοσηλευτών στις φυλακές, όπου δεν υπάρχει μόνιμο υγειονομικό προσωπικό, είναι μια ορθή επιλογή. Το πρόβλημα είναι σοβαρότατο, αν λάβουμε υπόψη μας ότι για 11.500 κρατουμένους, σύμφωνα με αυτά που είδαμε στην Έκθεση της διαβούλευσης, υπάρχουν 67 νοσηλευτές, μόλις 9 μόνιμοι γιατροί και ένας φαρμακοποιός, σε 34 φυλακές.

Στο νέο σχεδιασμό για το ΕΣΥ, για τη μετακορωνοϊκή εποχή, ελπίζω ότι θα ληφθούν υπόψη και οι ανάγκες των σωφρονιστικών καταστημάτων. Οι κρατούμενοι δικαιούνται, όπως όλοι, να έχουν πλήρη περίθαλψη.

Στη σωστή κατεύθυνση νομίζω ότι κινείται και πρέπει να επαινεθεί η οργάνωση του Νομικού Προσώπου Ιδιωτικού Δικαίου «ΕΠΑΝΟΔΟΣ» που σκοπό έχει την επαγγελματική κατάρτιση, την αποκατάσταση, την οικονομική συμπαράσταση και την προετοιμασία για την κοινωνική επανένταξη των κρατουμένων και των αποφυλακισμένων.

Η λειτουργία των σχολείων δεύτερης ευκαιρίας εντός των σωφρονιστικών καταστημάτων, όπως της Λάρισας που πραγματικά λειτουργεί υποδειγματικά, έχει δημιουργήσει ήδη μια ελπιδοφόρα παράδοση που πρέπει να βρει συνέχεια και εύρος.

Ειδική μνεία θα ήθελα να κάνω και εγώ στη ρύθμιση που προβλέπει διοικητικά πρόστιμα στους ιδιοκτήτες ζώων, τα οποία προκαλούν φθορές σε αγροτικές καλλιέργειες και μάλιστα ανάλογα με τις φορές που έχει διαπραχθεί το αδίκημα. Αναφέρθηκαν, νωρίτερα, και οι συνάδελφοι βουλευτές ο κ. Βολουδάκης από την Κρήτη ο κ. Δαβάκης από τη Λακωνία. Είναι μια εύλογη ρύθμιση που έρχεται να καλύψει το κενό που προκλήθηκε από την κατάργηση της αγροφυλακής, σε περιοχές με έντονη κτηνοτροφική δραστηριότητα.

Τέλος, κύριε Υπουργέ, θα ήθελα, προσωπικά, αλλά και εκ μέρους των αποστράτων, γιατί έλαβα αρκετά τηλεφωνήματα της αστυνομίας και της πυροσβεστικής, να σας ευχαριστήσω για την τιμητική προαγωγή στον βαθμό του Αστυνομικού Διευθυντή και του Πυράρχου, αντίστοιχα, όσων έχουν τις προϋποθέσεις, όπως είχε συμβεί στην προηγούμενη κοινοβουλευτική περίοδο για τους απόστρατους των Ενόπλων Δυνάμεων, χωρίς να γεννιούνται, βεβαίως, συνταξιοδοτικές ή άλλες οικονομικές απαιτήσεις. Ήταν ένα ζήτημα ισονομίας και ηθικής τάξεως.

Τώρα, κύριε Υπουργέ, έχετε τον λόγο για να παρουσιάσετε τις δικές σας σκέψεις και προβληματισμούς για το νομοσχέδιο και να δώσετε και τυχόν απαντήσεις σε όσα ελέχθησαν μέχρι τώρα.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε. Είμαστε εδώ με τον συνάδελφό μου, τον κύριο Οικονόμου, για να απαντήσουμε στα θέματα, τα οποία ετέθησαν από τους συναδέλφους, κατά τη διάρκεια της τρίωρης περίπου συζήτησης για το νομοσχέδιο, στις ρυθμίσεις που αφορούν τη σωφρονιστική νομοθεσία, αλλά και μία σειρά άλλες διατάξεις που αφορούν, κυρίως, το αστυνομικό προσωπικό και το Υπουργείο Προστασίας του Πολίτη.

Θέλω να ξεκαθαρίσω, εξ αρχής, προσθέτοντας και εγώ την απάντησή μου σε εσάς, κύριε Πρόεδρε, ότι η Αιτιολογική Έκθεση αποκτά καινούργια μορφή στα νομοσχέδια, με βάση τους νέους κανόνες καλής νομοθέτησης. Όλα τα συνοδευτικά κείμενα ενός νομοσχεδίου ενσωματώνονται στο ενιαίο κείμενο του νομοσχεδίου. Σε αυτό που λέγεται Ανάλυση Συνεπειών Ρύθμισης. Η Ανάλυση Συνεπειών Ρύθμισης περιλαμβάνει απολύτως και την Αιτιολογική Έκθεση.

Έρχομαι στις, επί της ουσίας, απαντήσεις στο νομοσχέδιο.

Ξεκινώντας από μια φράση που άκουσα από τον αγαπητό συνάδελφο, κ. Λάππα, ο οποίος είπε τρεις μαγικές λέξεις και πρόσθεσε μία η κυρία Γιαννάκου. Είπε «Ασφάλεια, ανθρωπισμός και επανένταξη». Και η κυρία Γιαννάκου πρόσθεσε μια τέταρτη: «Υποδομές». Νομίζω ότι αυτά συνθέτουν το θέμα «Φυλακές».

Ασφάλεια. Η ασφάλεια είναι κρίσιμο ζήτημα για τα καταστήματα κράτησης, τόσο για τους κρατούμενους, αλλά και το προσωπικό του καταστήματος κράτησης.

Σας θυμίζω, λοιπόν, ότι πριν από δύο χρόνια, κάθε μέρα, κάθε εβδομάδα περίπου, είχαμε πολλές δολοφονίες στον Κορυδαλλό, ο οποίος ουσιαστικά δεν ήταν καν φυλακή, δεν έκλεινε τις ώρες που έπρεπε, με αποτέλεσμα να έχουμε πολλές δολοφονίες, αν θυμάμαι 7 ή 8 από κρατούμενους σε κρατούμενους, εναντίον κρατουμένων.

Αυτό είναι ασφάλεια; Μπορούμε να ονομάσουμε ασφάλεια αυτό το πράγμα; Αναρωτιέμαι τι έγινε εκείνη την εποχή και τι πολιτικές ασκήθηκαν, προκειμένου να αντιμετωπιστούν αυτού του είδους οι δράσεις μέσα στα καταστήματα κράτησης.

Και επειδή άκουσα και μία κουβέντα, την οποία αντιπαρέρχομαι εντελώς, περί ιδεοληπτικού και ακραίου νομοσχεδίου που θέλει, ουσιαστικά, να καταργήσει το νομοσχέδιο του κυρίου Παρασκευόπουλου, θέλω να σας πω, λοιπόν, και σας παραπέμπω στα αποτελέσματα του νομοσχεδίου του κ. Παρασκευόπουλου, το οποίο απελευθέρωσε περίπου 4.000 ανθρώπους μέσα σε λίγες εβδομάδες, με αποτέλεσμα να δημιουργηθούν τεράστια προβλήματα και νομίζω ότι αυτό ήταν μια καθολική ομολογία αποτυχίας.

Σε ό,τι αφορά τον ανθρωπισμό, για να έχουμε πραγματικά φυλακές, καταστήματα κράτησης τα οποία θα υπηρετούν τον σκοπό με σεβασμό στα ανθρώπινα δικαιώματα των κρατουμένων, οι οποίοι, πολύ σωστά είπε ο κύριος Πρόεδρος, προηγουμένως, ότι η μεγάλη πλειοψηφία είναι αλλοδαποί, άνθρωποι, δηλαδή, οι οποίοι βρέθηκαν στη χώρα για διάφορους λόγους, η βασική νομίζω προϋπόθεση για τον ανθρωπισμό είναι να υπάρχουν και υποδομές, που ανέφερε προηγουμένως η κυρία Γιαννάκου. Δηλαδή, ο σεβασμός στην προσωπικότητα, στην αξιοπρέπεια και οι συνθήκες κράτησης συνολικά έχουν να κάνουν κατά μεγάλο μέρος με τις υποδομές, οι οποίες, δυστυχώς, πάσχουν. Και θα αναφερθώ στη συνέχεια τι κάνουμε για αυτές.

Ωστόσο, νομίζω ότι έχει γίνει μια μεγάλη προσπάθεια για το θέμα της προστασίας των δικαιωμάτων, ξεκινώντας από την ασφάλειά τους, έτσι ώστε τουλάχιστον να μην έχουμε προσβολή της προσωπικότητας και της αξιοπρέπειας αυτών των ανθρώπων από άλλους κρατούμενους εναντίον τους.

Και τέλος, υπάρχει το στοιχείο της επανένταξης, το οποίο έχει ειδική αναφορά σε σχέση με τον οργανισμό-επάνοδος στο νομοσχέδιο, προκειμένου να ασκήσουμε πολιτικές. Να τις ενισχύσουμε περαιτέρω για να πάμε σε ένα νέο καθεστώς επανένταξης των ανθρώπων στην κανονική ζωή.

Όσον αφορά τα προβλήματα που ανέφερε προηγουμένως ο κ. Μυλωνάκης, σε σχέση με τη διαδικασία της κοινωνικής εργασίας, η οποία, δυστυχώς, δεν εφαρμόζεται, γιατί δεν μπορεί να ελεγχθεί και δεν συμμετέχει κανείς στην προσπάθεια αυτή.

Και τέλος, είναι οι υποδομές, οι οποίες υποδομές, πράγματι, πάσχουν. Από την μέρα που η Κυβέρνησή μας ήρθε στην εξουσία, θέλω να σας πω ότι κάναμε μια μεγάλη προσπάθεια και βάλαμε σε λειτουργία ένα μέρος των φυλακών Νιγρίτας που ήταν κλειστό και τρέχουμε πλέον την Δράμα πολύ σύντομα να οργανώσουμε και να ολοκληρώσουμε τις διαδικασίες.

Και, ταυτόχρονα, ο κύριος Οικονόμου, πριν από λίγες μέρες, ήταν στον Ασπρόπυργο. Άρχισε η ισοπέδωση εκεί του οικοπέδου, που θα γίνουν νέες σύγχρονες φυλακές. Πιστεύω, πολύ σύντομα, το αργότερο μέχρι τέλος του χρόνου, θα έχουν ολοκληρωθεί οι διαδικασίες και θα αρχίσει η ανέγερση των σύγχρονων φυλακών Ασπροπύργου στην ομώνυμη περιοχή.

Περνάω, λίγο, στα επιμέρους ζητήματα του νομοσχεδίου. Το νομοσχέδιο αυτό επιχειρεί να κάνει τρία πράγματα επί της ουσίας. Το πρώτο είναι αυτό στο οποίο αναφερθήκατε όλοι, πολλές φορές κάποιοι από εσάς με κάποια ερωτήματα και κάποιοι άλλοι με μια διάθεση κριτικής. Ναι, το νομοσχέδιο επιχειρεί να οργανώσει τη διοίκηση του συστήματος σωφρονιστικής πολιτικής στη χώρα, διότι πραγματικά δεν υπήρχαν ούτε δομές και φυσικά δεν υπάρχουν και υποδομές.

Η Γενική Γραμματεία Αντεγκληματικής Πολιτικής, ουσιωδώς, τώρα συγκροτείται σε έναν μηχανισμό του δημοσίου, ο οποίος θα μπορεί να διαχειριστεί με ευθύνη, με αποφασιστικότητα, με αποτελεσματικότητα όλα τα θέματα που άπτονται της σωφρονιστικής πολιτικής και της διοίκησης των καταστημάτων κράτησης στη χώρα.

Και αυτές οι ρυθμίσεις, όλες, δεν θα μπω στην ουσία, θα συζητήσουμε επί των άρθρων και στην Ολομέλεια, όλες αυτές οι ρυθμίσεις, οι οποίες αναφέρονται στο νομοσχέδιο, συμβάλλουν ουσιαστικά στο να συγκροτηθεί μια δομή της δημόσιας διοίκησης η οποία θα ασχολείται αποκλειστικά και μόνο με την διοίκηση και τη διαχείριση του συστήματος των καταστημάτων κράτησης της χώρας.

Το δεύτερο ζήτημα αφορά την ουσία της σωφρονιστικής πολιτικής, της διαχείρισης των κρατουμένων στα σωφρονιστικά καταστήματα. Εδώ, υπάρχουν θέματα αδειών, υπάρχουν θέματα αγροτικών φυλακών. Άκουσα με πολλή προσοχή την κυρία Γιαννάκου να αναφέρεται στο ζήτημα των μεγαλεμπόρων ναρκωτικών και τη δυνατότητά τους να παίρνουν άδεια ή να μεταφέρονται σε αγροτικές φυλακές, τα κρατάμε για να τα συζητήσουμε, όπως κρατάμε και για να συζητήσουμε μια σειρά από ζητήματα τα οποία έχετε θέσει το προηγούμενο διάστημα εδώ, τις τρεις ώρες που είμαστε μαζί.

Τέλος, υπάρχουν τα θέματα που αφορούν το αστυνομικό προσωπικό, ρυθμίσεις που αφορούν το ΤΕΑΠΑΣΑ, το αστυνομικό προσωπικό, την εκπαίδευση του αστυνομικού προσωπικού και μια σειρά άλλες διατάξεις και εδώ θέλω να σταθώ σε δύο, τρία ζητήματα.

Πρώτον, σε ό,τι αφορά το θέμα της εκπαίδευσης, ναι, κάνω μια προσπάθεια να ενισχύσουμε την εκπαίδευση των αστυφυλάκων. Γι’ αυτό, αυξάνουμε από πέντε εξάμηνα σε έξι εξάμηνα – δηλαδή, σε τρία χρόνια - την εκπαίδευση των αστυφυλάκων, έτσι ώστε να πάμε παραπέρα με νομοσχέδιο, το οποίο θα φέρουμε πολύ σύντομα στη Βουλή, που, ουσιαστικά, κάνουμε μία αναμόρφωση, έναν εκσυγχρονισμό της εκπαιδευτικής πολιτικής του Υπουργείου Προστασίας του Πολίτη, της Σχολής Αξιωματικών και της Σχολής Αστυφυλάκων, έτσι ώστε να αναβαθμίσουμε σημαντικά την εκπαίδευση των αστυνομικών, αστυφυλάκων και αξιωματικών.

Πολύ σύντομα, θα έχετε τη δυνατότητα να τοποθετηθείτε πάνω σε αυτά τα ζητήματα αφού υπάρξει σχετική διαβούλευση, όταν το νομοσχέδιο θα αναρτηθεί, υποθέτω τον επόμενο μήνα.

Το δεύτερο ζήτημα αφορά το γεγονός ότι το Υπουργείο Προστασίας του Πολίτη από τη στιγμή που μετέφερε την αρμοδιότητα διενέργειας Ε.Δ.Ε. στον Συνήγορο του Πολίτη τώρα του δίνει και εργαλεία, του δίνει και όπλα, του δίνει και εργαλεία, του δίνει δηλαδή υπαλλήλους από την Ελληνική Αστυνομία με μετάθεση, κανονική μετάθεση για να μην υπάρχει καμία εξάρτηση ή υπόνοια εξάρτησης, έτσι, ώστε ο Συνήγορος του Πολίτη ή και οι υπηρεσίες του να έχουν τη δυνατότητα αυτοτελώς με επάρκεια και αποτελεσματικότητα να διεξάγουν τις έρευνες που έχουν σχέση με καταγγελίες για αστυνομική βία και είναι ένα ακόμα βήμα μπροστά σ’ αυτά που κάναμε ως Κυβέρνηση τον τελευταίο χρόνο με το Πειθαρχικό Δίκαιο, με το Συνήγορο του Πολίτη που ανέλαβε αυτή την αρμοδιότητα και τώρα πια με τον εξοπλισμό και τις δομές, τις οποίες του δίνουμε.

Τέλος, έγινε αρκετή συζήτηση με αφορμή τα άρθρα που αναφέρονται στο αστυνομικό προσωπικό. Είδα, έγινε αναφορά μεγάλη από πολλούς συναδέλφους στο ζήτημα της διαχείρισης του αστυνομικού προσωπικού, το θέμα της πανδημίας και τις συνέπειες στο αστυνομικό προσωπικό και μια σειρά άλλες αναφορές και θέλω εδώ να ξεκαθαρίσουμε ορισμένα πράγματα.

Κατ’ αρχήν, αυτή τη στιγμή, τα κρούσματα στη Γενική Αστυνομική Διεύθυνση Αττικής, η οποία έχει πενήντα χιλιάδες αστυνομικούς υπαλλήλους, είναι πενήντα και σε ό,τι αφορά πανελλαδικά, είναι 387 κρούσματα σε σύνολο πενήντα πέντε και πλέον χιλιάδων αστυνομικών υπαλλήλων.

Το δεύτερο είναι ότι εφαρμόζονται πλήρως και «με ευλάβεια», θα έλεγα, όλα τα μέτρα και με αυστηρή επιτήρηση με εντολές της ηγεσίας, με αυστηρή εποπτεία και επιτήρηση τα μέτρα αντι-COVID και θέλω να σας πω, υπάρχει σε κάθε υπηρεσία αξιωματικός, ο οποίος ελέγχει αν εφαρμόζονται τα μέτρα εναντίον του COVID και δεν γίνεται τίποτε στην τύχη.

Την ημέρα που έγιναν οι εκδηλώσεις στο Πολυτεχνείο, που ήταν έξω πολλοί αστυνομικοί, την επόμενη μέρα, εκατοντάδες αστυνομικοί υπεβλήθησαν σε τεστ, προκειμένου να επιβεβαιωθεί ότι οι άνθρωποι αυτοί είναι υγιείς ή όποιος είχε πρόβλημα αν τήρησε τα πρωτόκολλα. Θέλω να πω, δηλαδή, ότι το ζήτημα της υγείας του αστυνομικού προσωπικού, όπως γενικότερα όλων των δημοσίων λειτουργών και όλων των ανθρώπων που εργάζονται, είναι πάρα πολύ σημαντικό, γιατί το προσωπικό, οι άνθρωποι είναι πολύτιμοι και χωρίς τους ανθρώπους, δεν μπορούμε να υπηρετήσουμε τον σκοπό μας, ιδίως αν μιλάμε για την Ελληνική Αστυνομία, η οποία, από τον Μάρτιο, είναι στους δρόμους, υπηρετώντας τους πολίτες, εξυπηρετώντας τους αδύναμους, ανταποκρινόμενη στη βοήθεια που ζητά ο κάθε πολίτης σε μια τόσο δύσκολη εποχή για τους ανθρώπους που είναι η απομόνωση και, τελικώς, η δυνατότητα που έχουν να απευθύνονται σε εμάς, να απευθύνονται στην Αστυνομία και να ζητούν τη συνδρομή τους.

Συνεπώς, γίνονται όλα εκείνα τα οποία διαφυλάσσουν και την υγεία του προσωπικού, τηρούνται όλοι οι κανόνες και δεν έχουν παρατηρηθεί φαινόμενα μαζικών κρουσμάτων σε υπηρεσίες. Αντιθέτως, οι ιχνηλατήσεις έχουν διαπιστώσει άλλου είδους προβλήματα, αλλά στις υπηρεσίες δεν είχαμε ποτέ μαζικά προβλήματα ούτως ώστε να κλείσουν κάποιες υπηρεσίες, λόγω του ότι το αστυνομικό προσωπικό νόσησε από Covid.

Άλλα δύο θέματα. Το ένα αφορά τα ασυνόδευτα ανήλικα και επειδή εγώ αντιλαμβάνομαι πλήρως την ευαισθησία όλων μας, πρωτίστως ο ομιλών έχει ασχοληθεί προσωπικά με το ζήτημα αυτό με πολύ ευαισθησία, τα ασυνόδευτα ανήλικα, λοιπόν, όταν η Κυβέρνηση αυτή ανέλαβε πριν από 17 μήνες, θέλω να σας πω ότι ήταν περίπου 4.000 και τα 1500 ήταν στη Λέσβο. Σήμερα στη Λέσβο, στη Χίο, στη Σάμο, στη Λερό, δεν υπάρχει ούτε ένας ασυνόδευτος ανήλικος. Δεν υπάρχει ούτε ένας ασυνόδευτος ανήλικος. Εγώ, προσωπικά, βρήκα σε πολλά κρατητήρια της Γενικής Αστυνομικής Διεύθυνσης Θεσσαλονίκης, στο Αλλοδαπών και σε πολλά άλλα σημεία, εκατοντάδες ανήλικα. Αυτή τη στιγμή, λοιπόν, δεν υπάρχει στα νησιά ούτε ένας ασυνόδευτος ανήλικος.

Δεύτερον, χίλιοι πεντακόσιοι έχουν ήδη αναχωρήσει, γιατί επέδειξαν αλληλεγγύη οι χώρες μέλη της Ε.Ε. και έχουν παραληφθεί από τις χώρες αυτές τα παιδιά.

Τρίτον, όλες οι δομές, πλέον, λειτουργούν με τη συμμετοχή ασφαλώς ΜΚΟ και έχει γίνει μια προσπάθεια ούτως ώστε αυτό το ακανθώδες πράγματι πρόβλημα, μαζί με τη ρύθμιση που φέρνουμε για την προστατευτική φύλαξη, την κατάργησή της εννοώ, προκειμένου όλα αυτά τα παιδιά να ζήσουν και να αναπτυχθούν κάτω από συνθήκες ανθρώπινες, μέχρις ότου τα παιδιά αυτά, συνήθως τα περισσότερα από αυτά, αναζητήσουν και μέσα από τις διαδικασίες του Δουβλίνου ενωθούν με τις οικογένειές τους.

Και το τελευταίο θέμα που θέλω να θέσω είναι το ζήτημα των Αγροτικών Φυλακών. Κοιτάξτε, στις Αγροτικές Φυλακές οι οποίες είναι μια θετική εξέλιξη για το Σωφρονιστικό μας Σύστημα εδώ και πάρα πολλά χρόνια, είχαμε από το 2015 μέχρι το 2019 στις φυλακές Τίρυνθας μόνο, στις Αγροτικές φυλακές Τίρυνθας, 24 αποδράσεις. Και είχαμε αυτό το χρονικό διάστημα συνολικά 200 αποδράσεις. Όχι από τις Αγροτικές Φυλακές. Συνολικά λέω. 24 από την Τίρυνθα 200 συνολικά.

Το ζήτημα των αποδράσεων και ιδιαίτερα από τις Αγροτικές Φυλακές οι οποίες έχουν ένα ιδιαίτερο νόημα, μια ιδιαίτερη αποστολή, είναι όπως αντιλαμβάνεστε ιδιαίτερα κρίσιμο. Και εκεί θα πρέπει να αποφασίσουμε ποιοι θα πηγαίνουν, ποιοι θα υπηρετούν στις Αγροτικές Φυλακές, έτσι ώστε όλο το Σωφρονιστικό Σύστημα στις συγκεκριμένες φυλακές να λειτουργεί με ασφάλεια, με προστασία των δικαιωμάτων και βεβαίως, τα πλεονεκτήματα και τα προνόμια που έχει κάποιος εργαζόμενος σε Αγροτικές Φυλακές.

Είμαστε, εδώ, λοιπόν, να τα συζητήσουμε όλα, αλλά δεν δέχομαι τον χαρακτηρισμό περί ιδεοληπτικών ή άλλων σκοπιμοτήτων, διότι αυτό που προέχει σήμερα σε σχέση με το Σωφρονιστικό Σύστημα, το οποίο επαναλαμβάνω στερείται των αναγκαίων υποδομών, είναι η ασφάλεια και για τους κρατούμενους και για τους υπαλλήλους που εργάζονται εκεί, οι οποίοι και αυτοί δοκιμάζονται κάθε μέρα, το ζήτημα της προστασίας των δικαιωμάτων τους και τέλος, το ζήτημα της επανένταξης των ανθρώπων αυτών στην κοινωνία. Ένα πάρα πολύ σύνθετο ζήτημα. Πολλοί από εσάς έχετε ασχοληθεί πολλά χρόνια με αυτό το ζήτημα. Εγώ δεν διεκδικώ δάφνες ότι το γνωρίζω καλά, απλώς αντιλαμβάνομαι ότι εάν δεν συμβάλλουμε όλοι, ο κάθε θεσμός με τη δική του συμμετοχή, στο να βοηθήσουμε θεσμικά μέσα από διαδικασίες μόνιμες να βοηθήσουμε στην επανένταξη αυτών των ανθρώπων θα έχουμε τα σημερινά προβλήματα.

Θα κλείσω εδώ. Θα συνομιλήσουμε αύριο πάλι στα άρθρα. Ελπίζω να γίνει μια παραγωγική συζήτηση και να μπορέσουμε να έχουμε ένα νομοσχέδιο το οποίο, την επόμενη μέρα που θα εφαρμοστεί, θα δημιουργήσει ακόμα καλύτερες συνθήκες για τους κρατούμενους, για τους υπαλλήλους των φυλακών και συνολικά για το δικαιικό μας καθεστώς, τον σεβασμό των ανθρωπίνων δικαιωμάτων που υπάρχει στη χώρα μας. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστώ, κύριε Υπουργέ. Κυρίες και κύριοι συνάδελφοι, ολοκληρώθηκε η επί της αρχής συζήτηση του σχεδίου νόμου του Υπουργείου Προστασίας του Πολίτη «Ρυθμίσεις σωφρονιστικής νομοθεσίας, διατάξεις για το Ταμείο Προνοίας Απασχολουμένων στα Σώματα Ασφαλείας και λοιπές διατάξεις αρμοδιότητας του Υπουργείου Προστασίας του Πολίτη».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Δούνια Παναγιώτα (Νόνη), Μπούγας Ιωάννης, Βολουδάκης Μανούσος, Πάτσης Ανδρέας, Παπαδόπουλος Μιχαήλ, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Ελευθεριάδου Σουλτάνα, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Κομνηνάκα Μαρία, Αδαμοπούλου Αγγελική και Μπακαδήμα Φωτεινή.

Τέλος και περί ώρα 13.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**